އަލްސަރޭޓިވް ކޮލައިޓިސް(Ulcerative colitis) އަކީ ދާއިމީ ސިފައެއްގައި ދިގުދެމިގެންދާ ގޮތަށް ބޮޑުގޮހޮރުގެ ބަތާނަ ދުޅަވެ، ފާރު އުފެދޭ ބައްޔެކެވެ. މިއީ ބޮޑުގޮހޮރު ދުޅަވާ ބައްޔެކެވެ. ނުވަތަ ބޮޑު ގޮހޮރ ދުޅަވާ ބަލިތަކުގެ ގޮތުގައި ގުނާލެވޭ “އިންފްލެމޭޓަރީ ބަވަލް ޑިޒީޒް”(Inflammatory bowel disease) އެކެވެ. ލަފްޒީ ގޮތުން ބަލާއިރު “އަލްސަރޭޓިވް” ގެ މާނައަކީ “ފާރު އުފައްދަނިވި/ ފާރުއުފައްދާ” މިއެވެ. “ކޮލައިޓިސް”ގެ މާނައަކީ “ބޮޑުގޮހޮރު ދުޅަވުން” މިއެވެ. މިއީ ހަޖަމުކުރާ ނިޒާމުގައި ޚާއްޞަކޮށް ބޮޑުގޮހޮރާއި ފުރަގަސްފަރާތުގައި ދިގުމުއްދަތަކަށް ދެމިގެންދާ ގޮތަށް ދުޅަވުމާއި، ފާރުއުފެދުން ކުރިމަތިވާ ބައްޔެކެވެ. މިބަލީގެ އަސަރު ބޮޑަށް ފޯރަނީ ބޮޑު ގޮހޮރާއި، ފުރަގަސްފަރާތުގެ ބަތާނައިގެ އެންމެ އެތެރޭ ފަށަލަ އަށެވެ. ކުއްލިއަކަށް ބަލީގެ އަލާމާތްތައް ފެނުމުގެ ބަދަލުގައި މިބަލީގެ އަލާމާތްތައް މަޑުމަޑުން ގިނަ ދުވަހުންނެވެ. މިބައްޔަށް ހަގީގީ ފަރުވާ އެއް އަދި ހޯދިފައެއް ނުވެއެވެ. މިއީ ބައެއް ފަހަރު ފުރާނަ އަށް ނުރައްކާވެދާނެ މައްސަލަތައް ކުރިމަތިކުރުވާފާނެ ބައްޔެކެވެ.\nއާންމު ގޮތެއްގައި އަލްސަރޭޓިވް ކޮލައިޓިސް ފެށިގެން އަންނަނީ އާދައިގެ ގޮތަކަށެވެ. އަދި މަޑުމަޑުން ހާލަތު ގޯސްވަމުން ދަނީ އެވެ. އާދައިގެ މިންވަރަކުން ފެށިގެން ނުރައްކާތެރި ދަރަޖައަކަށް ބަލީގެ އަލާމާތްތައް ފެނުމަކީ އެކަށީގެންވާ ކަމެކެވެ. ބަލީގެ ހާލަތު ތަހައްމަލުކުރާ މީހުންނަށް ވެސް ދޭތެރެއިން ބަލީގެ އުދަނގޫތައް ލުއިވެ، ގޯސްވުމަކީ ވެދާނެ ގޮތެކެވެ. ބައެއް ފަހަރު މިގޮތަށް އުދަނގޫތައް ލުއިވެފައި ހުންނަ މުއްދަތު ދެތިން ހަފްތާއިން ފެށިގެން އަހަރުތަކަށް ދެމިގެންދިއުމަކީ ވެސް ގާތް ކަމެކެވެ.\nއަލްސެރޭޓިވް ކޮލައިޓިސް ކުރިމަތިވަނީ ކީއްވެގެންކަމެއް ޔަގީންކަމާއެކު އަދި ހޯދިފައެއް ނުވެއެވެ. ނަމަވެސް ބައެއް ފަހަރު ދިފާޢީ ނިޒާމުން އޭގެ ގޮތުގައި މަސައްކަތް ނުކުރުމަކީ މިބަލި ކުރިމަތިވެދާނެ ސަބަބެއްކަމަށް ބެލެވިފައި ވެއެވެ. މިސާލަކަށް ހަށިގަނޑަށް ޖަރާސީމެއް ވަނުމުން އެޖަރާސީމެއް ބޭރުކޮށްލުމަށް ދިފާޢީ ނިޒާމުން މަސައްކަތްކުރާއިރު، ދިފާޢީ ނިޒާމުން ހަޖަމުކުރާ ނިޒާމުގެ ސެލްތަކަށް ހަމާލާދީ ދުޅަ އުފެއްދުމަކީ މިބަލި ޖެހުމަށް މެދުވެރިވެދާނެ ސަބަބެއްކަމުގައި ބެލެވިފައި ވެއެވެ. މީގެ އިތުރުން ބައެއް ފަހަރު އާއިލާގެ ތެރެއިން ވާރުތަވުމަކީ ވެސް ބަލިޖެހުމުގައި ދައުރެއް އަދާކޮށްފާނެ ކަމެއްކަމަށް ބެލެވިފައި ވެއެވެ.\nގޮހޮރުގެ ދިފާޢީ ނިޒާމުގެ ހަރަކާތްތެރިކަން އިތުރުވުން: ބައެއް އިލްމުވެރިން ގަބޫލުކުރާ ގޮތުގައި އަލްސަރޭޓިވް ކޮލައިޓިސް ފެށިގެން އަންނަނީ ގޮހޮރުގެ ދިފާއީ ނިޒާމަށް ބުރޫއެރުމުންނެވެ. އާންމު ގޮތެއްގައި ދިފާޢީ ނިޒާމަކީ ހަށިގަނޑަށް ވަންނަ ބެކްޓީރިޔާ، ވައިރަސް ފަދަ ޖަރާސީމު ތަކާއި، އެހެނިހެން ނުރައްކާތެރި މާއްދާތަކުގެ ސަބަބުން ހަށިގަނޑުގައި އިންފެކްޝަން އުފެދުނަ ނުދީ ރައްކާތެރިކޮށްދޭ ނިޒާމެކެވެ. ދިރާސާކުރާ ފަރާތްތަކުން ގަބޫލުކުރާ ގޮތުގައި އަލްސަރޭޓިވް ކޮލައިޓިސް ކުރިމަތިވަނީ ހަށިގަނޑަށް ވަންނަ ވައިރަސް ނުވަތަ ބެކްޓީރިޔާ ފަދަ ތަކެތިން ގޮހޮރުގެ ބަތާނަ ފަށަށް ހަމަލާ ދިނުމަށް ދިފާޢީ ނިޒާމަށް ބާރުއެޅުމުންނެވެ. ދިފާޢީ ނިޒާމުން އުފައްދާ ރައްދުގެ ތަކުގެ ސަބަބުން ބޮޑޮ ގޮހޮރުގެ ބަތާނަފަށް ދުޅަވެ، ބަލީގެ އުދަނގޫތައް ކުރިމަތިކުރުވަނީ އެވެ.\nވިރާސީ ބަހާއެއް ހުރުން: ބައެއް ފަހަރު އަލްސަރޭޓިވް ކޮލައިޓިސް އާއިލާގެ ތެރޭގައި ދައުރުވަމުން އަންނަކަން ފާހަގަ ކުރެވެއެވެ. އެހެންކަމުން އަލްސަރޭޓިވް ކޮލައިޓިސް ހުންނަ މީހުންގެ ހަށިގަނޑުން ޣައިރު ތަބީޢީ ވިރާސީ ބަހާއެއް ފެނުމަކީ އެކަށީގެންވާ ކަމެއްކަމަށް ދިރާސާކުރާ ފަރާތްތަކުން ގަބޫލު ކުރެއެވެ. ނަމަވެސް މިގޮތަށް ހަށިގަނޑުގައި ހުރެދާނެ ވިރާސީ ބަހާއާއި، އަލްސަރޭޓިވް ކޮލައިޓިސް އާއި ގުޅުމެއް ހުރިކަމެއް ޔަގީންކަމާއެކު އަދި ހޯދިފައެއް ނުވެއެވެ.\nދިރިއުޅޭ މާޙައުލުން ކުރިމަތިވާ ކަންތައްތައް: ދިރިއުޅުމުގެ ވައްޓަފާޅީގައި ގެންގުޅެވޭ ބައެއް އާދަތަކާ، އާންމު ދިރިއުޅުމުގައި ކުރެވޭ ބައެއް ކަހަލަ ކަންކަމުގެ ސަބަބުން އަލްސަރޭޓިވް ކޮލައިޓީސް ކުރިމަތިވުމުގެ ފުރުޞަތު ބޮޑުވެދާނެ ކަމަށް ބައެއް ދިރާސާތަކުގައި ލަފާދީފައި ވެއެވެ. މިސާލަކަށް ތަދުކަނޑުވާ ބޭސްތައް، ދޭތެރެ ދުރުކުރާ ބޭސްތައް، އަދި ބައެއް ކަހަލަ އެންޓިބަޔޮޓިކްގެ ސަބަބުން އަލްސަރޭޓިވް ކޮލައިޓިސް ކުރިމަތިވުމުގެ ފުރުޞަތު ކޮންމެ ވެސް މިންވަރަކަށް އިތުރުވެދާނެ ކަމަށް ބެލެވިފައި ވެއެވެ. ތެލާއި ސަރުބީ ގިނަ ކާނާ ކެއުމަކީ ވެސް އަލްސަރޭޓިވް ކޮލައިޓިސް ކުރިމަތިވުމުގެ ފުރުޞަތު ބޮޑުވެދާނެ ކަމެކެވެ.\n(ހ) އުމުރު: އަލްސެރޭޓިވް ކޮލައިޓިސް އާންމު ގޮތެއްގައި ކުރިމަތިވަނީ އުމުރުން 30 އަހަރުވުމުގެ ކުރިންނެވެ. ޚާއްޞަކޮށް އުމުރުން 30-15 އަހަރާ ދެމެދުގެ އުމުރުގެ މީހުންނަށެވެ. ނަމަވެސް ކޮންމެ އުމުރެއްގައި ވެސް މިބަލި ޖެހިދާނެ އެވެ. މިސާލަކަށް ބައެއް މީހުންނަށް އުމުރުން 60 އަހަރުވުމަށްފަހު ވެސް ބަލިޖެހިދާނެ އެވެ.\n(ށ) ދަރިފަސްކޮޅު/ނަސްލު: ކޮންމެ ނަސްލެއްގެ މީހަކަށް ވެސް ޖެހިދާނެ އެވެ. ނަމަވެސް ދޮން މީހުންނަށް ބަލިޖެހުމުގެ ހިރާސް އިތުރުކަން ފާހަގަ ކުރެވެއެވެ. ޔަހޫދީ ދަރިކޮޅުގެ މީހުންނަށް ވެސް ބަލިޖެހުމުގެ ފުރުޞަތު ބޮޑެވެ.\n(ނ) އާއިލާ ތެރޭގައި ދައުރުވުން: ތިމާގެ މީހެއްގެ ގައިގައި މިސާލަކަށް މައިންބަފައިން، އެއްބަނޑު އެއްބަފާ މީހުން، ދަރިން ފަދަ މީހެއްގެ ކިބައިގައި އަލްސެރޭޓިވް ކޮލައިޓިސް ހުރިނަމަ، އެމީހަކަށް ބަލިޖެހުމުގެ ފުރުޞަތު ބޮޑުކަން ފާހަގަ ކުރެވެއެވެ.\nއާންމު ގޮތެއްގައި އަލްސަރޭޓިވް ކޮލައިޓިސް ބަހާލެވިފައިވަނީ މައްސަލަ ކުރިމަތިވާ ހިސާބަކަށް ރިއާޔަތްކޮށްގެންނެވެ. އަލްސަރޭޓިވް ކޮލައިޓިސްގެ ތެރޭގައި އަންނިވި ހިސާބުތައް ދުޅަވެ، ފާރުވުން ހިމެނެއެވެ.\n(ހ) އަލްސަރޭޓިވް ޕްރޮކްޓައިޓިސް (Ulcerative proctitis): މީގެ މާނައަކީ ފުރަގަސްފަރާތު ދޮރުގެ ވަށައިގެންވީ ހިސާބު ދުޅަވެ ފާރުވުމެވެ. އާންމު ގޮތެއްގައި އަލާމާތުގެ ގޮތުގައި ފެންނާނީ ބޮޑުކަމުދާއިރު ލޭއައުން އެކަންޏެވެ. މިއީ އަލްސަރޭޓިވް ކޮލައިޓިސްގެ އެންމެ އާދައިގެ ހާލަތެވެ.\n(ށ) ޕްރޮކްޓޯސިގްމޮއިޑައިޓިސް (Proctosigmoiditis): މީގެ މާނައަކީ ފުރަގަސްފަރާތާއި، ސިގްމޮއިޑް ކޮލޮން (ބޮޑުގޮހޮރުގެ ނިމޭ ހިސާބު) ދުޅަވުމެވެ. ފެނިދާނެ އަލާމާތްތަކުގެ ތެރޭގައި ލެޔާއެކު ބޭރަށްހިންގުން، ބަނޑުގައި ރިހުން، ބޮޑުކަމުދާއިރު ތަދުވުން، އަދި ބޮޑުކަމުދާން ޖެހުނަސް ނުދެވި އުދަނގޫވުން ފަދަ ކަންތައްތައް ހިމެނެއެވެ.\n(ނ) ލެފްޓް ސައިޑެޑް ކޮލައިޓިސް (Left-sided colitis): މީގެ މާނައަކީ ފުރަގަސް ފަރާތާއި، ސިގްމޮއިޑް ކޯލޮން، އަދި ޑިސެންޑިންގ ކޯލޮން (ހަށިގަނޑުގެ އެތެރޭގައި ބަނޑުގެ ވާތް ފަރާތުގައި އޮންނަ ހިސާބު) ދުޅަވުމެވެ. އެހެންކަމުން މިހާލަތުގައި ދުޅަވާނީ ބޮޑު ގޮހޮރުން ބަނޑުގެ ވާތް ފަރާތުގައިވާ ހިސާބު ތަކެވެ. ފެނިދާނެ އަލާމާތްތަކުގެ ތެރޭގައި ލެޔާއެކު ބޭރަށްހިންގުން، ބަނޑު އަކުނިވަޔަށް ދެމުން، ބަނޑުގެ ވާތް ފަރާތުގައި ރިހުން، އަދި ބަރުދަން ލުއިވުން ހިމެނެއެވެ.\n(ރ) ޕޭން ކޮލައިޓިސް (Pancolitis): މީގެ މާނައަކީ މުޅި ބޮޑު ގޮހޮރު އެއްކޮށް ދުޅަވުމެވެ. ފެނިދާނެ އަލާމާތްތަކުގެ ތެރޭގައި އާދަޔާ ޚިލާފަށް ގިނައިން ލެޔާއެކު ބޭރަށްހިންގުން، ބަނޑު އަކުނިވަޔަށް ދަމައި، ބަނޑަށް އުނދަގޫވެ، ރިހުން، ވާޅުވުން، އަދި އާދަޔާ ޚިލާފަށް ބޮޑަށް ބަރުދަން ލުއިވުން ފަދަ ކަންތައްތައް ހިމެނެއެވެ.\n(ބ) އެކިޔުޓް ސިވިއަރ އަލްސެރޭޓިވް ކޮލައިޓިސް (Acute sever ulcerative colitis): މިއީ ވަރަށް މަދުން ކުރިމަތިވާ ހާލަތެކެވެ. މިހާލަތުގައި އަލްސެރޭޓިވް ކޮލައިޓިސްގެ ސަބަބުން މުޅި ބޮޑު ގޮހޮރު ދުޅަވެގެންދެއެވެ. ފެނިދާނެ އަލާމާތްތަކުގެ ތެރޭގައި ވަރަށް ބޮޑަށް ބަނޑުގައި ރިހުން، އާދަޔާ ޚިލާފަށް ގިނައިން ބޭރަށްހިންގުން، ބޮޑުކަމުދާއިރު ލޭއައުން، ހުންއައުން، އަދި ކެއުމަށް ނުކުޅެދުން ފަދަ ކަންތައްތައް ހިމެނެއެވެ.\nއަލްސަރޭޓިވް ކޮލައިޓިސްގެ އަލާމާތްތައް ބަރޯސާވަނީ ދުޅަވެފައިވާ ކުޑަބޮޑުމިނާއި، ދުޅަވެފައިވާ ހިސާބެއްގެ މައްޗަށެވެ. މިބަލީގެ ސަބަބުން ފެނިދާނެ އަލާމާތްތަކުގެ ތެރޭގައި އަންނަނިވި ކަންތައްތައް ހިމެނެއެވެ.\nބޭރަށް ހިންގުން: އާންމުކޮށް ލޭ، ނުވަތަ ދަވަ (ދޮސް) ބޮޑުކަމު ނަޖިހުގައި ހުންނާނެއެވެ.\nބަނޑުގައި ރިހުން، އަދި އަކުނިވަޔަށްދެމުން\nފުރަގަސްފަރާތުން ލޭއައުން: ބޮޑުކަމުނަޖިހާއެކު ލޭބޭރުވުން\nއަވަސް އަވަހަށް ބޮޑުކަމުދާން ބޭނުންވުން، ނުވަތަ ބޮޑުކަމުދާން ބޭނުންވުމަށްފަހު ހިފެހެއްޓުމަށް އުނދަގޫވުން\nބޮޑުކަމުދާން ބޭނުންވިޔަސް، ރަނގަޅަށް ބޮޑުކަމުނުދެވުން\nބޮޑުކަމުދާއިރު އާދަޔާ ޚިލާފަށް ގިނައިން ފުރަގަސް ފަރާތުން ލޭއައުން\nހަށިގަނޑުން ވަރަށް ބޮޑަށް ފެނާއިލޮނު މަދުވުން\nފުރަމޭގެ ބަލިތައް ކުރިމަތިވުން (ވަރަށް މަދުން)\nކަށިފީވުން އަދި ކަށިތަކުގެ ވަރުދެރަވުން\nހުޅުތަކާއި، ހަމާއި، ފުރަމޭ، އަދި ލޯ ދުޅަވުން\nގޮހޮރުގެ ކެންސަރު ޖެހުމުގެ ހިރާސް އިތުރުވުން\nޓޮކްސިކް މެގަކޮލޮން އޭ ކިޔޭ ހާލަތެއް ކުރިމަތިވުން\nލޭހޮޅިތަކާއި ލޭނާރުތަކުގައި ގަނޑުލޭކޮޅު އުފެދުމުގެ ހިރާސް އިތުރުވުން\nއަލްސެރޭޓިވް ކޮލައިޓިސް ހުރިކަން ދެނެގަންނަނީ ބަލިމީހާގެ ފުށުން ފެންނަ އަލާމާތްތަކާއި، ދޭ މައުލޫމާތުތަކާއި، އަދި ޑޮކްޓަރުން ބަލާ ބެލުންތަކާއި، ހަދާ އެކި ކަހަލަ ޓެސްޓުތަކުގެ އެހީގައެވެ. އަލްސަރޭޓިވް ކޮލައިޓިސް ދެނެގަތުން ބަރޯސާވަނީ މައިގަނޑު4ކަމަކަށެވެ. އެއީ:-\nބަލިމީހާއާއި އާއިލާގެ ޞިއްޙީ މައުލޫމާތުތައް\nބަލިމީހާގެ ހަށިގަނޑު ބަލާބެލުމުން ފާހަގަވާ ކަންތައްތައް: އާންމުކޮށް ބަލާނެ ކަންތައްތަކުގެ ތެރޭގައި\nއާދަޔާ ޚިލާފަށް ބަނޑުފުއްޕާހުރިތޯ ބެލުން / ބަނޑުގައި ދުޅައެއް ހުރިތޯ ބެލުން\nބަނޑުގައި ކަށިގަނޑު އަޅައިގެން ގޮހޮރުގެ އަޑުތައް ހުރިތޯބެލުން\nބަނޑުގައި ރިހުން ހުރިތޯ ބެލުމަށް ބަނޑުގައި އިގިލިން ވަކި އުސޫލަކުން ޖަހައި ޗެކުކުރުން\nލެބޯޓްރީ ޓެސްޓުތައް: މީގެ ތެރޭގައި ހިމެނެނީ ލޭގެ ޓެސްޓާއި ބޮޑުކަމުނަޖިހުގެ ޓެސްޓެވެ.\nއާންމުކޮށް ހަދައިފާނެ ޓެސްޓުތަކުގެ ތެރޭގައި އަންނަނިވި ޓެސްޓުތައް ހިމެނެއެވެ.\n(ހ) ލޭ ޓެސްޓުކުރުން (blood tests): ލޭޓެސްޓުކުރަނީ ލޭމަދުވުން ނުވަތަ އިންފެކްޝަނެއް ފަދަ ކަމެއް ހުރިތޯ ބެލުމަށެވެ. މީގެ އިތުރުން އިންފްލެމޭޝަން އާއި ގުޅިގެން އިތުރުވާ ބައެއް ކަހަލަ މާއްދާތައް (މާރކަރސް) އިތުރުވެފައި ހުރިތޯ އާއި، ލޭގައި ޕްރޮޓީންގެ މިންވަރު (ޚާއްޞަކޮށް އަލްބުމިންގެ މިންވަރު) ހުރިތޯ ބަލައެވެ.\n(ށ) ބޮޑުކަމު ނަޖިސް ޓެސްޓުކުރުން (stool sample): ލޭގެ ހުދު ސެލްތައް ބޮޑުކަމު ނަޖިހުގައި ހުރެއްޖެނަމަ އެއީ އަލްސެރޭޓިވް ކޮލައިޓިސް ހުރުން ކަމުގައި ވެދާނެ އެވެ. މީގެ އިތުރުން ޕެރެސައިޓް، ބެކްޓީރިޔާ، އަދި ވައިރަސް ފަދަ ޖަރާސީމުތަކުގެ ސަބަބުން ޖެހޭ އިންފެކްޝަނެއް ހުރިތޯ ވެސް ބޮޑުކަމުނަޖިހުގެ ޓެސްޓުން ހޯދިދާނެ އެވެ.\n(ނ) ކޮލޮނޮސްކަޕީ (Colonoscopy): މިއީ ކެމެރާއެއް ލައްވައިގެން ބޮޑުގޮހޮރު ތެރެ ބަލާލުމެވެ. މިޓެސްޓު ހަދާއިރު ބޮޑުގޮހޮރުން ބަޔޮޕްސީ ހެދުމަށް ސާމްޕަލް ނަގާނެއެވެ. ބައެއް ފަހަރު މިގޮތަށް ނެގޭ ޓިޝޫ ސާމްޕަލް އިން ވެސް ބަލިހުރިކަން ޔަގީންކުރެވިދާނެ އެވެ.\n(ރ) ފްލަކްސިބަލް ސިގްމޮއިޑޮސްކަޕީ(Flexible sigmoidoscopy): މިއީ ކެމެރާއެއް ލައްވައިގެން ބޮޑުގޮހޮރުގެ ނިމޭ ހިސާބު ނުވަތަ ފަހުބައި (ސިގްމޮއިޑް ކޮލޮން) ބަލާލުމެވެ. ވަރަށް ބޮޑަށް އިންފްލެމޭޝަން ހުރިކަމަށް ލަފާކުރެވޭނަމަ ކޮލޮނޮސްކަޕީގެ ބަދަލުގައި ސިގްމޮއިޑޮސްކަޕީ ހަދައިފާނެއެވެ.\n(ބ) އެކްސްރޭ ނެގުން (X-ray): ބަނޑުގެ އެކްސްރޭ އެއް ނަގައި ގޮހޮރު ފޫގޮސްފައި ހުރިތޯ އެކްސްރޭ އެހީގައި ބަލައިފާނެއެވެ.\n(ޅ) ސީޓީ ސްކޭން ހެދުން (CT scan): އަލްސެރޭޓިވް ކޮލައިޓިސްގެ ސަބަބުން އެއްވެސް ކަހަލަ އިތުރު ނުރައްކަލެއް ކުރިމަތިވެފައިވާކަމަށް ޝައްކުކުރެވޭނަމަ، ބަނޑުގެ ސީޓީ ސްކޭނެއް ހަދައިފާނެއެވެ. ސީޓީ ސްކޭންގެ އެހީގައި ބޮޑުގޮހޮރުގައި ފާރުހެދިފައި ހުރި މިންވަރު ވެސް ދެނެގަނެވޭނެ އެވެ.\nއަލްސަރޭޓިވް ކޮލައިޓީސްގެ ފަރުވާގެ ތެރޭގައި މައިގަނޑުގޮތެއްގައި ހިމެނެނީ އޮޕަރޭޝަން ކުރުމާއި، ބޭހުގެ ފަރުވާ ދިނުމެވެ. ދެވޭ ފަރުވާ ބަރޯސާވަނީ އަލްސަރޭޓިވް ކޮލައިޓިސް ކުރިމަތިވެފައިވާ މިންވަރެއްގެ މައްޗަށެވެ. ބޭހުގެ ގޮތުގައި ދީއުޅޭ ބައެއް ބޭސްތަކުން ބަލިޖެހިފައިވާ ބައެއް މީހުންނަށް އެދެވޭ ނަތީޖާތައް ފެންނައިރު، އަނެއްބައި މީހުންނަށް އެބޭސްތައް ބޭނުންކޮށްގެން ފަރުވާ ކުރިޔަސް އެންމެ އެދެވޭ ނަތީޖާތައް ނުލިބުމަކީ އެކަށީގެންވާ ކަމެކެވެ. އެހެންކަމުން ބައެއް މީހުންނަށް އެމީހަކަށް އެންމެ ރަނގަޅު ބޭހެއް އިޚްތިޔާރުކުރުމަށް ދުވަސްކޮޅެއް ނެގުމަކީ އެކަށީގެންވާ ކަމެކެވެ.\n(ހ) އެންޓި-އިންފްލެމޭޓަރީ ޑްރަގްސް (Anti-inflammatory drugs): މިއީ ދުޅަ ނޫނީ އިންފްލެމޭޝަން އާއި ދެކޮޅަށްދޭ ބޭސްތަކެވެ. މީގެ ތެރޭގައި ޕްރެޑްނިސޮލޮން، ހައިޑްރޮކޮޓިޒޯން ފަދަ ސްޓީރޮއިޑް އެކުލެވޭ ބޭސްތަކާއި، ސަލްފަރސެލެޒިން، މިސެލަމައިން، އޮލްސެލެޒިން، އަދި ބަލްސެލަމައިޑް ފަދަ 5-އަމައިނޯސެލިސައިލޭޓް ގްރޫޕަށް ނިސްބަތްވާ ބޭސްތައް ހިމެނެއެވެ.\nއަމައިނޯސަލިސައިލިކް އެސިޑް އެކުލެވޭ ބޭސްތައް\nބެލްސެލަމައިޑް / ބެލްސެލަޒައިޑް\nއަމައިނޯސަލިސައިލިކް އެސިޑް އެކުލެވޭ ބޭސްތަކުން ދިމާވެދާނެ ނޭދެވޭ އަސަރުތައް\nކޯޓިކޯސްޓީރޮއިޑްގެ ގޮތުގައިދީއުޅޭ ބޭސްތައް\nކޯޓިކޯސްޓީރޮއިޑްގެ ގޮތުގައިދީއުޅޭ ބޭސްތަކުން ދިމާވެދާނެ ނޭދެވޭ އަސަރުތައް\nއިންފެކްޝަން ހެދުމުގެ ފުރުޞަތު ބޮޑުވުން\nކަށީގެ ސެލޯށިތައް މަރުވުން\nލޭގެ ހަކުރު މަތިވުން\n(ށ) އިމިޔޫން ސިސްޓަމް ސަޕްރެސަރ (immune system suppressors): މިއީ ވެސް އިންފްލެމޭޝަން ތިރިކުރުމުގެ ބޭނުމުގައި ދޭ ބޭސްތަކެކެވެ. މިބޭސްތަކުގެ ބޭނުމަކީ އިންފްލެމޭޝަން ފެށުމުގެ ގޮތުން ދިފާޢީ ނިޒާމުން ފަށާ މަސައްކަތްތައް ކުޑަކޮށް، ހުއްޓުވައި ދިނުމެވެ. މިގުރޫޕްގައި ހިމެނޭ ބޭސްތަކުގެ ތެރޭގައި އެޒެތިއޮޕްރިން، ސައިކްލޮސޮޕޮރިން، ވިޑޮލިޒުމެބް، އަދި އިންފްލިކްސިމެބް ފަދަ ބޭސްތައް ހިމެނެއެވެ. މިބޭސްތަކުގެ އަސަރު ހަށިގަނޑުން ފެންނަށް ނުވަތަ ބަލިމީހާގެ ފުށުން ފެންނަށް3ހަފްތާއި3މަސް ދުވަހުގެ މުއްދަތެއް ނަގައެވެ.\n(ނ) އެހެނިހެން ބޭސްތައް: މިފަދަ ބޭސްތަކުގެ ތެރޭގައި ތަދުކަނޑުވާ ބޭސްތައް، ދަގަނޑު ބޭސް، އެންޓިބަޔޮޓިކް، އަދި ބޭރަށްހިންގުން ހުއްޓުވުމަށްދޭ ބޭސްތައް ހިމެނެއެވެ.\nއާންމު ގޮތެއްގައި އޮޕަރޭޝަންކޮށްގެން މިބަލި ރަނގަޅު ކުރެވިދާނެއެވެ. އޮޕަރޭޝަން ކުރުމުގެ މާނައަކީ އޮޕަރޭޝަން ކޮށްގެން މުޅި ބޮޑުގޮހޮރާ، ފުރަގަސްފަރާތް އެއްކޮށް ނެގުމެވެ (Procotocolectomy). ގިނަ ފަހަރު މިގޮތަށް ކުރާ އޮޕަރޭޝަންގައި ކުޑަގޮހޮރުގެ ތިރިން “ޕައުޗެއް” ހަދައި، އެޕައުޗް ތިރިން ފުރަގަސްފަރާތު ދޮރާހަމައަށް ގެންދަނީ އެވެ. މިއިޖުރާއާތަށް ކިޔަނީ “އިލިއަލް ޕައުޗް އެނަސްޓޮމޯސިސް” (ileal pouch anastomosis) އެވެ. މިގޮތަށް ހެދުމުން ނިސްބަތުން ފަސޭހަކަމާއެކު ބޮޑުކަމު ނަޖިސް ހަށިގަނޑުން ބޭރުކުރެވެއެވެ. ބައެއް ހާލަތުގައި މިގޮތަށް ޕައުޗެއް ނުލެއްވެއެވެ. ނުވަތަ ނުހެދެއެވެ. މިހާލަތްތަކުގައި ބަނޑުން ލޯވަޅެއްހަދައި ބޭރުގައި ހަރުކުރެވޭ ކޮތަޅަކަށް ބޮޑުކަމުނަޖިސް ދާގޮތަށް ހެދެއެވެ. މިއިޖުރާއާތަށް ކިޔަނީ “އިލިއަލް ސްޓޯމާ” (ileal stoma) އެވެ.\nއަލްސަރޭޓިވް ކޮލައިޓިސް ހުންނަ މީހުންނަށް ދިރިއުޅުމުގެ ވައްޓަފާޅިއަށް ގެނެވޭ ބައެއް ކަހަލަ ބަދަލުތަކުގެ ސަބަބުން ވެސް އެބަލީގެ އުނދަގޫތައް ލުއިކޮށްދެއެވެ. އަލްސަރޭޓިވް ކޮލައިޓިސް ފަދަ އިންފްލެމޭޓަރީ ބަވަލް ޑިޒީޒް ތައް އެމީހަކު ކެއުމުގައި ބޭނުންކުރާ ބާވަތްތަކުގެ ސަބަބުން ކުރިމަތިވާކަން ޔަގީންކޮށްދޭނެ ހެއްކެއް އަދި ހޯދިފައެއް ނުވެއެވެ. ނަމަވެސް ބައެއް ކަހަލަ ކާބޯތަކެތީގެ ސަބަބުން ބަލީގެ އަލާމާތްތަކާ އުދަނގޫތައް އިތުރުވެ، ބަލީގެ ހާލަތު ގޯސްވެގެންދާކަން ފާހަގަ ކުރެވިފައި ވެއެވެ.\nކެއުމުގައި މަދުކުރަން، ނުވަތަ ދުރުހެލިވާންޖެހޭ ކާބޯތަކެތި\nކިރާއި، ކިރު އެކުލެވޭ އުފެއްދުންތައް\nފައިބަރު ހުންނަ ކާނާގެ ބާވަތްތައް\nކުޅިހަވާދުލީ ކާތަކެތީގެ ބާވަތްތައް\nކެފެއިން ހުންނަ ތަކެއްޗާއި ބުއިންތައް\nކެބެޖު އާއިލާގެ ބާވަތްތައް: މިސާލަކަށް ކެބެޖް، ބްރޮކޮލީ، އަދި ކޮލިފްލާވަރ\nމަދުގެ ވައްތަރުތައް، އޮށުގެ ވައްތަރުތައް، އަދި ޒުވާރި\nކެއުމުގައި ބަލަންޖެހޭ ކަންތައްތައް\nއިރުއިރުކޮޅާ އެތިކޮޅުކޮޅުން ކަމުން ގެންދިއުން\nގިނައިން ދިޔާތަކެތި ބުއިން: އެންމެ ރަނގަޅީ ފެނެވެ.


BREAKING NEWS: Italy In Ithuru 602 Meehun Maruvejje - Vaguthu\nއިޓަލީން އިތުރު 602 މީހުން މަރުވެއްޖެ\nކޮވިޑް-19 ޖެހިގެން އިޓަލީވިލާތުން 602 މީހުން މިއަދު ވެސް މަރުވެއްޖެއެވެ.\nއިޓަލީވިލާތުގެ ސަރުކާރުން ދެންމެ އާއްމު ކުރި ތަފާސް ހިސާބުތައް ދައްކާ ގޮތުގައި މިއަދު އެގައުމުން މަރުވި މީހުންގެ ތެރެއިން 320 މީހުން މަރުވީ މީގެ ކުރިން ވެސް އެންމެ ގިނަ މީހުން މަރުވެފައިވާ ލޮމްބާޑީ ސަރަހައްދުންނެވެ.\nއިޓަލީވިލާތުން މަރުވި މީހުންގެ ޖުމްލަ މިހާރު 6078 އަށް ވަނީ އަރާފައެވެ.\nމިއަދު އެގައުމުން އިތުރު 4790 މީހުން ފައްސި (ޕޮޒިޓިވް) ވިއެވެ. އެހެންކަމުން މިހާތަނަށް އެގައުމުން ފައްސިވި މީހުންގެ އަދަދު ވަނީ 63928 އަށް އަރާފައެވެ. ބަލި ޖެހިފައިވާ މީހުންގެ ތެރެއިން 3204 މީހުންނަށް ފަރުވާ ދެމުން ގެންދަނީ އައިސީޔޫގައެވެ. މިހާތަނަށް އިޓަލީވިލާތުން ރަނގަޅުވެފައި ވަނީ 7432 މީހުންނެވެ.\nމިއަދު މިހާތަނަށް 39 ގައުމަކުން 1460 މީހުން ވަނީ ކޮވިޑް-19 ޖެހިގެން މަރުވެފައެވެ. މިއަދު މިހާތަނަށް 120 ގައުމަކުން 29427 މީހުން ވަނީ ފައްސިވެފައެވެ. މިއަދު މިހާތަނަށް މަރުވި މީހުންނާއި އެކު ކޮވިޑް-19 ޖެހިގެން މަރުވި މީހުންގެ ޖުމްލަ ވަނީ 16098 އަށް އަރާފައެވެ.\nއިޓަލީވިލާތުން ކޮވިޑް-19 ޖެހިގެން މިއަދު 602 މީހުން މަރުވެފައި ވާއިރު ހޮނިހިރު ދުވަހު އެގައުމުން 793 މީހުން މަރުވި ފަހުން މިއީ ޖެހިޖެހިގެން އަދަދު މަދުވި ދެވަނަ ދުވަހެވެ. އިއްޔެ މަރުވީ 651 މީހުންނެވެ.\nބަލި ޖެހުނު މީހުންގެ އަދަދު ވެސް ފާއިތުވި ދެދުވަހު ވަނީ ކޮންމެވެސް ވަރަކަށް މަދުވެފައެވެ. ހޮނިހިރު ދުވަހު 6557 މީހުން ފައްސިވި ނަމަވެސް އާދީއްތަ ދުވަހު ފައްސިވީ 5560 މީހުންނެވެ. އަދި މިއަދު ފައްސިވީ 4790 މީހުންނެވެ.\nނަމަވެސް އިޓަލީވިލާތުގެ އޮފިޝަލުން ވިދާޅުވާ ގޮތުގައި މިއީ އަދި ހިތްހަމަޖައްސާލެވޭ ވަރުގެ އަދަދުތަކެއް ނޫނެވެ. އަދިވެސް ކޮވިޑް-19 ގެ ނުރައްކާ އިޓަލީވިލާތައް ވަރަށް ބޮޑު ކަމަށް އޮފިޝަލުން ވިދާޅުވެއެވެ.


Turkey ah velaa araa bis alhanee\nތުރުކީއަށް ވެލާ އަރާ ބިސް އަޅަނީ\nތުރުކީއަށް ވެލާ ބިސް އަޅަނީ: އެސޮރުމެންނަށް މަގުތަނަވަސްކޮށްދީ ބިސް އަޅަށް ފަސޭ ހަކޮށްދެވޭ\nތުރުކީ ދެކުނު އަދަނާ ޕްރޮވިންސަށް ވެލާ އަރާ ބިސް އަޅަން ފަށައިފި އެވެ. ތުރުކީ ނޫސްތަކުން ބުނާ ގޮތުން ކޮންމެ އަހަރެއްގެ މި ދުވަސްވަރު މޫސުން ރީތިވެ އެއްގޮތްވެފައި އޮންނައިރު ވެލާ އަރައި ބިސް އަޅަ އެވެ. މިއީ އެ ސަރަހައްދުގެ މީހުން އުފާކޮށް ކުދިވެލާތައް މޫދަށް ދޫކޮށް އުޅޭ ދުވަސް ވަރެކެވެ.\nގުދުރަތީ ދިރުމަށް ހާއްސަ ވައިލްޑްލައިފް ޑިވެލޮޕްމަންޓް އޭރިއާގައި ވެލާ އަރަން ޖާގަ ތަނަސްކޮށްދީ ބިސްއަޅަން ފަސޭހަ ކޮށްދެ އެވެ. މި މައްސައްކަތުގައި އުޅޭ އޮފިޝަލުން ވިދާޅުވާ ގޮތުން 2006 ފެށިގެން މިހާތަށް 220،000 ތުއްތު ވެލާ ކަނޑަށް ދޫކުރެވިފައި ވެއެވެ.\nދަންފަޅި ބަހައިގެން އޮފިސަރުން ޑިއުޓީއަށް ތިބެ އެވެ. އަދި ބިސް އަޅަން އަރާ ވެލާތަކަށް ފަސޭހަ ކޮށްދެއެވެ. ކޮންމެ ރެއަކުވެސް ފަތިހުގެ އަލިކަން ފާޅުވަންދެން ވެލާއަރާ ބިސްއަޅަ އެވެ.\nގުދުރަތީ ދިރުން ހިމާޔަތްކުރުމުގައި އުޅޭ އޮފިޝަލުން ވިދާޅުވަނީ ބޮޑަށް ބާރު އަޅަނީ އާބާދީ މަދުވެފައިވާ ވެލާ ދަރިފަސްކޮޅަށް ފުރުސަތު ހޯދައިދޭށެވެ. އެގޮތުން ބިސް އަޅަށް އެރުމުގެ ކުރިން ފަސްގަނޑު މަޑުކޮށް ކޮންނަން ފަސޭހަ ކުރުމާއި ގޮނޑުދޮށުން ކުނިނަގައި މަގުތަނަސްކޮށްދެވޭ ކަމަށެވެ.\nމީހެއްގެ 37 އަހަރުވީ އެކުވެރިޔަކީ އާސްދޫންޏެއް\nމިސްޓާ ޓްރޭޝް ވީލް: އަވަދިނެތި ކުނި ހޮވުމުގައި


Maldives Business Awards mi mahuge 21 vana dhuvahu, Crossroads...\nއާދީއްތަ 29 މާރޗް 2020\n1441 ޝައުބާން 05\nވިޔަފާރި - މޯލްޑިވްސް ބިޒްނަސް އެވޯޑްސް\nމޯލްޑިވްސް ބިޒްނަސް އެވޯޑްސް މި މަހުގެ 21 ވަނަ ދުވަހު، ކްރޮސްރޯޑްސް މޯލްޑިވްސްގަ!\nބިޒްނަސް އެވޯޑްސް އެންމެ ފުރަތަމަ ބާއްވާފައިވަނީ މިދިޔަ އަހަރު\nމިފަހަރުގެ އެވޯޑް ހަފްލާގައި 200 މީހުން ބައިވެރިވާނެ\nމިއަހަރު ވެސް 29 ކެޓަގަރީއަކުން އެވޯޑު ދޭނެ\nކ. މާލެ 14 ޑިސެންބަރު 2019 | ހޮނިހިރު 17:41 2,234\nފަރާތުން މި އެއްބަސްވުމުގައި ސޮއިކުރެއްވީ އެގްޒެކްޓިވް ސެކްރެޓަރީ މަރިޔަމް ޕަރްވީން އަބްދުލް ފައްތާހު އަދި ބްލޭޒަންގެ ފަރާތުން ސޮއިކުރެއްވީ އެ ކުންފުނީގެ ޗީފް އެގްޒެކްޓިވް އޮފިސަރ - އެސްޓީއޯ\nމޯލްޑިވްސް ބިޒްނަސް އެވޯޑްސް (އެމްބީއައި) މި މަހުގެ 21 ވަނަ ދުވަހު ކްރޮސްރޯޑްސް މޯލްޑިވްސްގައި ބާއްވަން ނިންމައިފިއެވެ.\nމި އިވެންޓް އިންތިޒާމު ކުރާ ބްލޭޒަން އިންކުން ބުނީ މިފަހަރުގެ އެވޯޑް ހަފުލާގައި 200 މީހުން ބައިވެރިވާނެ ކަމަށާއި މި އަހަރު ވެސް 29 ކެޓަގަރީއަކުން އެވޯޑު ދޭނެ ކަމަށެވެ.\nއެމްބީއޭ އެވޯޑަށް ނޮމިނޭޝަނަށް ހުޅުވާލުމާއެކު 50 އަށްވުރެ ގިނަ ފަރާތުން ކުރިމަތިލާފައިވާއިރު މީގެތެރޭގައި ވިޔަފާރީގެ އެކި ދާއިރާތަކާއި ސިނާޢަތްތަކުގައި މަސައްކަތް ކުރާ މީހުން ހިމެނެއެވެ. މޯލްޑިވްސް ބިޒްނަސް އެވޯޑްސްގެ ޖަޖު ކުރުން މިހާރު ވަނީ ނިންމާލާފައެވެ.\nމޯލްޑިވްސް ބިޒްނަސް އެވޯޑަކީ ރާއްޖޭގެ އިޤްތިޞާދުގައި ހިމެނޭ އެކި އިންޑަސްޓްރީތަކުން ފާހަގަކޮށްލެވޭ ވިޔަފާރިތަކަށް ދޭ އެވޯޑެކެވެ. މި އެވޯޑުގެ ބޭނުމަކީ އެ ވިޔަފާރިތަކުގެ ސަބަބުން އިޤްތިޞާދަށް އަންނަ ހެޔޮ ބަދަލުތަކާއި ރާއްޖޭގެ ވިޔަފާރީގެ ދާއިރާ ތަރައްޤީ ކުރުމަށް ކުރަމުންދާ މަސައްކަތް ފާހަގަކޮށް، އެހެން ވިޔަފާރިތައް ތަރައްޤީ ވުމަށް ހިތްވަރުދިނުމެވެ.\nއެސްޓީއޯ އިން ވަނީ މި އަހަރު ވެސް އެވޯޑްގެ ޓައިޓްލް ސްޕޮންސަރަކަށްވެފައެވެ. މިއީ އެސްޓީއޯ އިން މި އެވޯޑުގެ ޓައިޓްލް ސްޕޮންސަރަކަށްވާ ދެވަނަ އަހަރެވެ. މިދިޔަ އަހަރު ބޭއްވި މޯލްޑިވްސް ބިޒްނަސް އެވޯޑު 2018ގެ އެންމެ ކާމިޔާބު ކުންފުންޏަކީ އެސްޓީއޯގެ ސަބްސިޑިއަރީ ކުންފުނި އެލައިޑް އިންޝުއަރަންސެވެ.\nމޯލްޑިވްސް ބިޒްނަސް އެވޯޑްސް ބާއްވަން ފެށީ މިދިޔަ އަހަރެވެ. ފުރަތަމަ އެވޯޑްސް ޙަފުލާގެ ތެރެއިން ތަފާތު 23 ދާއިރާއަކުން އެކި ފަރާތްތަކަށް އެވޯޑު ދިނެވެ.\nއެންމެ ފަހުން އަޕްޑޭޓް ކުރީ:3ދުވަަސް ކުރިން | ރިވިއު ކުރީ: ޒިހްނަތު ހަސަން\nކޮވިޑް-19: އިތުރު ދިވެއްސަކު ޕޮޒިޓިވްވެއްޖެ\nއެމެރިކާއިން ދަތިކުރުމުގެ ފިޔަވަޅުތައް އަޅާފައިވާ ޤައުމުތަކުން، އެފިޔަވަޅުތައް އުވާލަން އެދިއްޖެ\nމުއްދަތެއް ނެތްގޮތައް ސައުދީން ވައިގެ އުދުހުންތައް މެދުކަނޑާލައިފި\nސައުދީއަށް ޙަމަލާތަކެއް ދީފި\nކޮވިޑް-19: މަރުވި މީހުންގެ އަދަދު 30،000 އަށްވުރެ މައްޗަށް\nކޮވިޑް-19: ދަމަނަ ވެށީގެ ޚިދުމަތްތަކަށް ބަދަލު ގެނެސްފި\nކޮވިޑް-19 ޖެހުނު މީހުން އެންމެ ގިނައީ އަދިވެސް އެމެރިކާގައި\nކޮވިޑް-19: ވައިރަސްގެ ސަބަބުން އަަވަހާރަވި ފުރަތަމަ ޝާހީ ބޭފުޅަކަށް، ސްޕެއިންގެ އަމީރާ ތެރީސާ!\nކޮވިޑް-19 ގެ ސަބަބުން ފިރިމީހާގެ އަސްލު އުޅުން ފެނިއްޖެ!\nއެންމެ ގިނަ ކޭސް ފެނުނު ޤައުމަކަށް އެމެރިކާ ވެގެންދިއުމާއެކު، ވައިރަސްއާ ގުޅިގެން ޓްރަމްޕްގެ ރާގު ބަދަލުވަނީ؟!\nއައިލެންޑް ސަފާރީއަށް ސަރުކާރުން ދިން އިރުޝާދު: ސަފާރީގެ ވެރިމީހާގެ ދުލުން!\nކޮވިޑް-19 ގެ ބިރުވެރިކަމުގެ ތެރޭގައި ޔޫކޭގައި އާއިލާ ގޮވައިގެން ކުރަމުންދާ ތަޖުރިބާ ދިވެހި ޑޮކްޓަރެއްގެ ދުލުން!\nބިރުވެރިކަން ބޮޑުވަނީ، ސަންދޯއްތަައް ކިއުގައި ޖެހިފައި!\nދެ އަހަރާއި ނުވަ މަސް ދުވަސް ފަހުން ނޫރީ ކޯމާއިން ހޭއަރައިފި


Team Profile: Turkey - One Online\nޓީމް ޕްރޮފައިލް: ތުރުކީ\nތުރުކީގެ ކުޅުންތެރިންތަކެއް އުފާފާޅުކުރަނީ --\nއާބާދީ: 83.6 މިލިއަން\nޓީމުގެ ވަނަން: އައީ ޔިލްޑިޒްލިލާރް (ދަ ކްރެސެންޓް ސްޓާސް)\nކެޕްޓަން: ބުރަކް ޔިލްމާޒް\nއެންމެ ގިނަ މެޗު ކުޅެދީފައިވާ ކުޅުންތެރިޔާ: ރުސްތޫ ރެކްބާ (120 މެޗު)\nޓޮޕް ސްކޯރާ: ހަކާން ސުކޫރް (51 ގޯލް)\nތުރުކީއަކީ ބައިނަލްއަގުވާމީ ފުޓުބޯޅައިގައި މާ ބޮޑު ކާމިޔާބު ތާރީހެއް އޮތް ޓީމެއް ނޫނެވެ. އެގައުމުން ދެ ފަހަރަކު ވޯލްޑް ކަޕްގައި ވާދަކުރި އިރު، ޔޫރޯގައި ވާދަކޮށްފައިވަނީ ހަތަރު ފަހަރެވެ. ތުރުކީގެ އެންމެ ބޮޑު ކާމިޔާބަކީ ވޯލްޑް ކަޕް 2002 ގައި ތިންވަނަ މަގާމު ހޯދުމާއި، ޔޫރޯ 2008ގެ ސެމީ ފައިނަލަށް ދަތުރުކުރުމެވެ. ތުރުކީން ވަނީ 2003ގެ ކޮންފެޑެރޭޝަންސް ކަޕްގެ ތިންވަނަ މަގާމުވެސް ހޯދައިފައެވެ.\nތުރުކީން ޔޫރޯގައި އެންމެ ފަހުން ވާދަކުރީ 2016 ގައި ފްރާންސްގައި ބޭއްވި ފަހަރުއެވެ. އެ އަހަރުގެ މުބާރާތުގައި ގްރޫޕު ސްޓޭޖުން ތުރުކީ ވަނީ ކަޓައިފައެވެ. ސްޕެއިން އާއި ކްރޮއޭޝިއާއާ އެއް ގްރޫޕެއްގައި ހިމެނުނު އެ ފަހަރު ތުރުކީއަށް މޮޅުއް ހޯދުނީ ހަމައެކަނި އެ ގްރޫޕުގެ ފުލުގައި ނިންމާލި ޗެކް ރިޕަބްލިކް އަތުންނެވެ.\nތުރުކީގެ ކޯޗު ސެނޯލް ގުނޭސް --\nއުމުރު: 69 އަހަރު\nސެނޯލް ގުނޭސް އަކީ 1900 ގެ ފަހުކޮޅު ތުރުކީގެ ގައުމީ ޓީމުގެ ގޯލު ބެލެހެއްޓި ގޯލްކީޕަރެކެވެ. އޭނާ ވަނީ ކުޅުންތެރިއެއްގެ ގޮތުގައި ތުރުކީ ޓްރަބްޒަންސްޕޯއާ އެކު ތުރުކީގެ ލީގު ހަ ފަހަރަކު ކާމިޔާބުކޮށްފައެވެ. ތިން ފަހަރު ރަނަރަޕްކަން ހޯދިއެވެ. 17 އަހަރަށްފަހު ކުޅުންތެރިއެއްގެ ގޮތުން އޭނާ ރިޓަޔާކުރީ 1987 ވަނަ އަހަރުއެވެ.\nކުޅުން ހުއްޓާލުމަށްފަހު ގުނޭސް ވަނީ 1988 ވަނަ އަހަރު އޭނާގެ ކޯޗިން ކެރިޔަރު ފަށައިފައެވެ. އޭނާ 2019ގައި ތުރުކީގެ ގައުމީ ޓީމާ ހަވާލު ވުމުގެ ކުރީން 2000 އިން ފެށިގެން 2004 އަށް ވެސް ގައުމީ ޓީމަށް އިރުޝާދު ދިނެވެ. ތުރުކީން ހޯދި އެންމެ ބޮޑު ކާމިޔާބު، ވޯލްޑް ކަޕް 2002ގެ ތިންވަނަ ހޯދީ ގުނޭސްގެ އިރުޝާދުގެ ދަށުންނެވެ.\nތުރުކީގެ ކެޕްޓަން ބުރަކް ޔިލްމާޒް --\nއުމުރު: 35 އަހަރު\nތުރުކީގެ ސްކޮޑުގައި އެންމެ އުމުރުން ދޮށީ ކުޅުންތެރިޔަކީ ފޯވަޑް ޔިލްމާޒް ކަމުގައިވިޔަސް، އޭނާއަކީ ތުރުކީއަށް ވަރަށް މުހިންމު ކުޅުންތެރިއެކެވެ. ތުރުކީގެ ކެޕްޓަން ބޭންޑު އަޅައިގެން ކުޅެމުން އަންނަ ޔިލްމާޒް ވަނީ 2006 ވަނަ އަހަރުން ފެށިގެން އެޓީމަށް ކުޅުނު 66 މެޗުން 28 ގޯލު ޖަހައިދީފައެވެ. އޭނާ ވަނީ އެންމެ ފަހުން ބޭއްވި 2016ގެ ޔޫރޯގައި ވެސް ކުޅެފައެވެ. މިއަހަރު ނެދަލެންޑްސްއާ ދެކޮޅަށް ކުޅުނު ވޯލްޑް ކަޕް ކޮލިފައިން މެޗެއްގައި ޔިލްމާޒް ވަނީ ތިން ގޯލު ޖަހައި، އޭނާގެ ފުރަތަމަ އިންޓަނޭޝަނަލް ހެޓްރިކް ހަދައިފައެވެ.\nގްރޫޕް ސްޓޭޖުގެ މެޗުތައް:\n12 ޖޫން/ 00:00 ތުރުކީ – އިޓަލީ\n16 ޖޫން/ 21:00 ތުރުކީ – ވޭލްސް\n20 ޖޫން/ 21:00 ސްވިޒަލެންޑް – ތުރުކީ\nތުރުކީން ކުޅުނު މެޗެއްގައި ނެރުނު ފުރަތަމަ 11 --\nމާތު ގުނޯކް (އިސްތަންބޫލް ބަސަކްސެހިރް)\nއަލްތާއީ ބަޔިންދަރް (ފެނަބާޗޭ)\nއުޖާން ޗެކަރް (ތްރަބްޒަންސްޕޯ)\nޒެކީ ޗެލިކް (ލިލް)\nމެރީހް ޑެމިރާލް (ޔުވެންޓަސް)\nޗާލާރް ސޮޔުންޗޫ (ލެސްޓާ ސިޓީ)\nއުމުތު މެރާޝް (ލެ ހަވްރޭ)\nއޮޒާން ކަބާކް (ލިވަޕޫލް)\nރިދްވާން ޔިލްމާޒް (ބެސިކްޓާސް)\nކާން އައިހާން (ސަސުއޯލާ)\nމާޓް މުލްޑާ (ސަސުއޯލާ)\nއޮކޭ ޔޮކުސްލޫ (ވެސްޓް ބްރޮޮމްވިޗް އަލްބިއޮން)\nއޮޒާން ޓުފާން (ފެނަބާޗޭ)\nސެންޖިޒް އުންޑާ (ލެސްޓާ ސިޓީ)\nޑޮރުކާން ޓޮކޯޒް (ބެސިކްޓާސް)\nހަކާން ޗަލްހަނޯލޫ (އޭސީ މިލާން)\nޔޫސުފް ޔަޒިޖީ (ލިލް)\nޓައިލާން އަންޓާލިޔަލީ (ގަލަތަސަރާއީ)\nއޮރްކުން ކޮކްޗޫ (ފެޔެނޫޑް)\nއަބްދުލްކަދިރް އޮމުރް (ޓްރަބްޒަންސްޕޯ)\nއިރްފާން ކަހްވީޖީ (ފެނަބާޗޭ)\nކަރެމް އަކްޓުރްކޯލޫ (ގަލަތަސަރާއީ)\nކީނަން ކަރަމަން (ފޯޗޫނާ ޑުސެލްޑޯފް)\nއެނެސް އުނަލް (ގެޓާފޭ)\nބުރަކް ޔިލްމާޒް (ލިލް)\nހަލީލް ޑާވިޝޯލޫ (ގަލަތަސަރާއީ)\nގުޅޭ ޓެގު ތުރުކީ ޔޫރޯ 2020


Evves Memberaku dhen idhikolhu faraaithakaa nugulheyne: PPM | Mihaaru\nޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުން ބޭއްވި ނިއުސް ކޮންފަރެންސެއްގައި ޕީޕީއެމްގެ ނައިބު ރައީސް އަބްދުއްރަހީމް ވާހަކަ ދައްކަވަނީ: އިދިކޮޅު މެމްބަރުން ޕީޕީއެމާ ގުޅިވަޑައިގަންނަވާ މަންޒަރު ފެންނާނެ ކަމަށް އަބްދުއްރަހީމް ވިދާޅުވި. --މިހާރު ފޮޓޯ: ނިޝާން އަލީ/މިހާރު\nއެއްވެސް މެމްބަރަކު ދެން އިދިކޮޅު ފަރާތްތަކާ ނުގުޅޭނެ: ޕީޕީއެމް\n09 އެޕްރީލް 2017 - 21:07 19 comments\nމަޖިލީހުގެ ރައީސް އަބްދުﷲ މަސީހާއި ނައިބު ރައީސް މޫސާ މަނިކުގެ އިތުބާރު ނެތް ކަމަށް އިދިކޮޅު ފަރާތްތަކުން ހުށަހަޅާފައިވާ މައްސަލައާ ގުޅޭގޮތުން ބޭއްވި ޕްރެސް ކޮންފަރެންސެއްގައި ވެރިކަން ކުރާ ޕީޕީއެމްގެ ނައިބު ރައީސް އަބްދުއްރަހީމް އަބްދުﷲ ވިދާޅުވީ ކުރިއަށް އޮތް ތަނުގައި ފެންނާނީ އިދިކޮޅު ފަރާތްތަކާ އެކު ތިއްބެވި މެމްބަރުން ޕީޕީއެމާ ގުޅޭ މަންޒަރު ކަމަށެވެ.\nދަގެނތީ ދާއިރާގެ މެމްބަރު އިލްހާމް އަހްމަދު ވިދާޅުވީ ޕީޕީއެމް މެމްބަރުން ތިއްބެވީ ރައީސް އަބްދުﷲ ޔާމީނާ އެކު ސާބިތުވެ އެމަނިކުފާނަށް 2018 ކާމިޔާބުކޮށްދޭން ކަމަށެވެ. ޕީޕީއެމްގައި ތިއްބެވުމަށް ފަހު އިދިކޮޅު ފަރާތްތަކާ ގުޅިވަޑައިގަތީ، ކުރިން ވެސް "އެ ފިކުރިއްޔާތުގެ" މެމްބަރުން ކަމަށާއި އެ މެމްބަރުން އަސްލަށް ރުޖޫއަވެވަޑައިގަތީ ކަމަށް އިލްހާމް ވިދާޅުވި އެވެ.\nޕީޕީއެމްގަައި އުފެދުނު މައްސަލަތަކުގެ ތެރޭގައި، ރައީސް ޔާމީނާ އެކު ތިއްބެވުމަށް ފަހު ޕާޓީގެ ރައީސް މައުމޫން އަބްދުލްގައްޔޫމްގެ ފަޅިއަށް މިފަހުން އަރާވަޑައިގަތީ، މީދޫ ދާއިރާގެ މެމްބަރު މުހައްމަދު އަމީތާއި ވިލިނގިލީ ދާއިރާގެ މެމްބަރު ސައުދު ހުސެއިނެވެ.\nޕީޕީއެމް/އެމްޑީއޭ ކޯލިޝަނުން މީގެ ކުރިން މަޖިލީހަށް ހުށަހެޅި ބޮޑެތި މައްސަލަތަކުގައި 54 ވޯޓު ހޯދި އެވެ. އެކަމަކު މި ފަހުން ނެގި ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ ވޯޓު ދިފާއުކުރީ 48 ވޯޓުންނެވެ. އެހެންކަމުން، މަސީހުގެ ވޯޓު ކާމިޔާބުކުރި ނަމަވެސް، ވޯޓުގައި ސަރުކާރަށް މަޖިލީހުގެ ސުޕަ މެޖޯރިޓީ ވަނީ ގެއްލެން ފަށައިފަ އެވެ.\nއިތުރު ލިޔުންތައް ސިޔާސީ ޕާޓީ އިދިކޮޅު ފަރާތްތައް ޕީޕީއެމް މެމްބަރު އަހުމަދު ނިހާން މެމްބަރު އަބްދުއްރަހީމް އަބްދުﷲ ޕީޕީއެމް ޕާލަމެންޓްރީ ގުރޫޕް


ފުރަމޭ ދުޅަވުން - ވިކިޕީޑިއާ\n1 ވައިރަލް ހެޕަޓައިޓިސް\n1.1 ހެޕަޓައިޓިސް އޭ\n1.2 ހެޕަޓައިޓިސް ބީ\n1.3 ހެޕަޓައިޓިސް ސީ\n1.4 ހެޕަޓައިޓިސް ޑީ\n1.5 ހެޕަޓައިޓިސް އީ\n1.6 ހެޕަޓައިޓިސް އެފް\n2 ވައިރަސްގެ ސަބަބުން ފުރަމޭ ދުޅަވުން ކުރިމަތިވާ އެހެން ސަބަބުތައް\n3 ބަނގުއާވީގެ ސަބަބުން ފުރަމޭ ދުޅަވުން\n4 ބޭސްތަކުގެ ސަބަބުން ފުރަމޭ ދުޅަވުން\n5 ވިހަތަކުގެ ސަބަބުން ފުރަމޭ ދުޅަވުން\nމި މައުޟޫޢާ ގުޅޭ ޚާއްޞަ މަޒުމޫނު: ވައިރަލް ހެޕަޓައިޓިސް\nވައިރަލް ހެޕަޓައިޓިސް އަކީ ވައިރަސް އިން ޖެހޭ ބައްޔެއްގެ ސަބަބުން ފުރަމޭ ދުޅަވުން އެވެ. ވައިރަސްއިން ޖެހޭ ބައްޔެއްގެ ސަބަބުން ކުޑަ ދުވަސްކޮޅަކަށް ފުރަމޭ ދުޅަވުން ކުރިމަތިވެދާނެ އެވެ. އަދި ހަމަމިހެން ދާއިމީ ގޮތެއްގައި ދިގުމުއްދަތަކަށް ވެސް ފުރަމޭ ދުޅަވުން ކުރިމަތިވެދާނެ އެވެ. ވައިރަލް ހެޕަޓައިޓިސް ކުރިމަތިވަނީ ހެޕަޓައިޓިސް ވައިރަސް ގެ ތަފާތު ވައްތަރުތަކުގެ ސަބަބުންނެވެ. އޭގެ ތެރޭގައި ހެޕަޓައިޓިސް އޭ ވައިރަސް، ހެޕަޓައިޓިސް ބީ ވައިރަސް، ހެޕަޓައިޓިސް ސީ ވައިރަސް، ހެޕަޓައިޓިސް ޑީ ވައިރަސް، ހެޕަޓައިޓިސް އީ ވައިރަސް، އަދި ހެޕަޓައިޓިސް އެފް ވައިރަސް ހިމެނެއެވެ. މީގެ އިތުރުން ވައިރަލް ހެޕަޓައިޓިސް ކުރިމަތިކުރުވާ އެހެން ވައިރަސް ތަކުގެ ތެރޭގައި ސައިޓޯމެގަލޮވައިރަސް، އެޕްސްޓެންބަރ ވައިރަސް، އަދި ރީނދޫ ހުން ޖައްސާ ވައިރަސް ހިމެނެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހެޕަޓައިޓިސް އޭ\nހެޕަޓައިޓިސް އޭ އަކީ ހެޕަޓައިޓިސް އޭ ވައިރަސް ގެ ސަބަބުން ޖެހޭ ބައްޔެކެވެ. މިއީ ފުރަމޭ ދުޅަވުން ގެ ވައްތަރެކެވެ. މިބައްޔަށް ޖަރާސީމީ ރީނދޫވުން މިހެންވެސް ކިޔައި އުޅެއެވެ. މިބަލި ޖެހެނީ ބަލި ޖައްސާ ވައިރަސް އާއި ތަޣައްޔަރުވެފައި ހުރި ކާތަކެތި ކެއުމުން، ނުވަތަ އަނގަ އަދި ފުރަގަސް ފަރާތް ފަދަ ތަނެއް މެދުވެރިކޮށް ޖިންސީގުޅުން ހިންގުމުންނެވެ. މިސާލަކަށް ވައިރަސް އާއި ތަޣައްޔަރުވެފައި ހުރި ބޮޑުކަމުދާ ތަކެތި ފެނާއި އެކުވެ، އެފެން ތަޣައްޔަރުވެފައި ވަނިކޮށް ބުއިފިނަމަ މިބަލި ޖެހިދާނެ އެވެ. އަދި ހަމަ މިހެން ކާނާގެ ބާވަތަކާއި އެފަދަ ގޮތަކަށް ތަޣައްޔަރުވެފައިވަނިކޮށް އެއެއްޗެއް ބޭނުންކޮށްފިނަމަ ވެސް މިބަލި ޖެހިދާނެ އެވެ. ހެޕަޓައިޓިސް އޭ އަކީ ކުޑަ ދުވަސްކޮޅަކަށް ޖެހޭ ބައްޔެކެވެ. ބަލީގައި ދިގުލައި ދާއިމީ ބައްޔަކަށް މިބަލި ބަދަލެއް ނުވާނެއެވެ. ބަލި އެއްފަހަރު ޖެހުމުން ބަލިމީހާގެ ދިފާޢީ ނިޒާމްގައި ހެޕަޓައިޓިސް އޭ ވައިރަސް އާއި ދެކޮޅަށް މަސައްކަތްކުރާނެ ހަށިދަމަނަ އުފައްދައެވެ. އޭގެ ސަބަބުން ފަހުން (ދެވަނަ ފަހަރަށް ) އެބަލިޖެހުމުން މިންޖުކޮށް ސަލާމަތްކޮށްދެއެވެ. ހެޕަޓައިޓިސް އޭ ޖެހިފައި ތިބޭމީހުންނަށް އަރާމުކުރުމަށާއި، ގިނައިން ދިޔާތަކެތި ބުއިމަށް އަދި ބަނގުއާތްވާއި ދުރުހެލިވުމަށް އިރުޝާދު ދެވެއެވެ. ހެޕަޓައިޓިސް އޭ އިން މިންޖުކޮށް ރައްކާތެރިކޮށްދޭނެ ވެކްސިނެއް އުފައްދާފައި ވެއެވެ. އޭގެ ސަބަބުން 10 އަހަރު ދުވަހުގެ މުއްދަތަށް ބަލިން ރައްކާތެރިކޮށްދެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހެޕަޓައިޓިސް ބީ\nހެޕަޓައިޓިސް ބީ އަކީ ހެޕަޓައިޓިސް ބީ ވައިރަސް ގެ ސަބަބުން ޖެހޭ ބައްޔެކެވެ. މިއީ ފުރަމޭ ދުޅަވުން ގެ ވައްތަރެކެވެ. ހެޕަޓައިޓިސް ބީ ކުޑަ ދުވަސްކޮޅަކަށް ވެސް ޖެހިދާނެ އެވެ. އަދި ބަލީގައި ދިގުލައި ދިގުމުއްދަތަކަށް ބަލި ދެމިގެން ވެސް ހިގައިދާނެ އެވެ. ދާއިމީ ބައްޔެއްގެ ގޮތުގައި މުޅި އުމުރަށް ހެޕަޓައިޓިސް ބީ ދެމިހުންނަނީ ބަލިޖެހޭމީހުންގެ ތެރެއިން 15 އިންސައްތަ މީހުންގެއެވެ. މިއީ ބަލިޖެހުމަށްފަހު ބަލީގެ ވައިރަސް ހަށިގަނޑުން ބޭރުކޮށް ނެތިކޮށްލުމަށް އެމީހުންގެ ހަށިގަނޑު ނުކުޅެދިފައިވާ މީހުންނެވެ. ހެޕަޓައިޓިސް ބީ ޖެހުމަށް މެދުވެރިވެދާނެ ކަންތައްތަކުގެ ތެރޭގައި ވައިރަސްއާއި ތަޣައްޔަރު ހުރި ލޭއެޅުން، ވައިރަސް އާއި ތަޣައްޔަރުވެފައި ހުރި ސިރިންޖު، ތިނޯސް ކަށިފަދަ އެއްޗެއް ޓެޓޫ ޖެހުމަށް ބޭނުންކުރުން، ބަލިޖެހިފައިވާ މީހަކާއި އެކު ޖިންސީގުޅުން ހިންގުން، ވައިރަސް އާއި ތަޣައްޔަރުވެފައިހުރި ލޭ، ހަށިގަނޑުން ބޭރުވިދިޔައެއް ސަލާމަތުން ހުރިމީހާގެ ހަށިގަނޑަށް އަނގައިގެ ޒަރީޢާއިން، ނުވަތަ ކެނޑިފައިވާ ފާރުކޮޅެއް ފަދަ ތަނަކުން ވާޞިލްވުން، އަދި ބަލިޖެހިފައިވާ މައިމީހާގެ ފުށުން ގާތުންދިނުމުގެ ތެރޭގައި ކުޑަދަރިފުޅަށް ބަލި ފޯރުން ފަދަ ކަންތައްތައް ހިމެނެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހެޕަޓައިޓިސް ސީ\nހެޕަޓައިޓިސް ސީ އަކީ ހެޕަޓައިޓިސް ސީ ވައިރަސް ގެ ސަބަބުން ޖެހޭ ބައްޔެކެވެ. މިއީ ފުރަމޭ ދުޅަވުން ގެ ވައްތަރެކެވެ. ހެޕަޓައިޓިސް ސީ ޖެހެނީ ވައިރަސް އާއި ތަޣައްޔަރުވެފައިވާ ލޭ ކޮންމެވެސް ސިފައެއްގައި ސަލާމަތުން ހުރިމީހާގެ ހަށިގަނޑަށް ވާޞިލްވުމުންނެވެ. މާބަނޑު ދުވަސްވަރު ބަނޑުގައިވާ ކުޑަ ދަރިފުޅަށް ބަލިޖެހިފައިވާ މައިމީހާގެ ފުށުން މަސް ހުރަސްކޮށް ބަލި ވާޞިލްވެދާނެ އެވެ. ހެޕަޓައިޓިސް ސީ އަކީ ވެސް ދިގުލައި ގޮސް ދާއިމީ ބައްޔަކަށް ވެދާނެ ކަމެކެވެ. ހެޕަޓައިޓިސް ސީ ޖެހުމަށްފަހު އެތައް އަހަރުތަކެއް ވަންދެން އޭގެ އުދަގުލެއްނުފެނި ވެސް ހިގައިދާނެ އެވެ. ބަލީގެ އުދަގޫތައް ކުޑަކުރުމަށް ދެވޭ އިންޓެފީރަން އަދި ރިބެވެރިން ގެ ބޭނުންކުރުމުން ލެއިން ވައިރަސްގެ މިންވަރު ދެނެނުގަނެވޭ މިންވަރަށް މަދުކޮށްލައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހެޕަޓައިޓިސް ޑީ\nހެޕަޓައިޓިސް ޑީ އަކީ ހެޕަޓައިޓިސް ޑީ ވައިރަސް ގެ ސަބަބުން ޖެހޭ ބައްޔެކެވެ. މިއީ ފުރަމޭ ދުޅަވުން ގެ ވައްތަރެކެވެ. ހެޕަޓައިޓިސް ޑީ ޖެހެނީ ގިނަފަހަރު ހެޕަޓައިޓިސް ބީ އާ އެކުގައެވެ. އަދި އަނެއް ބައިފަހަރު ހެޕަޓައިޓިސް ބީ ޖެހުމަށްފަހު ހެޕަޓައިޓިސް ޑީ ވެސް ޖެހޭގޮތް ވެއެވެ. ހެޕަޓައިޓިސް ބީ އާއެކު ހެޕަޓައިޓިސް ޑީ ޖެހިއްޖެނަމަ ފުރަމޭ ފޭލްވުން ފަދަކަމެއް ކުރިމަތިވުމަކީ ވެދާނެ ގޮތެކެވެ. އިންޖެކްޝަންގެ ޒަރީޢާއިން މަސްތުވާތަކެތި ބޭނުންކުރާ މީހުންގެ މެދުގައި ހެޕަޓައިޓިސް ޑީ އާންމުކަން ފާހަގަ ކުރެވެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހެޕަޓައިޓިސް އީ\nހެޕަޓައިޓިސް އީ އަކީ ހެޕަޓައިޓިސް އީ ވައިރަސް ގެ ސަބަބުން ޖެހޭ ބައްޔެކެވެ. މިއީ ފުރަމޭ ދުޅަވުން ގެ ވައްތަރެކެވެ. ހެޕަޓައިޓިސް އީ ޖެހުމުން ފެންނަ އަލާމާތްތަކާއި ހެޕަޓައިޓިސް އޭ ޖެހުމުން ފެންނަ އަލާމާތްތަކަކީ ދާދި އެއްގޮތް އަލާމާތްތަކެކެވެ. މާބަނޑުމީހުންނަށް ހެޕަޓައިޓިސް އީ ޖެހިފައިވާ ކަން އެނގެނީ ކުއްލިއަކަށެވެ. އަދި އޭގެ އުދަގޫތައް ވަރަށް އަވަހަށް ފެނިގެންދެއެވެ. އިންޑިޔާއާއި ދެކުނު އޭޝިޔާ ސަރަހައްދުން ހެޕަޓައިޓިސް އީ ޖެހިފައިވާ މީހުން ފެންނަ މިންވަރު އިތުރުކަން ފާހަގަ ކުރެވެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހެޕަޓައިޓިސް އެފް\nހެޕަޓައިޓިސް އެފް އަކީ ހެޕަޓައިޓިސް އެފް ވައިރަސް ގެ ސަބަބުން ޖެހޭ ބައްޔެކެވެ. މިއީ ފުރަމޭ ދުޅަވުން ގެ ވައްތަރެކެވެ. 1990 ގެ އަހަރުތަކުގައި ހެޕަޓައިޓިސް އެފް ފެތުރިގެން ދިޔަނަމަވެސް އޭގެ ފަހުން މިވައްތަރުގެ ފުރަމޭ ދުޅަވުމުގެ އަޑެއް އިވިފައެއް ނުވެއެވެ. ފަހުން މިވައިރަސް ހޯދިފައިވާ ކަމާމެދު ވަނީ ޝައްކު އުފެދިފައެވެ. 1994 ވަނަ އަހަރު ހެޕަޓައިޓިސް ޖައްސާ އާވައިރަސް އެއް ފެނި އެއީ ހެޕަޓައިޓިސް ވައިރަސް އެފް ކަމުގައި ބެލެވުނެވެ. އެފަހަރު ފެނުނު ވައިރަސްތައް ރާމާމަކުނުގެ ގަޔަށް އިންޖެކްޝަންގެ ޒަރީޢާއިން ފޮނުވުމުން އެތަކެއްޗަށް ހެޕަޓައިޓިސް ޖެހުނެވެ. ނަމަވެސް އިތުރު ހޯދުންތަކުން މި ވައިރަސް ވުޖޫދުވާކަމާމެދު ޔަގީންކަމެއް ލިބިފައެއް ނުވެއެވެ.\nވައިރަސްގެ ސަބަބުން ފުރަމޭ ދުޅަވުން ކުރިމަތިވާ އެހެން ސަބަބުތައްEdit\nރީނދޫ ހުން ޖައްސާ ވައިރަސް\nޖަރުމަނު ހިމަބިހި ޖައްސާ ވައިރަސް\nބަނގުއާވީގެ ސަބަބުން ފުރަމޭ ދުޅަވުންEdit\nބޭސްތަކުގެ ސަބަބުން ފުރަމޭ ދުޅަވުންEdit\nވިހަތަކުގެ ސަބަބުން ފުރަމޭ ދުޅަވުންEdit\nLast edited on 16 ޖެނުއަރީ 2014, at 15:51\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 ޖެނުއަރީ 2014، 15:51 ގައެވެ.


BREAKING: Messi7Vana Faharah Ballon d’Or Hoadhaifi – adduLIVE\nމެސީ ބެލޮންޑިއޯ ހަތްވަނަ ފަހަރަށް ހޯދައިފި\nNov 30, 2021, 01:55 ހަސަން ރަޝީދު\nބާސެލޯނާގެ އާޖެންޓީނާ ފޯވާޑް ލިއޮނަލް މެސީ ކެރިއަރުގައި ރެކޯޑް ހަތް ވަނަ ފަހަރަށް ބެލޮންޑިއޯ އެވޯޑް މިރޭ ހާސިލްކޮށްފި އެވެ.\nފްރާންސުގެ މަޝްހޫރު ކުޅިވަރު މަޖައްލާ ފްރާންސް ފުޓްބޯލް އިން ދިން މި އެވޯޑް މެސީ ކާމިޔާބުކުރީ ބަޔާން މިއުނިކްގެ ފޯވާޑް ރޮބަޓް ލެވެންޑޯސްކީއާ ވާދަކޮށްގެންނެވެ.\nބެލޮންޑިއޯ އެވޯޑު މެސީ އެންމެ ފުރަތަމަ ހާސިލުކުރީ 2009 ވަނަ އަހަރުއެވެ. އޭގެފަހުން 2010 ވަނަ އަހަރާއި 2011 ވަނަ އަހަރާއި 2012 ވަނަ އަހަރާއި 2015 ވަނަ އަހަރު އަދި 2019 އަހަރު ވެސް މި އެވޯޑު ގެންގޮސްފައިވަނީ މެސީއެވެ. މެސީ އަކީ މި އެވޯޑު ހަތް ފަހަރަށް ކާމިޔާބުކުރި ފުރަތަމަ ކުޅުންތެރިޔާއެވެ.\nމި އެވޯޑު މެސީ ގެންދިޔައިރު އޭނާ ވަނީ ބާސާ އާއެކު މިދިޔަ ސީޒަނުގައި ސްޕެނިޝް ކަޕް ކާމިޔާބުކޮށް، މިދިޔަ ސީޒަނުގައި 57 މެޗުގައި 44 ގޯލު ކާމިޔާބުކޮށް 17 އެސިސްޓް ހަދާފަ އެވެ. މެސީ ވަނީ އާޖެންޓީނާ އެކު ކޮޕަ އެމެރިކާ ވެސް މިދިޔަ ސީޒަނުގައި ކާމިޔާބުކޮށްފަ އެވެ.\nބެލޮންޑިއޯ އެވޯޑުގެ އެންމެ މޮޅު އަންހެން ކުޅުންތެރިޔާގެ މަގާމު ހާސިލުކުރީ ބާސެލޯނާގެ ތަރި އެލެކްސިއާ ޕުޓެޔާސް އެވެ. އެންމެ މޮޅު ކީޕަރުގެ މަގާމު އިޓަލީގެ ކީޕަރު ޖިއާންލުއިޖީ ޑޮނަރުއްމާ ގެންދިޔައިރު އެންމެ މޮޅު ޒުވާން ކުޅުންތެރިއާގެ މަގާމު މިފަހަރު ގެންދިޔައީ ބާސާ އަށް ކުޅެމުން އަންނަ ޕެޑްރީ އެވެ. އެންމެ މޮޅު ކްލަބަކަށް ހޮވުނީ ޗެލްސީ އެވެ. އަދި އެންމެ މޮޅު ފޯވާޑުގެ މަގާމު ލިބިފައިވަނީ ލެވެންޑޯސްކީ އަށެވެ.


Maskira Boategge Falukaa Thereyah Feybi Meehaku Haalu Dheravegen Faruvaa Dheyn Fashaifi މަސްކިރާ ބޯޓެއްގެ ފަލުކާތެރެޔަށް ފޭބި މީހަކު ހާލުދެރަވެގެން ފަރުވާ ދޭން ފަށައިފި – Huvadhoo News Maskira Boategge Falukaa Thereyah Feybi Meehaku Haalu Dheravegen Faruvaa Dheyn Fashaifi Huvadhoo News\nމަސްކިރާ ބޯޓެއްގެ ފަލުކާތެރެޔަށް ފޭބި މީހަކު ހާލުދެރަވެގެން ފަރުވާ ދޭން ފަށައިފި\nކޫއްޑޫ ބަދަރުގައި ތިބި މަސްކިރާ ބޯޓުތައް / ހުވަދޫ ފޮޓޯ\nމަސްކިރާ ބޯޓެއްގެ ފަލުކާތެރެޔަށް ފޭބި މީހަކު ހާލުދެރަވެގެން ހޮސްޕިޓަލުގައި ފަރުވާ ދޭން ފަށައިފިއެވެ.\nމައުލޫމާތު ލިބުނުގޮތުގައި ކޫއްޑޫ ބަނދަރުގައި އޮތް މަސްކިރާ ބޯޓެއްގެ ފަލުކާތެރެޔަށް މަސްނަގަން ފޭބި މީހަކު ހާލު ދެރަވެގެން ގއ.ވިލިނގިލީ ހޮސްޕިޓަލުގައި ދަނީ ފަރުވާދެމުންނެވެ. މިހާދިސާ ހިނގާފައިވަނީ މިއަދު ހެދުނު 10:00 އެހާކަންހާއިރުގައެވެ.\nއެވަގުތު މަސްކިރުމުގައި އުޅުނު މަސްވެރިން ހުވަދޫ ނިއުސްއަށް މައުލޫމާތް ދިންގޮތުގައި މަސްކިރާ ބޯޓުގެ ފަލުކާތެރޭގައި މީގެ ދެދުވަސްކުރީގެ މަސްތައް ހުރިކަމަށާއި ގިނަ ދުވަސްވީ މަސްތަކުން އުފެދުނު ވިހަ ގޭހުގެ ސަބަބުން ހިނގާދިޔަ ހާދިސާއެއް ކަމަށެވެ.\nވިލިނގިލީ ހޮސްޕިޓަލުން މައުލޫމާތު ދިން ގޮތުގައި ހާލުދެރަވެގެން ގެނެވުނީ ބޯޓުގައި މަސައްކަތް ކުރާ ބިދޭސީ މީހެއް ކަމަށާއި އެމީހާގެ ހާލު މިހާރު ރަނގަޅު ކަމަށެވެ. އަދި އެމީހާ ހޮސްޕިޓަލަށް ގެނެވުނުއިރު ވަރަށް ހާލުދެރަކަމަށް ހޮސްޕިޓަލުން ވަނީ މައުލޫމާތު ދީފައެވެ.


UTF ehbasvun hedhee naazim ge vazeeru kamaku noon: Dunya\nޔޫޓީއެފް އެއްބަސްވުން ހެދީ ނާޒިމެއް ނޫން: ދުންޔާ\nކާނަލް މުހައްމަދު ނާޒިމް އަދި ކުރީގެ ފޮރިން މިނިސްޓަރު ދުންޔާ މައުމޫން: ނާޒިމްގެ ދިފާއުގައި ވާހަކަ ދެއްކެވި -- އަވަސް ފޮޓޯ\nއުތުރު ތިލަފަޅު ތަރައްގީ ކުރަން އިންޑިޔާ ސަރުކާރާއެކު ދިވެހި ސަރުކާރުން ހަދާފައިވާ އެއްބަސްވުމަކީ ޑިފެންސް މިނިސްޓަރަކަށް ކާނަލް މުހައްމަދު ނާޒިމް ހުންނެވި ދުވަސްވަރު ހަދާފައިވާ އެއްބަސްވުމެއް ކަމަށް ކުރެވޭ ތުހުމަތު ކުރީގެ ފޮރިން މިނިސްޓަރު ދުންޔާ މައުމޫން ދޮގުކުރައްވައިފި އެވެ.\nނާޒިމަށް ކުރެވޭ ތުހުމަތުތައް ދޮގުކުރައްވާ އޭނާގެ ދިފާއުގައި ދުންޔާ ވާހަކަ ދައްކަވާފައި މިވަނީ ނާޒިމްއާ ގުޅުވާ އިދިކޮޅު ކޯލިޝަނުން އެ ވާހަކަތައް ދައްކަން ފެށުމުންނެވެ. އިދިކޮޅު ކޯލިޝަނުން ރޭ ބޭއްވި ޖަލްސާގައި އެ ކޯލިޝަންގެ އިސް ބޭފުޅުން ވަނީ ޔޫޓީއެފް އެއްބަސްވުމުގައި ސޮއިކުރެއްވީ ނާޒިމް ކަމަށް ވިދާޅުވެ ވާހަކަ ދައްކަވާފައެވެ. އަދި އެ އެއްބަސްވުން އެކުލަވާލެއްވިއިރު ވެރިކަމުގައި ހުންނެވި އިދިކޮޅު ކޯލިޝަންގެ ލީޑަރު ރައީސް އަބްދުﷲ ޔާމީން ދިފާއު ކުރައްވާ ނާޒިމް އެ އެއްބަސްވުން އެކުލަވާލެއްވީ އޮޅުވާލައިގެން ކަމަށް ދޭހަވާ މޭރުމުން ވަނީ ވާހަކަ ދައްކަވާފައެވެ.\nނަމަވެސް އެ ވާހަކަތަައް ރައީސް ޔާމީންގެ ފުރަތަމަ ފޮރިން މިނިސްޓަރު ދުންޔާ މައުމޫން ދޮގުކުރައްވައެވެ. ނާޒިމް މަގާމުން ވަކިކުރެއްވުމާއި ހަމައަށްވެސް ފޮރިން މިނިސްޓަރު ކަމުގައި ހުންނެވި ދުންޔާ މައުމޫން ވިދާޅުވީ ޔޫޓީއެފް އެއްބަސްވުން ހެދީ ނާޒިމްގެ މިނިސްޓަރު ކަމުގައި ނޫން ކަމަށެވެ. އަދި އެއީ އޭރު ފޮރިން މިނިސްޓަރަކަށް ހުންނެވި ބޭފުޅެއްގެ ހައިސިއްޔަތުން ޔަގީން ކޮށްދެއްވާ ކަމެއް ކަމަށެވެ.\nދުންޔާ ވިދާޅުވި ގޮތުގައި ރައީސް ޔާމީންގެ ސަރުކާރުގައި އެމަނިކުފާނުގެ ހުއްދައެއް ނެތި އެއްވެސް އެގްރީމަންޓެއްގައި އޭނާވެސް އަދި ނާޒިމްވެސް ސޮއިކުރައްވާފައެއް ނުވާނެ އެވެ.\n"ރައީސް ޔާމީނުގެ ދައުރުގައި ހާރިޖީ ވަޒީރުކަން ކުރި މީހެއްގެ ހައިސިއްޔަތުން އަޅުގަނޑަށް ޔަގީންވޭ ޔޫޓީއެފް އެގްރިމެންޓް ހެދީ ކުރީގެ ޑިފެންސް މިނިސްޓަރު ނާޒިމް ހުންނަވައިގެނެއް ނޫންކަން. އަދި އެ ސަރުކާރުގައި އަޅުގަނޑުވެސް ނާޒިމްވެސް ރައީސް ޔާމީނުގެ ހުއްދަ ނުނަގައި އެއްވެސް އެގްރިމެންޓެއްގައި ސޮއިކޮށްފައެއް ނޯންނާނެ،" ދުންޔާ ވިދާޅުވިއެވެ.\nއުތުރުތިލަފަޅު އެއްބަސްވުމެއް ކުރީ ސަރުކާރުން ހަދާފައިވަނިކޮށް އެއްބަސްވުމަށް ބަދަލުތަކެއް ގެނެސް ބަނދަރަކާއި ޒަމާނީ ނޭވަލް ޑޮކްޔާޑެއް ތަރައްގީކުރަން އިންޑިއާއާއެކު ރާއްޖެއިން އަލުން ސޮއިކުރީ މިދިއަ ފެބްރުއަރީ 21 ވަނަ ދުވަހު އެވެ. އުތުރު ތިލަފަޅު އެއްބަސްވުމުގައި ނޭނގޭ އަދި ކަން ބޮޑުވާ ކަންތައްތައްތަކެއް ހިމެނޭ ކަމަށް އިދިކޮޅުން ތުހުމަތު ކުރެއެވެ. ނަމަވެސް އެކަމުގައި ނުރައްކަލެއް ނެތް ކަަމަށް ސަރުކާރުން ބުންޏެވެ.\nއިދިކޮޅުގެ ފާޑުކިޔުން ނާޒިމަށް އަމާޒުވީ އަވަސްގެ ޝޯ "ސުވާލަކަށް ފަހު ސުވާލެއް" ގެ ފުރަތަމަ މެހެމާނެއްގެ ގޮތުގައި ބައިވެރިވެ ވަޑައިގެން ރައީސް ޔާމީނަށް ނާޒިމް ފާޑުވިދާޅުވުމާއި ގުޅިގެންނެވެ. ނާޒިމް ވަނީ ރައީސް ޔާމީނާއެކު ދެން ދުވަހަކު ވެސް ސިޔާސީ މަސައްކަތް ނުކުރައްވާނެ ކަމަށް ތަކުރާރުކޮށް ވިދާޅުވެފައެވެ. އަދި އެއީ އަލުން ވެރިކަމަށް ގެނައުމަށް "ކުފޫ" ހަމަވާ ބޭފުޅެއް ނޫން ކަމަށް ވެސް ވިދާޅުވި އެވެ.\nއެ ވާހަކަތައް ރަައްދު ދިނުމަށް ރޭ ޕީޕީއެމުން ޖަލްސާއެއް ބޭއްވިއެވެ. އެ ޖަލްސާގައި ވާހަކަ ދެއްކެވި ހުރިހާ ބޭފުޅުން ވަނީ ނާޒިމަށް ވަރަށް ބޮޑަށް ތުހުމަތު ކުރައްވާ ފާޑުވިދާޅުވެފައެވެ.\nދުންޔާ މައުމޫން ޑިފެންސް މިނިސްޓްރީ މުހައްމަދު ނާޒިމް + އުތުރު ތިލަ ފަޅު


"Pirates of the Caribbean" ge aa film in Johnny Depp nufennaane kan kashavarukoh dheefi | Mihaaru\nޑެޕް، ޖެކް ސްޕެރޯގެ ގޮތުގައި: "ޕައިރޭޓްސް" ގެ އާ ފިލްމުން އޭނާ ނުފެންނާނެ.\n"ޕައިރޭޓްސް އޮފް ދަ ކެރީބިއަންގެ" އާ ފިލްމުން ޑެޕް ނުފެންނާނެކަން ކަށަވަރުކޮށް ދީފި\n25 ޑިސެމްބަރ 2018 - 08:114comments\nޑިޒްނީގެ ކާމިޔާބު ފްރެންޗައިޒް "ޕައިރޭޓްސް އޮފަ ދަ ކެރީބިއަން" ގެ ރިބޫޓް ވާޝަނެއް ގެނެސްދޭން ތައްޔާރުވަމުން އަންނަ އިރު، އެ ފިލްމުން ޖޮނީ ޑެޕް ނުފެންނާކަން ޑިޒްނީން ކަށަވަރުކޮށް ދީފި އެވެ.\nއެ ކުންފުނީގެ ރައީސް ޝޯން ބެއިލީ އެކަން ހޮލީވުޑް ރިޕޯޓާ އަށް މިކަން ކަށަވަރުކޮށް ދީފައި މި ވަނީ ޖެކް ސްޕެރޯގެ ރޯލުން މި ފަހަރު ޑެޕަށް ފުރުސަތު ނުދޭން ޑިޒްނީން ނިންމާފައިވާ ކަމަށް އަޑުތައް ފެތުރިފައިވާތާ ދުވަސްކޮޅެއް ފަހުންނެވެ.\nމިކަމާ ބެހޭ ގޮތުން ޝޯން ބުނީ "ޕައިރޭޓްސް އޮފް ދަ ކެރީބިއަން" ގެ ޓީމުން މި ފަހަރު ބޭނުން ވަނީ އާ ޓީމަކާ އެކު މަސައްކަތްކޮށް، ބޮޑު ތަފާތެއް ދައްކުވައި ދޭން ކަމަށެވެ. އެގޮތުން ރިބޫޓްގެ ސްކްރީންޕްލޭއާ ހަވާލުވެފައިވާ "ޑެޑްޕޫލް" ގެ ދެ ސްކްރީން ރައިޓަރުން ކަމަށްވާ ރިޓް ރީޒް އާއި ޕޯލް ވާނިކްއަކީ ޝައުގުވެރި ދެ މީހުން ކަމަށް ބުންޏެވެ.\n"އަހަންނަކީ ވެސް ޕައިރޭޓްސްގެ ވަރަށް ބޮޑު ފޭނެއް. އެއާ އެކު މި ފަހަރު ޕޯލް އާއި ރިޓް ފިލްމާ ހިއްސާވުމަކީ މީގެ ޝައުގުވެރިކަން އެތައް ގުނައަކަށް އިތުރުކޮށްދީ މުޅިން އާ ސްޓައިލަކަށް ފިލްމު ގެނެސް ދޭނެ ފަހަރެއް،" ޝޯން ބުންޏެވެ. "އަހަންނަށް ވަރަށް ޔަގީން އެ ދެ މީހުންގެ އެނަޖީއާ އެކު ފިލްމު ވަރަށް ވެސް ފުރިހަމަވެގެން ދާނެ ކަމަށް."\nޑެޕް ކުޅުނު އައިކޮނިކް ކެރެކްޓާ ޖެކް ސްޕެރޯއަކީ "ޕައިރޭޓްސް އޮފް ދަ ކެރީބިއަން" އާންމުންގެ މެދުގައި މަގުބޫލުވުމުގައި ވަރަށް ބޮޑު ދައުރެއް އަދާ ކުރި ރޯލެކެވެ. އަދި އެ ކެރެކްޓާ 14 އަހަރު ވަންދެން ކުޅެފައިވާތީ، ގިނަ ބަޔަކަށް ޑެޕާ ނުލައި ޖެކް ސްޕެރޯ ތަސައްވަރުކުރަން ވެސް އުނދަގުލެވެ. އެހެންވެ ޑިޒްނީގެ ނިންމުމަށް "ޕައިރޭޓްސް" ގެ ވަރަށް ގިނަ ފޭނުން ވަނި ކުރިން ވެސް ފާޑު ކިޔައިފަ އެވެ. އަދި ޑެޕާ ނުލައި ފިލްމު އެއްޗަކަށް ނުވާނެ ކަމަށް ވެސް ބައެއް މީހުން ބުނެފައިވެ އެވެ.\n"ޕައިރޭޓްސް" ގެ އެންމެ ފަހުގެ ފިލްމުގެ ޓްރެއިލާއެއް.\nނަމަވެސް "ޕައިރޭޓްސް" ގެ އާ ފިލްމުން ޑެޕަަށް ފުރުސަތު ނުދޭން ޑިޒްނީން ނިންމި ސީދާ ސަބަބެއް ހާމަކޮށްފައެއް ނުވެ އެވެ. އެކަމަކު ބައެއް ރިޕޯޓްތައް ބުނާ ގޮތުން މި ފަހަކަށް އައިސް ޑެޕްގެ ޒާތީ ދިރިއުޅުމާއި ފިލްމީ ކެރިއަރަށް ދިމާވެފައިވާ އެކި ކަހަލަ މައްސަލަތަކާ ހެދި އޭނާއާ އެކު މަސަައްކަތް ކުރަން މިހާރު ބޮޑެތި ސްޓޫޑިއޯތަކުން މާ ބޮޑު ޝައުގުވެރި ކަމެއް ނެތެވެ.\n"ޕައިރޭޓްސް އޮފް ދަ ކެރީބިއަން" ގެ ރިބޫޓް ވާޝަންގެ މަސައްކަތް ފަށާނެ އިރަކާއި ފިލްމު ސިނަމާތަކަށް ގެންނާނެ ތާރީހެއް ޑިޒްނީން އަދި އިއުލާނެއް ނުކުރެ އެވެ. އަދި ފިލްމުގެ ޑައިރެކްޓަރު ކުރާނެ މީހަކު ވެސް އިއުލާނެއް ނުކުރެ އެވެ.\n"ޕައިރޭޓްސް އޮފް ދަ ކެރީބިއަން" ގެ ފަސް ފިލްމެއް މިހާތަނަށް ބެލުންތެރިންނަށް ގެނެސް ދީފައިވެ އެވެ. އަދި އެ ފިލްމުތަކަށް ޖުމްލަ 1.5 ބިލިއަން ޑޮލަރުގެ އާމްދަނީއެއް ލިބިފައިވެ އެވެ.\n"Pirates of the Caribbean" ge aa film in Johnny Depp ah jaaga eh neiy\n"ޕައިރޭޓްސް" ރިބޫޓް ވާޝަނެއް ހަދާކަން އިއުލާން ކުރީ އޮކްޓޯބަރު މަހު.\n"ޕައިރޭޓްސް" ގެ ފުރަތަމަ ބައި "ދަ ކާޒް އޮފް ދަ ޕާލް" 2003 ގައި ރިލީޒް ކުރި އިރު ދެވަނަ ފިލްމު "ޑެޑް މޭން ޗެސްޓް" ސިނަމާތަކަށް އައީ 2006 ގަ އެވެ. އަދި ތިން ވަނަ ފިލްމު "ވޯލްޑްސް އެންޑް" 2007 ގައި ގެނެސް ދިން އިރު، ހަތަރު ވަނަ ބައި "އޮން ސްޓްރޭންޖާޒް ޓައިޑްސް" ރިލީޒް ކުރީ 2011 ގަ އެވެ. އަދި ފަސް ވަނަ ބައި "ޑެޑް މޭން ނޯ ޓޭލްސް" ސިނަމާތަކަށް އައީ މިދިޔަ އަހަރު އެވެ. ޑެޕްގެ އެންމެ ފަހުގެ ފިލްމަކީ މިދިޔަ މަހު ރިލީޒް ކުރި "ފެންޓާސްޓިކް ބީސްޓްސް: ދަ ކްރައިމްސް އޮފް ގްރިންޖެލްވަލްޑް" އެވެ. އުމުރުން 55 އަހަރުގެ އެކްޓަރުގެ ކުރިއަށް ހުރި ފިލްމުތަކަކީ "ސިޓީ އޮފް ލައިސް" އާއި "ވެއިޓިން ފޮ ދަ ބާބޭރިއަންސް" އެވެ.\n"ޕައިރޭޓްސް" ގެ އާ ފިލްމުން ޖޮނީ ޑެޕަށް ޖާގައެއް ނެތް\n"ޕައިރޭޓްސް 5" އިން ޕޯލް މެކާޓްނީ ފެންނާނެ


Pakistan vaige sarahahdhu beynun kuran huhdha dheefaane\nޕާކިސްތާންގެ ވައިގެ ސަރަހައްދު ބޭނުންކުރަން އެމެރިކާއަށް ހުއްދަ ދީފާނެ\nއެމެރިކާގެ ޖާސޫސީ ޑްރޯނެއް: ޕާކިސްތާންގައި ސްޓޭޝަން ނުކޮށް އަފްޣާން ބަލަހައްޓާނެ\nއަފްޣާނިސްތާންގައި ޓެރަރިޒަމާ ދެކޮޅަށް އެމެރިކާއިން ހިންގަމުން ގެންދިއަ އޮޕަރޭޝަންތައް ދަމަހައްޓާނެ ނިޒާމެއް ގާއިމު ކުރައްވާނެ ކަމަށް އެމެރިކާގެ ރައީސް އޮތީ ވިދާޅުވެފަ އެވެ. އޭނާ މިހެން ވިދާޅުވީ އަފްޣާނުން އެމެރިކާ ސިފައިން ބޭލުމުގެ ކުރިންނެވެ.\nބައިޑަން ވިދާޅުވީ އެމެރިކާ ސިފައިން އަފްޣާންގެ ބިމުގައި ނުތިއްބެއް ކަމަކު ޓެރަރިޒަމަށް ފުރުސަތެއް ނުދެއްވާނެ އެވެ. އަފްޣާނިސްތާންގައި ޓެރަރިސްޓުން ހާލިވހަދަން ޖާގައެއް ނުދެއްވާނެ އެވެ.\nސީއެންއެންއިން ރިޕޯޓްކުރާ ގޮތުގައި އަފްޣާންގައި އަސްކަރީ އަދި ޖާސޫސީ އޮޕަރޭޝަންތަކެއް ހިންގުމަށްޓަކައި ޕާކިސްތާނުގެ ވައިގެ ސަރަހައްދު ބޭނުންވކުރަން ރަސްމީ އެއްބަސްވުމެއް ބައިޑަން ސަރުކާރުން ވަރަށް އަވަހަށް ކަށަވަރުކުރާނެ އެވެ. މިކަމާ ގުޅުން ހުރި މައުލޫމާތު ކޮންގްރެސް މެމްބަރުންނަށް އޮކްޓޯބަރު 22 ގައި ދޭނެކަން ސީއެންއެންއަށް އޮތީ އެނގިފަ އެވެ.\nޓެރަރިޒަމާ ދެކޮޅަށް ޕާކިސްތާނުން ކުރަމުން ގެންދާ މަސައްކަތްތަކަށް އެހީތެރިކަން ހޯދުމަށްޓަކައި މި މައްސަލައިގައި އެމެރިކާ ސަރުކާރާއެކު އެއްބަސްވުމެއްގައި ސޮއިކުރަން ޝައުގުވެރިވާކަން ޕާކިސްތާނުން ވެސް އޮތީ ފާޅުކޮށްފަ އެވެ.\nޕާކިސްތާންގެ ބޮޑުވަޒީރު އިމްރާން ޚާން: އިންޓަވިއު ދެއްވަނީ\nއެމެރިކާއާއެކު ޕާކިސްތާނަށް އެއްގަލަކަަށް އެރިއްޖެ ނަމަ ޕާކިސްތާނާ އިންޑިއާ ދެމެދު އޮތް ހަލަބޮލި ގުޅުން މަސަލަސް ކުރަން އިސްލާމްއާބާދުއަށް ވޮޝިންޓަނުން އެހީތެރިވާނެ ކަމަށް ވެސް ރިޕޯޓްތައް ބުނެ އެވެ.\nރިޕޯޓްތައް ބުނާގޮތުން އެމެރިކާގެ އޮފިޝަލުން ޕާކިސްތާނަށް ވަޑައިގެން އެ ގައުމުގެ ވައިގެ ސަރަހައްދު ބޭނުން ކުރުމާ ބެހޭ ގޮތުން ވަނީ މަޝްވަރާ ކުރައްވާފަ އެވެ. މަޝްވަރާތައް އަދިވެސް ކުރިއަށްދާ ކަމަށް ހަބަރުތައް ބުނެ އެވެ. ސީއެންއެންގެ ރިޕޯޓާ ގުޅިގެން ޕެންޓަގަން އާއި އެމެރިކާގެ ސްޓޭޓް ޑިޕާޓްމަންޓް އަދި ޕާކިސްތާނުން ވެސް މިހާތަނަށް ރަސްމީ ބަހެއް ބުނެފައެއް ނުވެ އެވެ.\nޕާކިސްތާންގެ އަސްކަރީ މަރުކަޒުތައް ވޮޝިޓަނުން ބޭނުން ކުރުމާ ބެހޭ ގޮތުން ބޮޑުވަޒީރު އިމްރާން ވިދާޅުވި ވިދާޅުވުން ގެންދަވަނީ ތަކުރާރު ކުރައްވަމުން ނެވެ. މިދިޔަ ޖޫން މަހު އެޗްބީއޯގެ އެކްސިއޮސް އޮންލައިންއަށް އިމްރާން ދެއްވި އިންޓަވިއުއެއްގައި އެމެރިކާގެ ސެންޓްރަލް އިންޓެލިޖެންސް އޭޖެންސީ (ސީއައިއޭ) އަށް އަސްކަރީ ބޭސްތަކަށް ހުއްދަ ދެއްވާނަންތޯ ސުވާލު ދެންނެވުމުން ބޮޑުވަޒީރު ވިދާޅުވީ އެއްގޮތަކަށް ވެސް ނުދެއްވާނެ ކަމަށެވެ.\nއިމްރާންގެ ވިސްނުންފުޅު ހުރީ ޕާކިސްތާންގެ ވައިގެ ސަރަހައްދު ބޭނުން ކުރަން އެމެރިކާއަށް ހުއްދަ ދިން ނަމަވެސް އެމެރިކާ ސިފައިން ޕާކިސްތާން ބިމުގައި ހަރަކާތްތެރިވާ ގޮތަކަށް ނޫނެވެ.\nއެމެރިކާ ޓެރަރިޒަމް އަފްޣާނިސްތާން + ޕާކިސްތާން\nގަތަރަށް ޑްރޯން ވިއްކަން އެމެރިކާ ބޭނުމެއް ނުވޭ\nއެމެރިކާއިން 300 މިލިއަން ޑޮލަރު އަފްޣާނިސްތާނަށް


ބައްޕަގެ ފިޔަވަޅުމަތީ މީރާ - މިފަހަރު "އަކިރިދެމޭ" ބައްޕަގެ ފިޔަވަޅުމަތީ މީރާ - މިފަހަރު "އަކިރިދެމޭ"\nސްކައިރޮކްގެ "ލޮކްޑައުން ކަވަރސް" ސީރީޒްގެ ފުރަތަމަ ލަވަ "އަކިރިދެމޭ"\nމުޙައްމަދު މާޖިދު ނުވަތަ ޢާއްމު ނަމުންނަމަ މެޒޯ މޯޑަކީ ދިވެހި މިއުޒިކް އިންޑަސްޓްރީގައި ގިނަ ބައެއްގެ ލޯތްބާއި އިޙްތިރާމް ހޯދާފައިވާ ހުނަރުވެރި ފަންނާނެކެވެ.\nވަކިން ޚާއްސަކޮށް ދިވެހި އަމިއްލަ ރާގުގެ ލަވަތައް ޕްރޮމޯޓްކޮށް، ކުރިއެރުވުމުގައި މެޒޯ މޯޑުވަނީ ފާހަގަކޮށްލެވޭ ފަދަ މުހިއްމު މަސައްކަތްތަކެއް ކޮށްފައެވެ. އޭނާގެ ލަވަތަކަކީ މިހާރުވެސް ދިވެހިން ވަރަށް ގިނައިން އަޑުއަހާ މަޤުބޫލު އަދި އެހާމެ މަޝްޙޫރު ލަވަތަކެކެވެ. މެޒޯ މޯޑުގެ އަންހެން ދަރިފުޅު މީރާ މުޙައްމަދު މާޖިދަކީވެސް މިހާރު ދިވެހިންގެ ތެރޭގައި މަޤުބޫލުކަން ހޯދާފައިވާ ކުޅަދާނަ އަންހެން ލަވަ ކިޔުންތެރިއެކެވެ. ތަފާތު ޝޯވތަކުގައި މީރާވަނީ މީގެ ކުރިން އޭނާގެ ބައްޕަގެ ލަވަތަކުގެ ކަވަރ ވަރޝަންތައް ކިޔާފައެވެ. ނަމަވެސް މިފަހަރު މިއޮތީ ތަފާތު ލަވައެކެވެ.\n"އަކިރިދެމޭ" މި ލަވައަކީ މެޒޯ ބޭންޑުގެ އެންމެ މަޤުބޫލުވި އެއް ލަވައެވެ. މި ލަވައިގެ ކަވަރ ވަރޝަނެއް އެންމެފަހުން އާއްމުންނަށް އިވިގެންދިޔައީ "މޯލްޑިވިއަން އައިޑަލް" ސީޒަން އެކެއްގައި ލައިޝާ ޖުނައިދުގެ އަޑުންނެވެ. 2016 ވަނަ އަހަރު އިވިގެންދިޔަ އެ ލަވައަށްވެސް ގިނަ ބައެއްގެ ސަމާލުކަން ލިބިފައިވެއެވެ. އައިޑަލްގެ ގްރޭންޑް ފިނާލޭގައި ފުރަތަމަ ސީޒަން ކާމިޔާބުކުރުމަށްފަހު ލައިޝާ އޭނާގެ ސެލެބްރޭޝަން ސޯންގެއްގެގޮތުގައިވެސް ޝޯވގައި ކިޔާފައިވަނީ ހަމަ މި ލަވައެވެ.\nދުވަސްތަކެއްފަހުން މީރާގެ ލަވައެއް އާއްމުންނާއި ހަމައަށް ދޫކޮށްލާފައިވާއިރު، މިފަހަރު މީރާ ކިޔާފައި ވަނީ އޭނާގެ ބައްޕަގެ "އަކިރިދެމޭ" މި ލަވައިގެ ކަވަރ ވަރޝަނެކެވެ. މިފަހަރުގެ ލަވަ ޚާއްސަވަނީކީ ހަމައެކަނި އެއީ އޭނާގެ ބައްޕަ ކިޔާފައިވާ ލަވައަކަށް ވާތީކީ ނޫނެވެ. މިއީ މީރާވެސް ނިސްބަތްވާ "ސްކައިރޮކް" ބޭންޑުގެ މެމްބަރުންނާއެކު އޭނާ ކިޔާފައިވާ ހިތްގައިމު ކަވަރ ވަރޝެނެކެވެ.\nމި ލަވަ އެންމެ ބޮޑަށް ޚާއްސަވެގެންދާ ސަބަބަކީ މިއީ އެ ބޭންޑުގެ މަޤުބޫލުކަން އާއްމުންގެ މެދުގައި އިތުރުކުރުމަށްޓަކާ "ލޮކްޑައުން ކަވަރސް"ގެ ނަމުގައި ގެނެސްދޭން ފަށާ ލަވަ ސީރީޒްގެ ފުރަތަމަ ލަވައަށްވާތީއެވެ.\nމި ލަވައާއި ގުޅޭގޮތުން ސްކައިރޮކް ބޭންޑުގެ މެނޭޖަރ އަދި ބޭންޑުގެ ޑްރަމަރ ފައިޒާން ބުނީ، "ލޮކްޑައުން ކަވަރސް"ގެ ނަމުގައި ކުރިން އަޑުއިވިފައިވާ ލަވަތަކެއްގެ ކަވަރ ވަރޝަންތަކެއް އާއްމުންނާއި ހަމައަށް ގެނެސްދިނުމުގެ އެންމެ ބޮޑު ބޭނުމަކަށްވީ، އެ ބޭންޑުގެ ފުރަތަމަ ލަވަ އަލްބަމް ރިލީޒްކުރުމުގެ ކުރިން ބޭންޑަކީ ކޮބައިކަން އާއްމުންނަށް އަންގައިދިނުންކަމަށެވެ.\n"އަސްލު މީގެ ބޭނުމަކަށްވީ ދިވެހިންގެ ތެރޭގައި ކުރިން މަޤުބޫލުވެފައި ހުރި ލަވަތަކެއް އަހަރުމެން ބޭންޑުގެ ރަހަތަކާއެކު ގެނެސްދޭން. ކަވަރ ވަރޝަންތައް ކުޅުމަކީ އާއްމުކޮށް ވަރަށް ގިނަ ބޭންޑުތަކުން ކުރާކަމެއް. އެހެންވެ އަހަރުމެން ބޮޑަށް ބެލީ، ކުރީގެ މަޝްހޫރު، އެކަމު ކަވަރގެ ގޮތުގައި އެހާބޮޑަށް އިވިފައިނުވާ ލަވަތަކެއް ގެނައުމަށް. މި ލަވަވެސް ތައްޔާރުކޮށްފައި އޭނީ އަސްލު ލަވައިގެ ފީލް އެހާ ބޮޑަށް ގެއްލުވާނުލާ، އެކަމު ބޭންޑުގެ ސްޓައިލްވެސް ހިމަނާފައި" ފައިޒާން ބުންޏެވެ.\n"އަކިރިދެމޭ"ގެ ސްކައިރޮކް ވަރޝަންގައި ލީޑް ވޯކަލިސްޓެއްގެ ގޮތުގައި ލަވަ ކިޔާފައިވަނީ މީރާއެވެ. ބެކިން ވޯކަލްސްގެ ގޮތުގައި ފަފޫއާއި ޙުސެއިންގެ އަޑު އިވިގެންދެއެވެ. ލަވައިގެ މިކްސިންގ އަދި މާސްޓަރިން ހަދާފައިވަނީ ޙުސެއިންއާއި، މިރާޙެވެ. ކޯވިޑް-19ގެ މި ޙާލަތާ ގުޅިގެން ގިނަ ބަޔަކު އެއްވެގެން މަސައްކަތް ކުރުމަކީ އެހާ ރައްކާތެރިކަމަކަށްނުވާނެތީ، މި ލަވަ ޝޫޓުކޮށްފައިވަނީ ބޭންޑުގެ މެމްބަރުން ވަކިވަކިން އެމީހަކު ހުރި ތަނެއްގައެވެ. މި ލަވަވެސް ހިމެނޭހެން3ލަވައެއް ޝޫޓްކޮށް ނިންމާލާފައިވަނީ އެންމެ3ދުވަހުން ކަމަށް ފައިޒާން ބުންޏެވެ. އަދި ލަވައިގެ ވީޑިއޯގެ ކަންކަން ފުރިހަމަކުރުމުގައި ނާޝިއުގެ އެހީތެރިކަން ވަރަށް ބޮޑަށް ލިބުނުކަން އޭނާ ފާހަގަކުރިއެވެ. މި ލަވައިގެ ކަވަރ ވަރޝަނެއް ހެދުމަށްޓަކާ ކޮޕީރައިޓްސް ހުއްދަ މެޒޯ މުޙައްމަދު ދިންކަމަށްޓަކާ އެ ބޭންޑުންވަނީ އެކަން ފާހަގަކޮށް، މެޒޯ މުޙައްމަދަށް ޝުކުރު އަދާކޮށްފައެވެ.\nފައިޒާން ބުނީ، އެ ބޭންޑުގެ ފަރާތުން "ލޮކްޑައުން ކަވަރސް"ނަމުގައި ކުރިއަށްގެންދާ މި ސީރީޒްގައި ކޮންމެ ދެ ހަފްތާއަކުން ކަވަރ ލަވައެއް އާއްމުކުރާނެކަމަށެވެ. އަދި މި ކަވަރ ލަވަތަކުގެ ފުރަތަމަ ވޮލިއުމްގައި3ލަވައެއް ހިމެނޭއިރު، ދެވަނަ ވޮލިއުމްގައި6ލަވައެއް ހިމެނޭނެކަމަށްވެސް ފައިޒާން ބުންޏެވެ.\n"މީހުންނަށް މިހާރުވެސް އެނގޭ، ވަރަށް މަޤުބޫލު ލަވަތަކެއްގެ ކަވަރ ވަރޝަންތަކެއް ކުރިއަށް ހުރީވެސް. ބޮޑަށް މި ބަލަނީ މަޤުބޫލު އެހެންނަމަވެސް ކަވަރ ވަރޝަންތައް އެހާބޮޑަށް ގެނެސްފައިނުވާ ލަވަތަކަށް. ހަމަ ވީޑިއޯއާއެކު އެ ލަވަތައްވެސް އަންނާނީ" ފައިޒާން ބުންޏެވެ.\nސްކައިރޮކްއިން ނެރުމަށް ތައްޔާރުވާ އެމީހުންގެ ފުރަތަމަ އަލްބަމާގުޅޭގޮތުން ވާހަކަދައްކަމުން ފައިޒާން ބުނީ، އަލްބަމަށް ބޭނުންވާ ހުރިހާ ލަވަތަކެއްވެސް މިހާރު ރިކޯޑްކޮށް ނިމިފައިވާކަމަށެވެ.\nމި އަލްބަމުގެ ލަވަތައް އެންމެ ފުރަތަމަ ރިކޯޑް ކުރަން އެމީހުން ނިންމީ އައި.ޓީ.ބީ ފެއަރގައި ބައިވެރިވުމަށް ލިބުނު ފުރުޞަތުގައި ޖަރުމަނުވިލާތުގައި ކަމަށާއި، އެކަމަށްޓަކާ ސްޓޫޑިއޯވެސް އެ ބޭންޑުން ބުކްކުރިކަމަށް ފައިޒާން ބުންޏެވެ. ނަމަވެސް ކޯވިޑް-19ގެ ސަބަބުން އެ ދަތުރު ކެންސަލްވުމުން، އަލްބަމުގެ މަސައްކަތް ލަސްކުރަން އިތުރަށް ބޭނުންނުވާތީ، ފަހުން އެ މަސައްކަތްކޮށްފައިވަނީ ރާއްޖޭގައިކަމަށް އޭނާ ބުންޏެވެ.\nފައިޒާން ބުނީ، ސްކައިރޮކްގެ ފުރަތަމަ އަމިއްލަ އަލްބަމް ރިލީޒްކުރުމަށް ގަސްތުކޮށްފައިވަނީ 2021 ވަނަ އަހަރުގެ މެދެއްހާތާނގައިކަމަށެވެ. އަދި އެކަމަށްވާންޖެހޭ ތައްޔާރީތައް ބޭންޑުގެ ތެރޭގައިވަމުންދާކަމަށެވެ. އޯޑިއޯ ލަވަތަކެއްގެ މައްޗަށް ތައްޔާރުކޮށް ނެރޭ މި އަލްބަމް ރިލީޒްކުރުމަށްފަހު، އަލްބަމުގައި ހިމެނޭ ލަވަތަކުގެ ވީޑިއޯ ވަކިވަކިން އާއްމުކުރާނެކަމަށްވެސް ފައިޒާން ބުންޏެވެ.\nސްކައިރޮކްގެ ފުރަތަމަ އަލްބަމުގައި ހިމެނޭ ލަވައެއް އެ ބޭންޑުން ވަނީ މޯލްޑިވިއަން އައިޑަލްގެ ސީޒަން3ގެ ގްރޭންޑް ފިނާލޭގައި ކުޅެފައެވެ. "ސަމުގާ"ގެ ނަންދީފައިވާ މި ލަވަވެސް ކިޔާފައިވަނީ މީރާއެވެ. 2018 ވަނަ އަހަރު އާއްމުވެގެންދިޔަ މި ލަވައަށްވެސް ގިނަ ބައެއްގެ ސަމާލުކަން ވަނީ ލިބިފައެވެ.\nސްކައިރޮކްގެ "ސަމުގާ" މޯލްޑިވިއަން އައިޑަލް ސީޒަން3ގެ ގްރޭންޑް ފިނާލޭގައި ޕަރފޯމްކުރަނިކޮށް\n"ސްކައިރޮކް" މި ބޭންޑަކީ 2017 ވަނަ އަހަރު އުފެދުނު ބޭންޑެކެވެ.\n6 މެމްބަރުންގެ މައްޗަށް އެކުލެވޭ މި ބޭންޑުގައި މީރާގެ އިތުރުން ފިރިހެން ވޯކަލިސްޓަކާއި، ޑްރަމަރއަކާއި، ލީޑް ގިޓަރިސްޓަކާއި، ބޭސް އަދި ކީބޯޑަށް ޚާއްސަ މެމްބަރަކު އުޅެއެވެ. މި ބޭންޑަކީ ރާއްޖޭގެ މިއުޒިކީ ދުނިޔެއަށް އައު ނަމަކަށްވިޔަސް، ބޭންޑުގެ މެމްބަރުންނަކީ މިއުޒިކީ ދާއިރާއާއި އެހާ ބީރަށްޓެހި ބައެއް ނޫނެވެ. ބޭންޑުގެ ބައެއް މެންބަރުން މިއުޒިކް އިންޑަސްޓްރީގައި މަސައްކަތް ކުރާތާ 15 ވަރަކަށް އަހަރުވެދާނެއެވެ.\nޢާމްދަނީ ހޯދުމަށް ބޭންޑުން ރިސޯޓް މިއުޒިކް ކުޅެމުންދިޔަކަމުގައިވިޔަސް ރެގިއުލަރ ގިގްސްތަކާއި، އައު އަހަރު ފާހަގަކުރުމަށް ބާއްވާ ގިގްސްތަކުގައިވެސް ސްކައިރޮކްއިން އަންނަނީ ޕަރފޯމްކުރަމުންނެވެ. އެ ބޭންޑަކީ ފެށުނީންސުރެ ދިވެހިވަންތަ މިއުޒިކަށާއި، އަމިއްލަ ރާގަށް ޚާއްސަ އަހައްމިއްޔަތުކަމެއްދޭ ބޭންޑެއްކަމަށް ފައިޒާން ބުންޏެވެ. އަދި އެ ބޭންޑުގެ އަމާޒަކީވެސް އަމިއްލަ ރާގުގެ ލަވަތައް ޕްރޮމޯޓްކުރުންކަމަށް އޭނާ ބުންޏެވެ.


Gellumugai hingamun ai Air India , Tata in ganefi\nއެއަރ އިންޑިޔާ ޓާޓާއިން ގަތުން\nގެއްލުމުގައި ހިންގަމުން އައި އެއަރ އިންޑިޔާ ޓާޓާއިން ގަނެފި\nޓާޓާއަކީ އެންމެ ފުރަތަމަ އެއަރ އިންޑިޔާ އުފެއްދި ކުންފުނި\nއެއަރ އިންޑިޔާގެ ޖުމްލަ ދަރަނި 8.2 ބިލިއަން އެމެރިކާ ޑޮލަރަށް އަރާ\nޓާޓާއިން މިބިޑް ކާމިޔާބުކުރީ 2.4 ބިލިއަން ޑޮލަރު ހުށަހަޅައިގެން\n11 އޮކްޓޯބަރ 2021 | ހޯމަ 13:34\nއެއަރ އިންޑިއާގެ މަތިންދާ ބޯޓެއް\nޓްރެވަލް ޓްރޭޑް ޖަރނަލް\nގެއްލުމުގައި އެތައް އަހަރުތަކެއް ވަންދެން ހިންގަމުން އައި އެއަރ އިންޑިޔާ ގަތުމަށް އެންމެ ބޮޑު ބިޑެއް ހުށަހަޅައިގެން ޓާޓާއިން އެއަރ އިންޑިޔާ ގަނެފިއެވެ.\nޓާޓާއިން މިބިޑް ކާމިޔާބުކުރީ 2.4 ބިލިއަން ޑޮލަރު ހުށަހަޅައިގެންނެވެ. ދަރަނީގައި ހިންގަމުން އައި އެއަރ އިންޑިޔާ ޓާޓާއިން ގަނެފައިވާއިރު މިކުންފުނި ވިއްކާލުމަށް އިންޑިޔާ ސަރުކާރުން ވަނީ ފާއިތުވި ދުވަސްތަކުގައި ގިނަ މަސައްކަތްތަކެއްކޮށްފައެވެ. އެގޮތުން ފާއިތުވި ހަތަރު އަހަރު އިންޑިޔާ ސަރުކަރުން ވަނީ އެއަރ އިންޑިޔާ ގަންނާނެ ބަޔަކު ހޯދުމަށް މަސައްކަތްކޮށްފައެވެ. އެކަމަށް އެންމެ ފަހުން މަސައްކަތްފެށީ 2020 ވަނަ އަހަރުގެ ޖެނުއަރީ މަހުއެވެ.\nފާއިތުވި 10 އަހަރު އިންޑިޔާ ސަރުކާރުން ވަނީ އެއަރ އިންޑިޔާއަށް 15 ބިލިއަން ޑޮލަރު ހޭދަކޮށްފައެވެ.\nއެއާރ އިންޑިއާގެ އެސެޓްތަކުގެ ތެރޭގައި ލަންޑަނުގެ ހީތުރޯ އެއާޕޯޓުގެ ސްލޮޓްތަކާއި 130 މަތިންދާބޯޓުގެ ފްލީޓެއް ހިމެނެއެވެ. އޭގެ އިތުރުން ތަމްރީނުކޮށްފައިވާ އެތައް ހާސް ޕައިލެޓުންނާއި ކްރޫން ހިމެނެއެވެ.\nއެއާރ އިންޑިއާ 2007 ވަނަ އަހަރު މާޖްކުރި ފަހުން ގައުމީ އެއަރލައިނަށް ދިޔައީ ގެއްލުން ވަމުންނެވެ. އެއާރލައިން ހިންގުމަށް ސަރުކާރުން ދިޔައީ ބޮޑު ހޭދައެއް ކުރަމުންނެވެ. ސަރުކާރުން ބުނީ އެއާލައިން ހިންގަމުން ދިޔައީ ދުވާލަކު 2.6 މިލިއަން ޑޮލަރުގެ ގެއްލުމަކާ އެކު ކަމަށެވެ.\nގެއްލުމުގެ ސަބަބެއް ކަމަށް އެއާލައިނުން ބުނަމުން ދިޔައީ އޭވިއޭޝަން ފިއުލްގެ އަގުބޮޑުވުމާއި އެއާޕޯޓް ޗާޖްތައް ބޮޑުވުމާއި ބަޖެޓް އެއާލައިންތަކުގެ ވާދަވެރިކަން ބޮޑުވުމާ އަދި ރުޕީސްގެ އަގު ވެއްޓުމުގެ ސަބަބުން ކަމަށެވެ.\nއެއަރ އިންޑިޔާއާ ޓާޓާއިން ހަވާލުވާނެކަމަށް ބެލެވެނީ މި އަހަރުގެ ފަހުކޮޅުއެވެ. ޓާޓާއަކީ އެންމެ ފުރަތަމަ އެއަރ އިންޑިޔާ އުފެއްދި ކުންފުންޏެވެ. އެއީ 1932 ވަނަ އަހަރުއެވެ. އެއަރ އިންޑިޔާއަކީ އިންޑިޔާގެ ގައުމީ އެއަރލައިން ކަމުގައި ހަމަޖެހިގެން ދިޔައީ 1953 ވަނަ އަހަރުއެވެ.\nއެއަރ އިންޑިޔާގެ ޖުމްލަ ދަރަނި 8.2 ބިލިއަން އެމެރިކާ ޑޮލަރަށް އަރައެވެ. އޭގެތެރެއިން ޓާޓާއިން ހަވާލުވާނީ2ބިލިއަން ޑޮލަރާ ކަމަށް މީޑިޔާ ރިޕޯޓްތައް ބުނެއެވެ.\nޓާޓާއިން މިހާރުވެސް ދެ އެއަރ ލައިނެއް ހިންގައެވެ. އެއީ ވިސްތާރާ އާއި އެއަރ އޭޝިޔާ އިންޑިޔާއެވެ. އެއަރ އިންޑިޔާ ހިންގަން ފެށުމާއެކު ޓާޓާއަށް އިންޑިޔާގެ ޑޮމެސްޓިކް އޭވިއޭޝަންގެ 27 އިންސައްތަ ޝެއަރ ލިބިގެންދާނެއެވެ.\nއެއަރ އިންޑިއާގެ ދަތުރުތައް ރާއްޖެއަށް އަލުން ފަށައިފި\nވާލެއް ފެނުމުން އެއަރ އިންޑިއާ ފްލައިޓް އަނބުރާ ޖައްސައިފި\n''މަންމައަށް އަބަދުވެސް ހީވަނީ ބައްޕަ ފެންނަހެން''\nމިއީ އަދި އެފަހަރެއް ނޫން\nކާށިދޫ ކަނޑަށް ޒުވާނާ ވެއްޓުނީކަމެއް ނުވަތަ ފުންމާލީކަމެއް ސާފެއް ނޫން: ކެޕްޓަން\nމަހުމޫދުގެ މަރު: ''ދާދި އަވަހަށް ގާތިލަކީ ކާކުކަން އެނގިގެންދާނެ ކަމަށް އުންމީދު ކުރެވޭ ''\nއިއްޒުއްދީން ޖެޓީގެ ބޭރު ތޮށިމަތީ މަސްބާނަން ހުއްޓައި ވަޔާއެކު މޫދަށް ވެއްޓި މަރު!\n''ސޭފްޓީ އޮފް ޖާނަލިސްޓް"ގެ ނަމުގައި ޚާއްސަ ވެބިނާއެއް!\nދިވެހި ޕްރިމިއާ ލީގު އަންނަ އަހަރުގެ ފެބްރުއަރީ މަހު\nރާއްޖޭގެ ފުޓްބޯޅަ ސީޒަން ފަށާނީ ޕްރެޒިޑެންޓްސް ކަޕުން\nރާއްޖޭގައި ހުރި ވަޒީފާގެ ފުރުސަތުތަކުގެ ބޭނުން ހިފުމަށް ދިވެހި ޒުވާނުންނަށް ރައީސުލްޖުމްހޫރިއްޔާ އިލްތިމާސްކުރައްވައިފި\nމުޖުތަމައުގައި ތިބެގެން، މަސްތުވާތަކެއްޗަށް ފަރުވާ ހޯދޭނެ ވަށާޖެހޭ ޕްރޮގްރާމްތަކެއް ވަރަށް އަވަހަށް ފަށާނެ: ރައީސް ސާލިހު


Samsung Galaxy Z Fold3Phone Akah Pre-Order Koffintha? ސެމްސަންގް ގެލެކްސީ ޒީ ފޯލްޑް3ފޯނަކަށް ޕްރީއޯޑާރ ކޮށްފިންތަ؟ – Huvadhoo News Samsung Galaxy Z Fold3Phone Akah Pre-Order Koffintha? Huvadhoo News\nސެމްސަންގް ގެލެކްސީ ޒީ ފޯލްޑް3ފޯނަކަށް ޕްރީއޯޑާރ ކޮށްފިންތަ؟\nސެމްސަންގް ގެލެކްސީ ޒީ ފޯލްޑް3ފޯނު ދިރާގުން ޕްރީއޯޑަރަށް ހުޅުވާލައިފިއެވެ.\nމިފޯނު ޕްރީއޯޑަރ ކުރުމުގެ ފުރުސަތު ހުޅުވާލާފައިވަނީ މިމަހުގެ 10 ވަނަ ދުވަހުން ފެށިގެންނެވެ. ސެމްސަންގް ކުންފުނީގެ ގެލެކްސީ ޒީ ފޯލްޑް3 5ޖީ ފޯނު ދިރާގު ވެބްސައިޓުން އޯޑާރކުރެވެން ހުންނާނެއެވެ.\nމިގޮތަށް ދިރާގުން ފޯނު ޕްރީއޯޑާރ ކުރުމުން 10 ޖީބީ ހިލޭ ޑޭޓާ ހަމަސްދުވަހަށް ލިބިގެންދާނެއެވެ. މީގެ އިތުރުން ސެމްސަންގ ގެލެކްސީ ޒީ ފޯލްޑް3 ފޯން ޕްރީއޯޑާރ ކުރުމުން ގެލެކްސީ ބަޑްސް2ހަދިޔާއެއްގެ ގޮތުގައި ލިބިގެންދާއިރު މިފޯނަށް ދިރާގު އީ-ސިމް ސަޕޯޓް ކުރާނެ، އަދި މިއީ ސެމްސަންގް ފަތް ޖަހާލެވޭ ފޯނުތަކުގެ ތިން ވަނަ ޖެނެރޭޝަނެވެ.\nމީގެ އިތުރުން މި ފޯނަކީ ދުނިޔޭގެ ފުރަތަމަ އަންޑަ ޑިސްޕްލޭ ކެމެރާއެއް ހިމެނޭ ފަތްޖަހާލެވޭ ފޯނެވެ. ފޯނުގައި 7.6 އިންޗް “އިންފިނިޓީ ފްލެކްސް” ޑިސްޕްލޭއެއްގެ އިތުރުން ގެލެކްސީ ފޯލްޑް35ޖީގައި އެސްޕެން ވެސް ސަޕޯޓް ކުރާނެއެވެ.


އެއުރެން އެކަކު އަނެކަކާ سؤال ކޮށް އުޅެނީ، ކޮންކަމަކާ މެދުގައި ހެއްޔެވެ؟\nބޮޑުވެގެންވާ خبر އާ މެދުގައެވެ.\nއެ خبر އަކީ، އެއުރެން އެއާމެދު خلاف ވެގެންވާ خبر އެވެ.\nހަމަހިލާ އެހެންނަކުން ނުވާނެއެވެ. ނިކަންހުރެ އެއުރެންނަށް އެނގޭނެތެވެ.\nދެންވެސް ހަމަހިލާ އެހެންނަކުން ނުވާނެއެވެ. ނިކަންހުރެ އެއުރެންނަށް އެނގޭނެތެވެ.\nއަދި (ބިން ހިފެހެއްޓުމަށްވާ) ކަޑަތަކެއް ކަމުގައި، ތިމަންރަސްކަލާނގެ ފަރުބަދަތައް ނުލައްވަންހެއްޔެވެ؟\nއަދި (ދެ جنس ން) ޖޯޑުޖޯޑަށް ތިމަންރަސްކަލާނގެ ތިޔަބައިމީހުން ހެއްދެވީމެވެ.\nއަދި ތިމަންރަސްކަލާނގެ ތިޔަބައިމީހުންގެ ނިދި، އަރާމެއް ކަމުގައި ލެއްވީމެވެ.\nއަދި ފޭރާމެއް ކަމުގައި، ތިމަންރަސްކަލާނގެ ރޭގަނޑު ލެއްވީމެވެ.\nއަދި ދިރިއުޅުމަށް މަސައްކަތްކުރުމުގެ ވަގުތެއް ކަމުގައި، ތިމަންރަސްކަލާނގެ ދުވާލު ލެއްވީމެވެ.\nގަދަފަދަވެގެންވާ ހަތް އުޑު ތިމަންރަސްކަލާނގެ ތިޔަބައިމީހުންގެ މަތީގައި ބިނާކުރެއްވީމެވެ.\nއަދި އަލިކަންގަދަ ވޮށެއް (އެބަހީ: އިރު) ތިމަންރަސްކަލާނގެ ލެއްވީމެވެ.\nއަދި ވާރޭވިލާތަކުގެ ތެރެއިން އޮހިގެންއަންނަ ފެން، ތިމަންރަސްކަލާނގެ ބާވައިލެއްވީމެވެ.\nއެ ފެނުގެ ސަބަބުން، އޮށްޓަރާއި، ފަތްޕިލާވެލި ފަޅުއްވައި، ނެރުއްވުމަށްޓަކައެވެ.\nއަދި ފަތްތައް ބޯކޮށް ހެދިފައިވާ ބަގީޗާތައް މެއެވެ.\nހަމަކަށަވަރުން، ނިޔާކުރެއްވުމުގެ ދުވަސް ކަނޑައެޅިގެންވާ ދުވަހެއް ކަމުގައިވިއެވެ.\nތާޅަފިލި ފުމެލައްވާ ދުވަހުއެވެ. ފަހެ، އެދުވަހުން ތިޔަބައިމީހުން (محشر ބިމަށް) ބައިބަޔަށް އަންނާނޫއެވެ.\nއަދި އުޑުތައް ހުޅުއްވާނެތެވެ. ފަހެ، ދޮރޯށިތަކެއް ފަދައިން އެ އުޑުތައް ވާނެތެވެ.\nއަދި ފަރުބަދަތައް ލުހި، ފުނޑުފުނޑުވެގެންދާނެތެވެ. އަދި އެ ފަރުބަދަތައް އަވާމެންދުރެއް ކަމުގައި ވާނެތެވެ.\nހަމަކަށަވަރުން، ނަރަކައީ، އެތަނަކުން ކުށްވެރިންނަށް ބަލަބަލައިތިބޭ ތަނެއްކަމުގައިވެއެވެ.\nكافر ންނަށް އެއުރެން އެނބުރިގޮސް ތިބޭނެތަނެއްގެ ގޮތުގައެވެ.\nއެތައްޒަމާނަކަށް އެއުރެން އެތާނގައި، ލަސްވެތިބޭ حال ގައެވެ.\nއެތާނގައި ފިނިކަމެއްގެ ރަހަވެސް، އަދި ބުއިމެއްގެ ރަހަވެސް އެއުރެންނަކަށް ނުލިބޭނެތެވެ.\nކެކިކެކިހުންނަ ހޫނުފެނާއި (ނަރަކައިގެ أهل ވެރިންގެ) ގައިން އޮހޮރޭ ފާދިޔަ މެނުވީއެވެ.\n(އެއުރެންގެ عمل ތަކާ) އެއްގޮތްވެގެންވާ ޖަޒާއެއްގެ ގޮތުންނެވެ.\nހަމަކަށަވަރުން حساب ބެއްލެވުމަށް ނޭދޭބަޔަކު ކަމުގައި އެއުރެންވޫއެވެ.\nބޮޑުވެގެންވާ ދޮގުކުރުމަކުން، ތިމަންރަސްކަލާނގެ آية ތައް އެއުރެން ދޮގުކުރޫއެވެ.\nއަދި ކޮންމެ އެއްޗެއް ތިމަންރަސްކަލާނގެ ފޮތެއްގައި ހިމެނުއްވީމެވެ.\nފަހެ، ތިޔަބައިމީހުން (ކުޅަ ނުބައި عمل ތަކުގެ) ރަހަ ލިބިގަންނާށެވެ! ފަހެ، عذاب މެނުވީ، ތިމަންރަސްކަލާނގެ ތިޔަބައިމީހުންނަކަށް އިތުރެއް ނުކުރައްވާ ހުށީމެވެ.


Varun Dhawan aaeku Rannbhoomi ge masakayi fashanee\nވަރުންއާއެކު "ރަންބޫމީ" ގެ މަސައްކަތް ފަށަނީ\nޝަޝާންކް ޚައިތާންގެ "ރަންބޫމީ" ގެ މަސައްކަތް ދުވަސްކޮޅަކަށް މަޑުޖެހިފައި އޮތުމަށްފަހު ވަރަށް އަވަހަށް ފަށަން ހަމަޖެހިފައިވާ ކަމަށް ބޮލީވުޑް ޚަބަރުތައް ބުނެ އެވެ. ވަރުން ދަވަން ބަތަލުގެ ބައި ކުޅޭ މި ފިލްމުގެ މަސައްކަތް ވަރުން ފަށާނީ "ކޫލީ ނަންބަރު 1" ގެ ޝޫޓީން ނިންމައި އަދި ޖެނުއަރީގައި ރިލީޒްކުރާ "ސްޓްރީޓް ޑާންސާ 3ޑީ" ގެ ޕްރޮމޯޝަން މަސައްކަތްތައް ވެސް ނިންމާލުމަށް ފަހުގަ އެވެ.\nމި ފިލްމު ރަސްމީކޮށް އިއުލާން ކޮށްފައި އޮންނަތާ އަހަރަކަށް ވުރެ ގިނަ ދުވަސް ވީއިރު ވެސް ފިލްމު ނުފެށޭތީ އިތުރަށް ފިލްމުގެ މަސައްކަތް ކުރިޔަށް ނުދާނެ ކަމަށް އޮތީ ބެލެވިފަ އެވެ. ނަމަވެސް މިދިޔަ ހުކުރު ދުވަހު ވަރުން އާއި ޑައިރެކްޓަރު ޝަޝާންކް ބައްދަލުކޮށް ފިލްމު ފެށުމުގެ މަޝްވަރާތައް ކޮށް މިހާރު ފިލްމު ފެށޭ ގޮތް ވަނީ ވެފަ އެވެ.\nމި ފިލްމު ލަސްވީ ފިލްމުގެ ސްކްރީންޕްލޭގައި ވަރުން ހިތްހަމަނުޖެހޭ ކަންތައްތަކެއް ހުރެގެންނެވެ. ނަމަވެސް މިހާރު ހުރިހާ ކަމެއް ސާފުވުމުން ވަރުން ވަނީ ފިލްމައިގެން ކުރިޔަށް ދާން ނިންމާފަ އެވެ.\nފިލްމު ޕްރޮޑިއުސް ކުރަނީ ދަރްމާ ޕްރޮޑަކްޝަނުންނެވެ. މި އަހަރަކީ ކަރަން ޖޯހަރްގެ ދަރްމާ ޕްރޮޑަކްޝަން އަށް ވަރަށް ނާކާމިޔާބު އަހަރެކެވެ. އެ ޕްރޮޑަކްޝަން ހައުސް އިން އުފެއްދި "ކަލަންކް" އާއި "ސްޓޫޑަންޓް އޮފް ދަ އިޔާ 2" އަށް ބޮޑު ނާކާމިޔާބެއް ކުރިމަތިވީ ނަމަވެސް ފަހުން ރިލީޒްކުރި އަކްޝޭ ކުމާރުގެ "ކެސާރީ" އަށް ރަނގަޅު ވިޔަފާރިއެއް ވިއެވެ. އަދި މި މަހު ރިލީޒްކުރަން ތައްޔާރުވެފައިވާ އަކްޝޭ ކުމާރާއި ކަރީނާ ކަޕޫރުގެ "ގުޑް ނިއުޒް" އާ މެދު ކުރެވޭ އުންމީދު ވެސް ފޮންޏެވެ.\n"ރަންބޫމީ" ޑައިރެކްޓްކުރާ ޝަޝާންކް ފުރަތަމަ ޑައިރެކްޓްކުރީ ވަރުން އާއި އާލިއާ ބަޓްގެ "ހަމްޕްޓީ ޝަރުމާ ކީ ދުލްހަނިޔާ" އެވެ. އޭގެ ފަހުން ހަމަ އެ ދެ ތަރިންނާއެކު "ބަދުރީނާތު ކީ ދުލްހަނިޔާ" އުފެއްދި އެވެ. މި ދެ ފިލްމު ރަނގަޅު ކާމިޔާބެއް ހޯދި ނަމަވެސް އޭނާ އެންމެ ފަހުން އުފެއްދި ޖާންވީ ކަޕޫރާއި އިޝާން ޚައްތަރުގެ "ދަޅަކް" ކާމިޔާބު ވާގޮތެއް ނުވި އެވެ.\nރަންބީރު-އާލިއާ، ވަރުން-ނަތާޝާ ކައިވެނި 2021 އަށް\nވަރުން އަށް 21 އަހަރުގެ ޒުވާން ރޯލެއް\nއޮންލައިންކޮށް ވަރުން ރިއަލިޓީ ޝޯއެއް ބާއްވަނީ


Dho?! Among Us: Aa game egge foari gadhavanee\nއެމޯންގް އަސް: އާ ގޭމެއްގެ ފޯރި ގަދަވަނީ\nރައްޓެއްސަކާ އެކު ކޮފީއަކަށް އެރިތަނާހެން އޭނާ ބުނީ، "އެމޯންގް އަސް" ގަނޑަކަށް އަރަންވީނުން ހެއްޔޭ އެވެ. އެއީ ވަރަށް މަޖާ ގޭމެކެވެ. އޮންލައިކޮށް ކުޅެވޭ މި ގޭމް ފޯނަށް އިންސްޓޯލްކޮށްދިނުމަށް ފަހު އަދި ކުޅޭނެ ގޮތް ވެސް ކިޔައިދިނެވެ. އޭނާ އާއި އެ ގޭމް ކުޅޭ އެހެން ވެސް ބަޔަކާ އެކު ގަނޑަކަށް ވެސް އެރީމެވެ. މޯބައިލް ގޭމްތަކުގެ ފޯރި ދިވެހިންގެ މެދުގައި ބޮޑުވާއިރަށް، ކޮފީ މޭޒުތަކުގައި މިއީ ހަމަ ވަރަށް އާންމު ކަމެކެވެ. މިހާރު އެންމެ ހިނގަނީ މި ގޭމެވެ.\nރާއްޖެ އާއި އެހެން ބައެއް ގައުމުތަކުގައި ވެސް މި ގޭމް ކުޅޭ މީހުން މިހާރު ވަރަށް ގިނަ އެވެ. އެމެރިކާގެ ގޭމް ސްޓޫޑިއޯއެއް ކަމަށްވާ "އިނާސްލޮތު" އިން 2018 ވަނަ އަހަރު ނެރުނު މި ގޭމަށް މާ ބޮޑު ސަމާލުކަމެއް ހުއްޓި، ވައިރަލްވީ މި ލޮކްޑައުންގެ ތެރޭގަ އެވެ. އަދި ސޯޝަލް މީޑިއާގައި މި ގޭމަށް ހަދާފައިވާ މީމްސްތައް ވެސް ބައިވަރެވެ.\nސްމާޓްފޯނާއި ޓެބްލެޓުން އަދި ކޮމްޕިއުޓަރުން ވެސް މި ގޭމު ކުޅެވެ އެވެ. އެންމެ ސަޅި ވާނީ ކޮމްޕިއުޓަރުން ކުޅޭށެވެ.\nމިއީ ކިހިނެއްވާ ގޭމެއް؟\nސްޕޭސް ތީމްޑް މި ގޭމްގައި އުޅެނީ ސްޕޭސްޝިޕެއްގައި މަސައްކަތް ކުރާ ކްރޫމޭޓްސްތަކެކެވެ. އެއީ އެކި ޕްލޭޔާސް އެވެ. އެންމެ ގިނަވެގެން 10 މީހުންނަށް ގަނޑަކަށް އެރޭނެ އެވެ. އެ ސްޕޭސްޝިޕްގައި އެމީހުންނަށް ހަވާލުކުރާ ކުދިކުދި ޓާސްކުތައް ފުރިހަމަ ކުރަންޖެހެ އެވެ. އެކަމަކު މި ކްރޫމޭޓްސްތަކުގެ ތެރެއިން ކޮންމެސް އެއް ބަޔަކީ "އިމްޕޯސްޓާސް" ނުވަތަ ގައްދާރުވާ މީހުންނެވެ. -- އެއީ "ވަފާތެރިކެހިވެރިންނޭ" ވެސް ބުނެވިދާނެ އެވެ. 😜\nމި އިމްޕޯސްޓާސް ކުރާ ކަމަކީ ކްރޫމޭޓްސް މެރުމެވެ. އެ ގަނޑަށް އަރާ މީހުންގެ ޒިންމާއަކަށް ދެންވާނީ އެމީހުންގެ މެދުގައި ހުރި މި ގައްދާރުވެރިޔާ ހޯދާއި އޭނާ އެ ޝިޕުން ބޭރު ކުރުމެވެ. މިކަން ކުރުމަށް ޖެހޭނީ ހުރިހާ ކްރޫމޭޓްސް އިން ވޯޓަކަށް ދާށެވެ. ގައްދާރުވާ ކަމަށް އެމީހަކަށް ހީވާ މީހަކަށް ވޯޓުދީ، އެންމެ ގިނަ މީހުންގެ ވޯޓު ލިބޭ މީހަކު އެ ސްޕޭސްޝިޕުން ބޭރުކުރާނެ އެވެ.\nމިހެން ވޯޓުލައިގެން ބައެއް ފަހަރު ރަނގަޅު މީހަކު ބޭރުކޮށްލެވޭތަން ވެސް އާދެ އެވެ. ވޯޓުލާން ވާނީ ވަރަށް ވިސްނައިގެންނެވެ. އަދި މި ގޭމުން މޮޅު ވާނީ، އިމްޕޯސްޓާސްތަކުގެ ކިބައިން ސަލާމަތްވެ، ސްޕޭސްޝިޕްގައި ކްރޫމޭޓްސްއާ އެ ހަވާލުކުރާ ހުރިހާ ޓާސްކުތަކެއް ފުރިހަމަ ކުރުމުންނެވެ.\nވީޑިއޯ ގޭމް ގޭމިން


Male' ge market thah haveeru4ge fahun bandhu vaane – Iru\nމާލޭގެ މާރުކޭޓުތައް ހަވީރު 4:00ގެ ފަހުން ބަންދުވާނެ\nމާލެ ސިޓީ ކައުންސިލުން މިއަދު ކުރި އިއުލާނެއްގައި ބުނީ، މާދަމާ އިން ފެށިގެން މާލޭގައި މާރުކޭޓުތައް ހިންގޭނީ ހެނދުނު 6:00 އިން ފެށިގެން ހަވީރު 4:00 އަށް ކަމަށެވެ. އޭގެ ތެރޭގައި ހިމެނެނީ ކައުންސިލްގެ ދަށުން ހިންގާ ލޯކަލް މާރުކޭޓާއި ދަތުރުވެރިންގެ މާރުކޭޓާއި މަސް މާރުކޭޓުގެ އިތުރުން ވިލިމާލެ މާރުކޭޓު ކަމަށް ކައުންސިލުން ބުންޏެވެ.\nމީގެ ކުރިން އާންމުކޮށް ރޭގަނޑު 10:00 އާ ހަމައަށް މި މާރުކޭޓުތައް ހިންގާ ކަމަށް ކައުންސިލުން ބުންޏެވެ.\nމުޅި ދުނިޔެ އަށް މިހާރު ފެތުރިފައިވާ ކޮވިޑް-19 ފެތުރުން މަދުކުރުމަށްޓަކައި މާދަމާއިން ފެށިގެން ކޮންމެ ދުވަހެއްގެ ހަވީރު 5:00 އިން ރޭގަނޑު 8:00 އަށް މާލެ، ވިލިމާލެ އަދި ހުޅުމާލޭގައި އުޅޭ މީހުންނަށް މަގުމައްޗަށް ނުނިކުމެވޭނެ ގޮތް ވަނީ ކަނޑައަޅައިފަ އެވެ. އަދި ތިން މީހުންނަށް ވުރެ ގިނަ މީހުން ބޭރުގައި އުޅުން ވެސް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ވަނީ މަނާކޮށްފަ އެވެ.\nބަންދުގައި ބަހައްޓައިގެން ކޯޓަށް ހާޒިރުކުރުމަށް2މީހަކު ހޯދަނީ


Umurun 104 Aharu, Liverpool Ah Support Kuraathaa 96 Aharu, Ufandhuvahu Klop Ge Haassa Dhauvatheh! - Vaguthu\n!އުމުރުން 104 އަހަރު، ލިވަޕޫލަށް ސަޕޯޓުކުރާތާ 96 އަހަރު، އުފަން ދުވަހު ކްލޮޕްގެ ހާއްސަ ދައުވަތެއް\nއުމުރުން 104 އަހަރުގެ "ޑައިހާޑް" ލިވަޕޫލް ސަޕޯޓަރު، ބާނާޑް ޝެރިޑަންއަކީ އެންމެ ކުޑައިރުންސުރެ ކްލަބުގެ ކަންކަން ބަލާ، ކްލަބަށް މަރުދޭ ސަޕޯޓަރެކެވެ.\nކުޑަކުޑައިރު، ޝެރިޑަންގެ ބޮޑުބޭބެއާއެކު ލިވަޕޫލްގެ މެޗުތަކަށް އޭނާ ދާންފެށިއެވެ. ލިވަޕޫލްގެ އެންމެ ވާދަވެރި ކްލަބު، އެވަޓަންއާ ދެކޮޅަށް 1923 ވަނަ އަހަރު ލިވަޕޫލް ކުޅުނު މެޗަކީ ޝެރިޑަންގެ ހަނދާނުގައިވާ އޭނާ ފުރަތަމަ ބެލި ލިވަޕޫލްގެ މެޗެވެ.\n"އަހަރެން ކުޑަކުޑައިރުންސުރެ، ފަހުރުވެރިކަމާއެކު ލިވަޕޫލަށް ސަޕޯޓުކުރަން. ކްލަބަށް ކުރިމަތިވި އެންމެ އުފާވެރި އަދި ހިތާމަވެރި ދުވަސްތަކުގައިވެސް އަހްނަކީ ލިވަޕޫލް ސަޕޯޓަރެއް. 104 ވަނަ އުފަން ދުވަހާ ދިމާކޮށް، ކްލޮޕްގެ ހާއްސަ ދައުވަތެއް ލިބުނީތީ އުފާކުރަން،" ޝެރިޑަން ބުންޏެވެ.\nޝެރިޑަންގެ އުފަން ދުވަހާ ދިމާކޮށް، ލިވަޕޫލްގެ ކޯޗުގެ އަމިއްލަ އަތުން ލިޔެ، އޭނާއަށް ނޯޓެއް ފޮނުވާފައިވެއެވެ. ނޯޓުގައި ހާއްސަ މެސެޖަކާއެކު ލިވަޕޫލުން މިއަދު ކްރިސްޓަލް ޕެލެސްއާ ދެކޮޅަށް ކުޅޭ މެޗު ބެލުމަށް ދައުވަތު ދީފައިވެސްވެއެވެ. އަދި މެޗުގެ ޓިކެޓެއްވެސް ކްލޮޕް ވަނީ ޝެރިޑަންއަށް ފޮނުވާފައެވެ.\nޝެރިޑަންއަށް ކްލޮޕް ދިން ހާއްސަ ހަދިޔާއާއެކު ލިވަޕޫލްގެ ބައެއް އޮފިޝަލުން ވަނީ ޓިތެބާން ކެއާ ހޯމްއަށް ގޮސްފައެވެ. އޭނާ ބުނެފައި ވަނީ އުފަން ދުވަހުގެ އެންމެ ބޮޑު ހަދިޔާއަކަށް ވާނީ ލިވަޕޫލުން ކްރިސްޓަލް ޕެލެސް ބަލިކުރާތަން ބަލާލުން ކަމަށެވެ.\nކްލޮޕް ދިން ހަދިޔާ ޕެކޭޖުގައި 104 ޕްރިންޓް ކޮށްފައިވާ ލިވަޕޫލް ޖާޒީއެއްގެ އިތުރުން ލިވަޕޫލް ތީމް ކޭކެއް ހިމެނެއެވެ. ޝެރިޑަންއަށް ހަތް ކާފަ ދަރިން ތިބި އިރު، 14 މުނިކާފަ ދަރިން އެބަތިއްބެވެ. އޭނާ މެޗަށް ދާނީ އާއިލާއާވެސް އެކުގައެވެ. އެ މެޗުގައި ބައިވެރިވުމަށް އޭނާގެ އެއް ދަރިއަކު ކެނެޑާއިންވެސް އަންނާނެއެވެ.


BREAKING: Covid Jehigen Ithuru Meehaku Niyaavejje - Vaguthu\nކޮވިޑް-19 ގެ ބަލީގައި ރާއްޖެއިން އިތުރު މީހަކު ނިޔާވެއްޖެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ނިޔާވެފައިވަނީ، ހުޅުމާލެ ކޮވިޑް ފެސިލިޓީގައި ފަރުވާ ދެމުން ދިޔަ ފިރިހެނެކެވެ.\nމިއަދުގެ މި ވަގުތުގައި އިތުރު މީހަކު ނިޔާވެފައިވާއިރު، އިއްޔެ ވަނީ މި ބަލީގައި 13 މިހަކު ނިޔާވެފައެވެ. އިއްޔެ އަކީ 24 ގަޑިއިރުގެ ތެރޭގައި އެންމެ ގިނަ އަދަދަށް މީހުން ނިޔާވި ދުވަހެވެ.\nރާއްޖެ އިން ކޮވިޑް ޖެހިގެން ނިޔާވި މީހުންގެ އަދަދު ވަނީ މިހާރު 143 އަށް އަރާފައެވެ.\nމި މަހު އެކަނި 60 އަށް ވުރެ ގިނަ މީހުން ވަނީ ނިޔާވެފައެވެ. މިއީ މަސް ދުވަސް ތެރޭގައި އެންމެ ގިނަ އަދަދަށް މީހުން ނިޔާވި މަހެވެ. މީގެ ތެރެއިން ވެސް ގިނަ ބަޔަކު ނިޔާވެފައިވަނީ ހުޅުމާލެ ކޮވިޑް ފެސިލިޓީންނެވެ.\nމީގެ ކުރިން އެއް ދުވަސް ތެރޭގައި ރާއްޖެ އިން އެންމެ ގިނަ މީހުން ކޮވިޑް ޖެހިގެން ނިޔާވެފައި ވަނީ މެއި މަހުގެ 19 ވަނަ ދުވަހު އެވެ. އެދުވަހު7މީހުން ކޮވިޑް ޖެހިގެން ނިޔާވިއެވެ.\nމެއި 25, 2021 07:08\nސޯލިހުބޭ! ސަރުކާރުން މިހާރު ބަލާލަން ވެޖެއްދޯ މި ހުޅުމާލޭގައި ހުރި ފެސިލިޓީގައި ބަލި މީހުންނަށް ރަނގަޅަށް ޙިދުމަތް ދޭތޯ.\nމެއި 25, 2021 10:11\nރަގަޅަށް ޚިދުމަތްނުދެވޭކަމީ ކިހާރު ބަލާކަށް އޮތްކަމެއްނޫން. ޔަގީންވެފައިވާ ކަމެއް. ކަމެއްކުރަންޏާ އެތަން ބެލެހެއްޓުމުގެ އިންތިޒާމުރަގަޅުކުރަންޖެހެނީ. ނަރުހުންނާއި ޑޮކްޓަރުން ނޫން މީސްމީހުންނަށް ކުރެވޭނެ މަސައްކަތަށް ކަންކުރެވޭ ޒާތު މީހުން ލައްވަންވީ. ބަލިމީހުން ބޭނުންކުރާ ފާޚާނާތައް ސާފުތާހިރުކޮށް ބަލަހައްޓަންވީ. ކާންބޯން ދޭންވީ. މިވަރު ނުވަންޏާ ވާވަރު ބަޔަކާ ހަވާލުކުރަންވީ.


BREAKING NEWS: Raajje In 120 Aharuge Meehakah Covid-19 Jehijje - Vaguthu\nރާއްޖެ އިން 120 އަހަރުގެ މީހަކަށް ކޮވިޑް-19 ޖެހިއްޖެ\nރާއްޖެ އިން 120 އަހަރުގެ މީހަކަށް ކޮވިޑް-19 ޖެހިއްޖެ ކަމަށް ސަރުކާރުން އާއްމު ކޮށްފައިވާ މައުލޫމާތުތަކުން ދައްކައިފިއެވެ.\nކޮވިޑް-19 އަށް ފައްސިވާ މީހުންނާއި، އެމީހުންގެ އިތުރު މައުލޫމާތުތައް ހިމެނޭ ހެލްތު މިނިސްޓްރީގެ ވެބްސައިޓް ބުނާ ގޮތުން މިއަދު ރާއްޖެ މިއަދު އިރުއޮއްސި 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ފައްސިވި މީހުންގެ ތެރޭގައި 120 އަހަރުގެ ބަންގްލަދޭޝް ފިރިހެނަކު ހިމެނެއެވެ.\nއޭނާ އަކީ "އޭއާރްއޭ" ނަމަކަށް ކިޔާ ކްލަސްޓާއަކަށް ނިސްބަތްވާ މީހެކެވެ. އެ ކްލަސްޓާގައި ޖުމްލަ ހަތް މީހަކު ހިމެނެއެވެ. މި ކްލަސްޓާ ފެނުނީ ވެސް މިއަދު އެވެ.\nރާއްޖެ އިން މިހާތަނަށް ކޮވިޑް-19 އަށް ފައްސިވި މީހުންގެ ތެރެއިން ގިނައީ ބަންގްލަދޭޝް މީހުންނެވެ. މިހާތަނަށް ރާއްޖެ އިން 2003 މީހަކު ކޮވިޑް-19 އަށް ފައްސިވެފައި ވާއިރު އޭގެ ތެރޭގައި ބަންގްލަދޭޝްގެ 1058 މީހަކު ހިމެނެއެވެ.\nޖޫން 12, 2020 23:23\nއޮޅޭ ސަރުކާރު! ތިވާނީ އޮޅުމަކަށް! ތިއީ ތެދެއްކަމަށްވަނީވިއްޔާ ތިއީ މިވަގުތު ދުނިޔޭގައި ހުރި އެންމެ މުސްކުޅި މީހާ! އަވަހަށް ވޯލްޑް ރެކޯޑް ފޮތަށް އަރުވާ! ފޮތަށް އަރުވާނީ އެންމެ ބޮޑަށް އޮޅޭ ސަރުކާރުގެ ނަމުގައި!\nޖޫން 13, 2020 14:13\nގިނަ އެއްޗެއްތާ ގިނަވާނީ


100،000 rf ge inamaa eku Redwave ge roadha sale fashaifi\nރެޑްވޭވް: މިއަދު ފެށި ރޯދަ ސޭލް ޕްރޮމޯޝަނުން އަގުހުރި އިނާމުތައް ހޯދުމުގެ ފުރުސަތު ލިބޭ -- ފޮޓޯ: ރެޑްވޭވް\nއިނާމުތަކާއި އެކު ރެޑްވޭވުން ކޮންމެ އަހަރަކު ކުރިއަށް ގެންދާ ރޯދަ ސޭލްގެ މި އަހަރުގެ ސޭލް ފަށައިފި އެވެ.\nއަންނަ ރޯދަމަހުގެ ނިޔަލަށް ކުރިއަށް ގެންދާ މި ޕްރޮމޯޝަންގެ އެއްވަނަ ފަރާތަކަށް 100،000ރ. ގެ ފައިސާގެ އިނާމެއް ދެ އެވެ. އެ އިނާމުގެ އިތުރުން އިތުރު ފަސް ނަސީބު ވެރިޔަކަށް 10،000ރ. ގެ ފައިސާގެ އިނާމު ދެއެވެ.\n"... މީގެ އިތުރުންވެސް ސޯފާ ސެޓާއި އިލެކްޓްރޯނިކްސްގެ އިތުރުން އަގު ހުރި އެތަށް އިނާމްތަކެއް ހިމެނޭ ގޮތަށް އިތުރު 20 ފަރާތެއް މިއަހަރުގެ ރެޑްވޭވް ރޯދަ ސޭލްގައި ގުރުއަތުން ހޮވިގެން ދާނެ އެވެ." ޕްރޮމޯޝަނާ ބެހޭ ގޮތުން މިޑީއަށް ފޮނުވި ރެޑްވޭވްގެ ލިޔުމެއްގައި ވެއެވެ.\nރެޑްވޭވްގެ ހުރިހާ ފިހާރައެއްގައި ކުރިއަށްދާ މި ޕްރޮމޯޝަނުގައި، ކުރާ ކޮންމެ 500ރ. ގެ ވިޔަފާރިއަކަށް ކޫޕަނެއް ދޭނެ އެވެ.\nސޭލްގެ ތެރެއިން ގޭތެރޭގައި ގެއަށް ބޭނުންވާ ހުރިހާ ސާމާނު އެކުލެވޭ ގޮތަށް ރެޑްވޭވްގެ އެންމެ ބޮޑު ޝޯރޫމް ހުޅުވާނެ ކަމަށް ވެސް ފުޅާ ދާއިރާއެއްގައި ވިޔަފާރި ކުރާ ރެޑްވޭވުން ބުންޏެވެ. އެ ފިހާރައިން އިލެކްޓްރޯނިކް ސާމާނާއި ފަރުނީޗަރާއި ބަދިގެ ސާމާނުގެ އިތުރުން ގޭތެރައި ހިފާ ގެންގުޅޭ ސާމާނާއި އާލާތްތައް ލިބެން ހުންނާނެ އެވެ.\nރޯދަމަހު ފިޔާ، އަލުވި، ބިސް އަގުހެޔޮވާނެ: ރެޑްވޭވް


އެމެރިކާގެ ރައްޔިތުން ކާބުލް އެއާރ ޕޯޓަށް ދަތުރު ނުކުރުމަށް އެމެރިކާއިން އިލްތިމާސްކޮށްފި | Sandhaanu\nއެމެރިކާގެ ރައްޔިތުން ކާބުލް އެއާރ ޕޯޓަށް ދަތުރު ނުކުރުމަށް އެމެރިކާއިން އިލްތިމާސްކޮށްފި\nއަފްޣާނިސްތާނުގައި ތިބި އެމެރިކާގެ ރައްޔިތުން ކާބުލް އެއާރ ޕޯޓަށް ދަތުރު ނުކުރުމަށް އެމެރިކާއިން ހޮނިހިރު ދުވަހު އިލްތިމާސްކޮށްފިއެވެ.\nއެމެރިކާގެ އެމްބަސީގެ އެޑްވައިޒަރ ވަނީ އެމެރިކާ ސަރުކާރު ތަމްސީލުކުރާ ފަރާތުގެ ބަހެއް ލިބެންދެން އެއާރޕޯޓަށް ނުގޮސް މަޑުކުރުމަށް އަފުޣާނިސްތާނުގައި ތިބި އެމެރިކާގެ ރައްޔިތުންގެ ކިބައިން އެދިވަޑައިގެންފައެވެ.\nއަފުޣާނިސްތާނުގައި އޮތް ސަރުކާރު ވައްޓާލައި އެ ގައުމަށް ޠާލިބާނުން އަތްގަދަ ކުރިތާ ހައެއްކަ ދުވަސް ވީއިރު، ކާބުލް ދޫކޮށް ދާން ބޭނުންވެފައިވާ މީހުންގެ އަދަދު ވަނީ އިންތިހާއަށް އިތުރު ވެފައެވެ.\nއެމެރިކާގެ ރައީސް ޖޯ ބައިޑެން ވަނީ މިއީ ތާރިޚުގައި ވެސް ހިނގާފައިވާ ވައިގެ ދަތުރުތަކުގެ ތެރެއިން އެންމެ އުނދަގޫ، އެންމެ ދަތި ދަތުރުތައްކަމުގައި ވިދާޅުވެ ރައްކާތެރިވުމަށް އިންޒާރުދެއްވާފައެވެ.\nޠާލިބާނުގެ އޮފިޝަލަކު ރޮއިޓާސް ނިއުސް އެޖެންސީއަށް މައުލޫމާތު ދެމުން ބުނި ގޮތުގައި މިވަގުތު އެއަރޕޯޓު ތޮއްޖެހިފައި އޮތުމަކީ އެމީހުން ޒިންމާ ނަގަން މައްސަލައެއް ނޫނެވެ.


Dia ge dhemafirin israafaa nulai kaiveni plan kuri goiy\nދިއާ މިރްޒާ އާއި ވައިބަވް ރޭކީ ވަނީ މި ދެމީހުންގެ “ސަސްޓެއިނަބަލް” ކައިވެނި ޕްލޭން ކޮށްފައިވާ ގޮތް ބެލުންތެރިންނާއި ހިއްސާކޮށްފަ އެވެ. ދިއާ އާއި ވައިބަވް ކައިވެނި ކޮށްފައިވަނީ މިދިޔަ ފެބްރުވަރީ މަހުގައެވެ. އަދި މިދިޔަ މަހު ދިއާ ވަނީ އޭނާ ބަނޑުބޮޑުކަން އިއުލާން ކޮށްފަ އެވެ.\nދިއާ ބުނެފައިވަނީ އަގުބޮޑެތި ހަދިޔާ ގަތުމުގެ ބަދަލުގައި އެމީހުން ބޭނުންކުރީ އަތުން ހަދާފައި ހުރި ހަދިޔާ ކަމަށެވެ. މިގޮތަށް ކަންތައް ކުރުމުން އިސްރާފު ވުމުގެ ބައި ވަރަށް ބޮޑަށް ކުޑަވިކަމަށް ވެސް ދިއާ ވަނީ ބުނެފައެވެ.\nއަދި އެ ދެމީހުންގެ ކައިވެނި ތީމް އަކީ “އާތީ ވެޑީން” އަށް ވުމާއި އެކު ތަން ޒީނަތްތެރި ކުރުމަށް ވެސް ބޭނުން ކޮށްފައިވަނީ ގޭގައި އަދި ގުދުރަތުން ލިބެން ހުރި އެއްޗެހި ކަމަށް ވެސް ދިއާވަނީ ބުނެފަ އެވެ.\nއެއްވެސް ގޮތަކަށް ކާނާ އިސްރާފު ނުކުރުމަށް ކައިވެންޏަށް އައި މެހެމަނުންގެ ތެރެއިންވެސް ވެޖިޓޭރިއަން އަދި ނޮން ވެޖީޓޭރިއަން ކިތަށް މީހުންތޯ ބަލައި އެ އަދަދަށް ކާއެއްޗެހި ތައްޔާރު ކުރިކަމަށްވެސް ދިއާ ވަނީ ބުނެފައެވެ. އަދި ހަމައެހެންމެ ގަހަނާ އާއި އެހެނިހެން ޒީނަތްތެރިވުމަށް ބޭނުން ކުރި އެއްޗެއްސަކީ ހަމަ ދެވަނަ ފަހަރަށް ވެސް ބޭނުން ކުރެވޭނެ ތަކެތި ކަމަށްވެސް ދިއާ ވަނީ ބުނެފަ އެވެ.\nމިއީ މި ދެމަފިރިން އިސްރާފު ކުރުމަކާއި ނުލާ ކައިވެނި ޕްލޭންކޮށް ކުރިއަށް ގެންދިޔަ ގޮތެވެ.


Coffee Packet Eh Ganegen 100K Hoadhumuge Furusathu - Vaguthu\n"ލިބޭ" ސުޕަރ ޕްރޮމޯޝަން - ކޮފީ ޕެކެޓެއް ގަނެގެން އެއްލައްކަ ރުފިޔާގެ ފައިސާގެ އިނާމެއް\nރާއްޖޭގައި ފުޅާ ދާއިރާއެއްގައި އޮންލައިން ވިޔަފާރު ކުރާ ފޭސްބުކް ޕޭޖް، "ލިބޭ" އިން އަގުހުރި އިނާމުތައް ލިބޭ ވަރަށް ޚާއްސަ ޕްރޮމޯޝަނެއް ފަށައިފި އެވެ.\nމިއަދުން ފަށައިގެން ހަތަރު މަސް ދުވަހުގެ މުއްދަތަށް ކުރިޔަށްގެންދާ މި ޕްރޮމޯޝަންގެ ދަށުން ލިބޭ އިން ވިއްކާ ލޭންސްލޭ ސްލިމިންގް ކޮފީ ޕެކެއް ގަނެގެން އެއްލައްކަ ރުފިޔާގެ ފައިސާގެ އިނާމެއްގެ އިތުރުން ދެވަނައަށްދާ ފަރާތަކަށް އުމްރާ ދަތުރެއް އަދި ތިންވަނައަށްދާ ފަރާތަކަށް އައިފޯން 11 ޕްރޯ މެކްސް އެއް ހޯދުނުގެ ފުރުސަތު ލިބެއެވެ.\nލިބޭ އިން ބުނެފައިވާ ގޮތުގައި ބައްލަވައިގަންނަ ކޮންމެ ލޭންސްލޭ ކޮފީ ފޮއްޓަކާއެކު ކަސްޓަމަރުންނަށް ކޫޕަނެއް ލިބޭނެ ކަމަށެވެ. އަދި އެންމެ ކޮފީ ފޮއްޓެއްވެސް ބައްލަވައިގެން މި ޕްރޮމޯޝަންގައި ބައިވެރިވުނުގެ ފުރުސަތު ކަސްޓަމަރުންނަށް ލިބޭނެ ކަމަށް ލިބޭ އިން ބުނެއެވެ.\nލިބޭއިން ކޮފީ ގަނެގެން ލިބޭ ކޫޕަންގެ ފަހަތުގައިވާ ބައިގައި ފުރިހަމަ ނަމާއި އައިޑީކާޑް ނަމްބަރު އަދި ގުޅޭނެ ނަންބަރު ޖަހައި ފުރިހަމަ ކުރުމަށްފަހު، އެ ކޮފީ ފޮއްޓެއް ގަންނަ ފިހާރައަށް ނޫނީ މާލެ އިން ނަމަ "ލިބޭ" އާ ކޫޕަން ހަވާލު ކުރެވޭނެއެވެ.\nލޭންސްލޭ ކޮފީ މިހާރު ރީޓެއިލްކޮށް ގަންނަ ފަރާތްތަކަށް 150 ރުފިޔާ އަށް ލިބޭނެއެވެ. މި އަގުގައި ލޭންސްލޭ ކޮފީ ވިއްކާނީ "ލިބޭ" ގެ ފޭސްބުކް ޕޭޖް ނުވަތަ އެފަރާތުގެ ނަމްބަރު (9946822 ނުވަތަ 7999681) އަށް ގުޅައިގެން އޯޑަރުކުރާ ފަރާތްތަކަށެވެ. ލިބޭގެ ޕޭޖްގެ އިތުރުން ރާއްޖޭގެ އެކި ރަށްރަށުގެ ފިހާރަތަކުން ވެސް މި ކޮފީ ލިބެން ހުންނާނެއެވެ. ރަށްރަށުން މި ކޮފީ ގަންނަ ފަރާތްތަކަށްވެސް ލިބޭ ސުޕަރ ޕްރޮމޯޝަންގައި ބައިވެރިވެވޭނެއެވެ.\nމާޗް 14, 2020 21:35\nތިކަހަލަ އެތައް ޕޮރަމޯޝަނެއް ކުރިއަށްގެންދޭ. މު ޅިންމަކަރު. ޔިއެއްލައްކަ ލިބޭނީ ވިޔަފާރިވެރިޔާ އާއި ގާތް ކޮންމެވެސް މީހަކަށް. އެކަމަކު އެއީ ބޮޑުސިއްރެއް ... ޝޝޝ. ...\nމާޗް 21, 2020 06:55\nހަމަޔާއި އިންސާފުން ވެރިކަމެއް ކުރަން އައި ބައެއްނަމަ އަދީބުއާ ޒިޔަތަކީވެސް ތިބުނާ ގޮތުންނަމަ މިރާއްޖޭގ ރައްޔިތުން ފައިސާ އަށް ޚިޔާނާތް ތެރިވިކަމަށް ސީދާ އަމިއްލަ ދުލުން އިޢުތިރާފު ވެފަ ތިބިމީހުން. އެކަމަކު އެމްޑީޕީ މީހުން ވެރިަކަމށް އައީމަ އެމީ ހެދީ ހުދުކާފޫރަށް. އެމީހުން އެއްމެ ޖެހިލުންވީމީހާ އެމީހުންނަށް ބާރުގެ ބޭނުކޮށްގެން ޖަލަށް ލެވުނީ. ކިހާ އިންސާފުވެރި. ދެއްކި ވާހަކަ ދިޔައި ޖައްވަށް ފަޒާޔަށް ވަޔަށް ބުރައިގެން.


ބުޚާރީ .. އަބަދަށް ދެމިހުންނާނެ ނަމެއް | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް ބުޚާރީ .. އަބަދަށް ދެމިހުންނާނެ ނަމެއް\nޙަދީޘް ޢިލްމުގައި އެންމެ އަރާހުންނެވި ޢިލްމުވެރިއަކީ އަލްއިމާމް ބުޚާރީ ކަމީ، ދެބަސް ވެވޭނެ ކަމެއް ނޫނެވެ. ކީރިތި ޤުރުއާން ނަގާފައި ދެން އޮތް އެންމެ ޞައްޙަކަން ބޮޑު ފޮތަކީ ބުޚާރީ އެއްކޮށް ލިއުއްވާފައިވާ ''އަލްޖާމިޢު އައްޞަޙީޙް'' ކަން، މި އުއްމަތުގެ އެންމެންވެސް އެއްބަސްވެ އިޖްމާޢުވެއެވެ. އިސްލާމްދީނުގެ ދެވަނަ މަޞްދަރު ކަމުގައިވާ، ކީރިތި ރަސޫލާގެ ޙަދީޘްފުޅުތައް އެއްކޮށް ޖަމާ ކުރުމުގައި މުޅި އުމުރުގެ ދުވަސްތައް ހޭދަ ކޮށްލެއްވި، ބުޚާރާގެ މި ޢިލްމުވެރިޔާގެ ހަޔާތްޕުޅުގެ މައްޗަށް އަލިއަޅުވައިލެވޭތޯ މި މަޒްމޫނުގައި ބަލާލާނަމެވެ.\nބުޚާރާ އޭ ކިއުނު ރަށެއްގައި ''މުޙައްމަދު ބިން އިސްމާޢީލް އަލްބުޚާރީ'' އުފަންވެވަޑައިގަތީ 13 ޝައްވާލް 194ހ /4އޯގަސްޓް 810މ ވަނަ އަހަރުގެ ހުކުރުނަމާދުގެ ފަހުވަގުތެއްގައެވެ. އެ ދުވަސްވަރު ބުޚާރާ ވެފައިވަނީ ތަފާރު ޢިލްމުގެ މަރުކަޒެއްކަމުގައެވެ. އިމާމް ބުޚާރީ އުފަންވެވަޑައިގެންފައިވަނީ، ރަނގަޅު، ތަނަވަސް، ދީންވެރި ޢާއިލާއަކަށެވެ. ވަރަށް ތުއްޕުޅުއިރު ބައްޕަ އަވަހާރަވުމުން އިމާމް ބުޚާރީ ބޮޑުފުޅުވީ ޔަތީމު ކުއްޖެއްގެ ގަޮތުގައެވެ. ނަމަވެސް މިކަން، އިމާމް ބުޚާރީގެ މުސްތަޤްބަލަށް އެޅުނު ހުރަހެއް ކަމުގައި އެކަލޭގެފާނުގެ މަންމާފުޅު ނުހެއްދެވިއެވެ.\nރަނގަޅު ތަރުބިއްޔަތެއް ކުރައްވައި، ހެޔޮކަންތަކަށް ލޯބިޖައްސުވައި ފުރިހަމަ ތަޢުލީމު އުގަންނަވައި ދެއްވިއެވެ. އަދި ޤުރުއާން ދަސްކުރެއްވީމައި، ޙަދީޘް ޢިލްމުގެ މަޖްލިސްތަކަށް ދާން ބުޚާރީ ފެއްޓެވިއެވެ.\nއެންމެ ހަގު އުމުރުގައިވެސް ޙަދީޘް ޢިލްމަށް ވަރަށް ބޮޑު އަހައްމިއްޔަތު ކަމެއް ބުޚާރީ ދެއްވިއެވެ. ޢުމުރުން 16 އަހަރު ނުފުރެނީސް އިބްނު އަލްމުބާރަކް، ވަކީޢް ގެ ޙަދީޘް ފޮތްތައް ބުޚާރީ ހިތުދަސް ކުރެއްވިއެވެ. މި ކަމުގައި ބުޚާރީގެ ތޫނުފިލިކަމާއި، ހަނދާން ގަދަކަން އެހީތެރިވެދިނެވެ.\nޙަދީޘް ހޯއްދެވުމަށް ދަތުރުކުރެއްވުން\nޢުމުރުން އެންމެ ސޯޅަ އަހަރުގައި ބުޚާރީ، ޙަދީޘް ހޯއްދެވުމައްޓަކައި ރަށުންބޭރަށް ދަތުރު ކުރައްވަން ފެއްޓެވިއެވެ. އެގޮތުން މަންމައާއި ކޮއްކޮ ގޮވައިގެން ޙައްޖަށް ވަޑައިގެންފައި، ބުޚާރީ އެބުރިނައިސް މައްކާގައި މަޑުކޮށްލެއްވިއެވެ. މައްކާ މަދީނާގެ ޙަދީޘް ޢިިލްމުވެރިންގެ ކިބައިން ޢިލްމު ހޯއްދެވުމުގައި ހަ އަހަރު ދުވަސް ބުޚާރީ ހޭދަ ކުރެއްވުމަށްފަހު، އިސްލާމީ ދުނިޔޭގެ އެކި ކަންކޮޅުތަކަށް ދަތުރުކުރައްވައި، ޙަދީޘް ޖަމަޢު ކުރެއްވިއެވެ. މައްކާ، މަދީނާ، ބަޞަރާ، ކޫފާ، ދިމިޝްޤު، ޢަސްޤަލާން، ނީސާބޫރް، މިޞްރަށް ބުޚާރީ ދަތުރުކުރެއްވިއެވެ. މީގެ ތެރޭގައި އެއްފަހަރަށްވުރެ ގިނައިން ވަޑައިގެންނެވި ތަންތަންވެސް ހިމެނެއެވެ.\nތަފާތު ތަންތަނަށް ދަތުރުކޮށް ޢިލްމު ހޯއްދެވި ބޭކަލެއްގެ، އެދުރުބޭކަލުންގެ ޢަދަދު އެއްހާހަށްވުރެ ގިނަވުމުން ހައިރާންވާކަށް ނުޖެހެއެވެ. އެދުރު ބޭކަލެއްގެފަރާތުން އަޑު އިވޭ ކޮންމެ އެއްޗެއް، ނެންގެވުމުގެ ބަދަލުގައި، އެ ޙަދީޘެއްގެ ރާވީންނާއި، ތާރީޚާއި، ރާވީންގެ ސީދާ ކަމަށް ބައްލަވައެވެ. ބުޚާރީ ޙަދީޘް ހޯއްދެވި މަޝްހޫރު ޢިލްމުވެރިންގެ ތެރޭގައި އަޙްމަދު ބިން ޙަންބަލް، ޔަޙްޔާ ބިން މުޢީން، އިސްޙާޤު ބިން ރާހަވީ، ޢަލީ ބިން އަލްމަދީނީ، ޤުޠައިބާ ބިން ސަޢީދް، އަބޫ ޙާތިމް އައްރާޒީ ހިމެނިވަޑައިގަންނަވައެވެ.\nގިނަ އަހަރުތަކެއް ރަށުން ބޭރުގައި ހޭދަ ކުރެއްވުމަށް ފަހު އެބުރި ވަޑައިގެން، ނީސާބޫރުގައި މަޑުކުރެއްވުމުން، އެ ރަށުބައެއް ޢިލްމުވެރިން، ބުޚާރީއަށް މާބޮޑު އިޙްތިރާމެއް ލިބޭ ތަން ފެނުމުން ވެރިންނަށް ޝަކުވާކޮށް، އެތައް ތުހުމަތުތަކެއް އިސްތަށިފުޅުގައި އެޅުވިއެވެ. ނަތީޖާއަކަށްވީ ނީސާބޫރު ދޫކުރައްވައި އަމިއްލަ ރަށް ބުޚާރާ އަށް ވަޑައިގަތުމެވެ. ބުޚާރާއަށް ވަޑައިގަތުމުން ބަޠަލެއްގެ މަޤާމު ދެވުނެވެ. މާކަ ގިނަދުވަސްތަކެއް ނުވަނީސް، ބުޚާރާގެ އަމީރަށް ޙަދީޘް މަޖްލިސްތަކެއް ބާއްވަދިނުމަށް، ގަނޑުވަރަށް ވަޑައިގަންނަވަން އަމީރު އެދިވަޑައިގަތެވެ. މި ވާހަކައާއިގެން އައި މީހާ ކައިރީ ބުޚާރީ ދެއްވި ޖަވާބުން، ޢިލްމަށް ކުރައްވާ ޤަދަރާއި އިޙްތިރާމް ހާމަވެއެވެ. ބުޚާރީ ވިދާޅުވީ: ''އަހަރެން ޢިލުމު ނިކަމެތި ނުކުރާކަން ދަންނަވާށެވެ. އަދި އަހަރެން ޢިލްމު ހިފައިގެން ވެރިންގެ ގަނޑުވަރުތަކުގެ ދޮރޯށި ކައިރިއަކަށްވެސް ނުދަމެވެ. އަމީރު އެ ޢިލްމު ބޭނުންނަމަ، އަހަރެން މިސްކިތުގައި ނުވަތަ ގޭގައި ޢިލްމީ މަޖްލިސް ބާއްވާއިރު ވަޑައިގަންނަވާށެވެ. މިވާހަކަ ކަމުނުގޮސްފިނަމަ، ތިޔައީ ވެރިއާއެވެ. އަހަރެން ޢިލްމީ މަޖްލިސް ބޭއްވުން މަނާ ކުރާށެވެ. އޭރަށް ޤިޔާމަތް ދުވަހުން، އަހަރެން ޢިލްމު ނުފޮރުވާކަމަށް ޢުޒުރެއް އޮންނާނެއެވެ.''\nމި ބީދައިން ޖަވާބުލިބުމުން އަމީރު ހިތްޕުޅާހަމަނުވެގެން، މީހުންލައްވައި ބުޚާރީ އަށް ގޯނާކުރުވައި އެންމެ ފަހުން ރަށުން ބޭރުކޮށްލެއްވިއެވެ. ދެން ބުޚާރީ ވަޑައިގަތީ ސަމަރުޤަންދުގެ ޚަރްތަންކް ކިއުނު ރަށަށެވެ. އަދި އަވަހާރަފުޅު ވަންދެން އެތާގައި ހުންނެވިއެވެ.\nޢުމުރުފުޅުން އެންމެ 18 އަހަރުގައި ފޮތް ލިއުއްވަން ފެއްޓެވި ބުޚާރީ ވިއްސަށްވުރެ ގިނަ ފޮތް ލިއުއްވާފައިވެއެވެ. އޭގެތެރޭގައި :\n* އަލްޖާމިޢު އައްޞަޙީޙް އަލްމުސްނަދު މިން ޙަދީޘި ރަސޫލު ﷲ ވަ ސުނަނިހީ ވަ އައްޔާމިހީ (މަޝްހޫރު ވެފައިވަނީ އަލްޖާމިޢު އައްޞަޙީޙް ގެ ނަމުން)\n* އަލްއަދަބުލް މުފްރަދު\n* އައްތާރީޚުލް ކަބީރު (ޙަދީޘް ރިވާކުރައްވާ ބޭކަލުންގެ ނަންފުޅު އަލިފްބާ ތަރުތީބުން އެއްކޮށް ޖަމާކޮށްފައިވާ ފޮތެއް)\n* އައްތާރީޚުއް ޞަޣީރް : (ރަސޫލާ އާއި ޞަޙާބީންގެ ތާރީޚް ، އަދި 652- ހ ، އާއި ހަމައަށް ތިއްބެވި ރާވީންގެ ތާރީޚް)\n* ޚަލްޤު އަފްޢާލުލް ޢިބާދު\n* ރަފްޢުލް ޔަދައިނި ފިއްޞަލާތި (ނަމާދުގައި ދެއަތް އުފުލުން)\n* ތަފްސީރުލް ކަބީރު\nއެފޮތެއް ލިއުވުމުގައި ސޯޅަ އަހަރުގެ ބުރަމަސައްކަތާއި ދިގު ދަތުރުތަކެއް، ބުޚާރީ ހޭދަކުރެއްވި ''ޞަޙީޙުލް ބުޚާރީ '' އަކީ ކީރިތި ރަސޫލާގެ ޙަދީޘުފުޅުތައް ލިޔެވިފައިވާ އެންމެ މަޝްހޫރު އެންމެ ޞައްޙަކަން ބޮޑު ފޮތެވެ. އެކިގޮތްގޮތުން އެއްކުރެއްވި ހަސަތޭކަ ހާސް، ޙަދީޘުގެ ތެރެއިން ބުޚާރީ މި ފޮތުގައި ލިއުއްވާފައިވަނީ 7275 ޙަދީޘެވެ. ބައެއް ޢިލްމުވެރިން ގުނުއްވާ ގޮތުން އޭގައި ވަނީ 7124 ޙަދީޘެވެ. އަދި ތަކުރާރު ޙަދީޘް ނުހިމަނައިފިނަމަ، މި ޢަދަދު މިއަށްވުރެ މާބޮޑުތަން އުނިވާނެއެވެ. ޙަދީޘް ފޮތުގައި ލިއުވުމުގެ ކުރިން، އެތައްގޮތަކުން ބުޚާރީ، އެ ޙަދީޘެއްގެ ތެދުދޮގު ބެއްލެވިއެވެ. ޙަދީޘް ޤަބޫލު ކުރެއްވުމެގެ ޝަރުޠުތަކުގެ ތެރޭގައި ރިވާ ކުރާމީހާ، ރިވާކުރެވޭމީހާއާއި އެއްދުވަސްވަރެއްގައި އުޅުމާއި، ރިވާ ކުރާމީހާ ރިވާކުރެވޭމީހާގެ ކިބައިން ޙަދީޘް އަޑުއިވުމާއި، އޭނާގެ ތެދުވެރިކަމާއި، ތަޤުވާވެރިކަން، ޢިލްމުވެރިކަމަށް މަޝހޫރުވުން ހިމެނެއެވެ. އަދި ކޮންމެ ޙަދީޘެއްވެސް ފޮތުގައި ލިއުވުމުގެ ކުރިން، ޠާހިރުވެގެން ދެ ރަކުޢަތް ނަމާދެއް ކުރައްވާކަމަށް ވެއެވެ. އަދި މިހާރު އަޅުގަނޑުމެންނަށް މި ފެންނަން އޮތްގޮތަށް، އެފޮތް ލިއުއްވެވުނީ ތިން ފަހަރުމަތިން ފޮތް ލިއުވައިގެންނެވެ.\nޙަދީޘް ޢިލްމުވެރިއަކަށް ދެވޭ އެންމެ މަތީ ދަރަޖަ ކަމުގައިވާ އަމީރުލް މުއުމިނީން ގެ ދަރަޖަ ދެވިފައިވާ އިމާމް ބުޚާރީ، ޚަރުތަންކު ގައި ހުންނަވަނިކޮށް 30 ރަމަޟާން 256ހ ގައި އަވަހާރަވި އިރު އުމުރުފުޅަކީ 62 އަހަރުފުޅެވެ.


CHSE ufadhdhan maa dhurun ai Principal | Mihaaru\nރިޕޯޓް / ސީއެޗްއެސްއީ\nޑރ. މާލިކު: އުމުރުން 94 ގައި އެމެރިކާ އިން އަނެއްކާވެސް ރާއްޖެ ވަޑައިގެންނެވީ ކުރީގެ ދަރިވަރުންނާ ބައްދަލުކޮށްލައްވައި ރާއްޖޭގެ ތައުލީމުގެ ކަންކަން ބައްލަވައިލެއްވުމަށް --ފޮޓޯ: ހުސެން ވަހީދު/ މިހާރު\n07 ޖޫން 2017 - 07:43\nއަޅުގަނޑަށް ޑރ. އިބްރާހިމް އަބްދުލް މާލިކު ފެނުނީ އެއަށް ވުރެ މާ ބޮޑަށް ވެސް ޒުވާންކޮށެވެ. އޭނާ ހައިރާންވެވަޑައެއް ނުގަންނަވަ އެވެ. އުނދަގޫ ދިގު ދަތުރެއްގައި ރާއްޖެ ވަޑައިގެން، ލިފްޓެއް ނެތް އިމާރާތެއްގެ ހަތަރު ވަނަ ބުރީގައި އުޅުއްވަމުން ގެންދެވި އެމެރިކާގެ އިލްމުވެރި މުދައްރިސަށް، 94 އަހަރު ވެއްޖެކަން ގަބޫލުކުރަން އަޅުގަނޑު ނޫން ކިތަންމެ ބަޔަކަށް ވެސް ދައްޗެވެ.\nއެކަމަކު، ޑރ. މާލިކާ ބައްދަލުވިކަން ހަނދާނުން ނުފިލާނެ ހަމައެކަނި ސަބަބަކީ އެއެއް ނޫނެވެ. ސައިންސް އެޑިއުކޭޝަން ސެންޓަ (އެސްއީސީ) ނުވަތަ މިހާރުގެ ސެންޓަ ފޯ ހަޔަ ސެކަންޑްރީ އެޑިއުކޭޝަން (ސީއެޗްއެސްއީ) އުފައްދަވައި އެ ސްކޫލުގެ ފުރަތަމަ ޕްރިންސިޕަލްގެ މަގާމް ފުރުއްވައި ރާއްޖެ އަށް އޭލެވެލް ތައުލީމް ތައާރަފްކުރެއްވި މުސްލިމް މޭސްތިރިޔާގެ ރާއްޖޭގެ ތަޖުރިބާތަކާއި އޭނާގެ ރަހުމަތްތެރި، ހިތްތިރި، އޯގާތެރި، އެކަމަކު ސަމާސާ މިޒާޖާއި ހިކުމަތްތެރި ވާހަކަތަކަށް ވެސް ހިތް ދޫނުވެއެއް ނުދާނެ އެވެ.\n"ތިއީ ނޫސްވެރިއެއްކަން ހަމަ ކަށަވަރު! ނޫސްވެރިއެއް ފާޑު އެބަ ޖަހާ،" ސަލާންކޮށްލަން އަތް ދިއްކޮށްލެއްވުމުގެ ކުރިން މާލިކު އަޅުގަނޑަށް މަރުހަބާ ވިދާޅުވީ ވެސް ސަކަ ވާހަކައަކުންނެވެ.\nޑރ. މާލިކު މިދިޔަ ހަފުތާގައި "މިހާރު"އާ ވާހަކަ ދައްކަވަނީ.---މިހާރު ފޮޓޯ: ހުސެއިން ވަހީދު\nއިންޓަވިއު ކުރިއަށް ދާނެ ރާގު އަޅުގަނޑަށް ވަގުތުން ނަގައިގަނެވުނެވެ. އެކަމަކު އެ ލަފާކުރުމާ ދޭތެރޭ އަމިއްލަ އަށް ހައިރާންވާން ޖެހުނީ މާލިކުގެ ތައާރަފުންނެވެ. ދެ ޕީއެޗް.ޑީ ހާސިލްކުރައްވައި މަސައްކަތުގައި އުމުރު ދުވަހުގެ ތަޖުރިބާ ލިބިވަޑައިގެން ހުންނެވި ބޭފުޅެއްގެ މިޒާޖު އާއްމުކޮށް އެއަށް ވުރެ ސީރިއަސްވާނެއޭ ހިތަށް އެރީމަ އެވެ.\nހާވަޑް ޔުނިވަސިޓީ އިން ސައިންސް އެންޑް އެޑިއުކޭޝަން އަދި ގްރެޖުއޭޓް ތިއޮލޮޖިކަލް ފައުންޑޭޝަނުން އިސްލާމިކް ސްޓަޑީޒް ކިޔަވާވިދާޅުވުމުގެ އިތުރުން ނިއު ޔޯކް ސިޓީގެ ތައުލީމީ ނިޒާމުގައި 25 އަހަރު ޚިދުމަތް ކުރައްވާފައިވާ މާލިކު، އުމުރުން ކިތަންމެ ގިނަ ދުވަހެއް ވިޔަސް، މަސައްކަތް ހުއްޓައެއް ނުލައްވަ އެވެ. އޭނާ މިހާރު ވެސް ގެންދަވަނީ ފެއާލޭ ޑިކިންސަން ޔުނިވާސިޓީގައި ކިޔަވައިދެއްވަމުންނެވެ.\nއެކިއުމެނިކަލް ސްޓަޑީޒްގެ ވާހަކަ އަޅުގަނޑު މި އަޑުއެހީ އަލަށެވެ. ނަސޯރާ ދީނާއި ޔަހޫދީ ދީނުގެ ދެ އިލްމުވެރިޔަކާ އެކު މާލިކު އެ ކޯހުގައި ޒުވާން ދަރިވަރުންނަށް އުނގަންނައިދެއްވަނީ ތަފާތު ފިކުރުތަކާ އެކު ވެސް އެއް ބަޔަކު އަނެއް ބަޔަކަށް އިހުތިރާމްކޮށްގެން ސުލްހަވެރިކަމާ އެކު އެއް މުޖުތަމައެއްގައި ދިރިއުޅޭނެ ގޮތެވެ.\n"އެމެރިކާގައި، އަޅުގަނޑުމެންނަށް ވަރަށް މުހިއްމު، ނަސްލީ، ދީނީ އަދި ސަގާފީ ގޮތުން އަޅުގަނޑުމެންގެ މުޖުތަމައުގައި ހުރި ތަފާތުތައް ބަލައިގަތުން،" މުޅި އިންޓަވިއުގައި ވެސް މާލިކުގެ ރާގު އެންމެ ސީރިއަސްވި މައުލޫއުގައި ވިދާޅުވި އެވެ.\n"އަޅުގަނޑުމެންނަށް އެއް ބަޔަކު އަނެއް ބަޔަކު މަރައި، އެންމެން އެކުއެކީގައި ފަނާވެދިޔުމުގެ އިޚްތިޔާރު ވެސް އެބަ އޮތް. އަދި ހަމަ، ހަމަޖެހިގެން އެންމެން އެކުގައި ދިރިއުޅުމުގެ އިޚްތިޔާރު ވެސް އެބަ އޮތް. އަޅުގަނޑަކަށް ފުރަތަމަ ގޮތް ކަމަކުނުދޭ. އެހެންވީމާ އަޅުގަނޑު މި މަސައްކަތްކުރަނީ، ދީނީ ފިކުރު ކޮންމެ ގޮތަކަށް ހުއްޓަސް، އެންމެންނަށް ސުލްހަވެރިކަމާ އެކު އުޅެވޭނެ ގޮތް ފަހިކުރަން އަޅުގަނޑަށް ކޮށްދެވެން ހުރި ކަމެއް ކުރަން."\nޑރ. މާލިކު: އޭނާގެ ފަރާތުން ފެންނަނީ ނަމޫނާ ސިފަތަކެއް .---މިހާރު ފޮޓޯ: ހުސެއިން ވަހީދު\nއެއީ، މާލިކުގެ ބަހުން ނަމަ، "އަމިއްލަ އިޚްތިޔާރުގެ މުސްލިމެއް"ގެ ވިސްނުމެވެ. "އެއިން ގައިމު ވެސް ކޮންމެވެސް އެއްޗެއް ބުނެދޭނެ،" ކަމަށް ބާބޭޑޯސްގެ އާއިލާއަކަށް ނިއު ޔޯކްގައި އުފަންވެވަޑައިގެންނެވި މާލިކު ފަޚުރުވެރިކަމާ އެކު ފާހަގަކުރެއްވި އެވެ. އެކަމަކު، އުމުރުން 52 އަހަރުގައި އިސްލާމްވެވަޑައިގެންނެވި ގޮތް ކިޔައިދެއްވާކަށް ގަސްދެއް ނުކުރެއްވި އެވެ.\n"އެއީ މާ ދިގު ވާހަކައެއް. އެކަމަށް ވަކި އާޓިކަލްއެއް ބޭނުންވާނެ،" އާދައިގެ މަތިން އަދަބުވެރިކަމާ އެކު އޭނާ ވިދާޅުވީ މިހެންނެވެ.\nތެދެކެވެ؛ ބައްދަލުވުންތަކުން ވަގުތު ހުސްކުރައްވައިގެން މާލިކު އެ އިންނެވީ ސީއެޗްއެސްއީގެ ވާހަކަ ދައްކަވާށެވެ.\nއިސްލާމްވެވަޑައިގެންނެވިތާ ހަތަރު އަހަރު ފަހުން 1979 ގައި ރާއްޖެ ވަޑައިގެންނެވީ ޔުނެސްކޯގެ މަސައްކަތަކަށް ކުރިމަތިލައްވައިގެން އުޅުއްވަނިކޮށް ލިބިވަޑައިގެންނެވި ފުރުސަތެއްގަ އެވެ. އޭރުގެ އެޑިއުކޭޝަން މިނިސްޓްރީގެ އިސް ބޭފުޅެއް ކަމަށް ވާ ޑރ. މުހައްމަދު ޒާހިރު ހުސެން ނިއު ޔޯކުގައި އޭނާއާ އިންޓަވިއުކުރެއްވުމަށް ފަހު ރާއްޖެ ވަޑައިގަންނަވަން ދެއްވި ދައުވަތަކީ މާލިކުގެ ހަޔާތުގެ އެފަދަ ފުރަތަމަ ތަޖުރިބާ އެވެ.\n"މުއައްސަސާއެއް އުފެއްދި ކިތައް މީހުން ދަންނަންތޯ؟" އޭނާ އަޅުގަނޑު ގާތު އެއްސެވި އެވެ.\n"އަޅުގަނޑުގެ ކިބައިގައި ކިޔަވައިދިނުމުގެ ތަޖުރިބާ ކިތަންމެ ވަރަކަށް ވެސް ހުރި. އެކަމަކު މިއީ މުޅިން އެހެން ކަމެއް. އެހެންވީމާ އެކަން ވީ ވަރަށް ބޮޑު ގޮންޖެހުމަކަށް."\nހަގީގަތުގައި، ރާއްޖެ ވަޑައިގެންނެވި އިރު މާލިކުގެ ޒިންމާއަކީ ސީދާ އެއެއް ވެސް ނޫނެވެ. އެކަމަށް ހެކިވެވަޑައިގަންނަވަނީ އެސްއީސީގެ އެޑްމިނިސްޓްރޭޓަރެއްގެ ގޮތުގައި އެ ދުވަސްވަރު އޭނާ އަރިހު މަސައްކަތްކުރެއްވި މަސްއޫދު އިމާދެވެ. ކުރީގެ ރައީސް މުހައްމަދު ވަހީދުގެ ޕްރެސް ސެކްރެޓަރީކަން ކުރެއްވި މަސްއޫދު ސިފަކުރެއްވި ގޮތުގައި "އަމީނިއްޔާ ސްކޫލުގައި ސައިންސް ލެބޯޓްރީއެއް ހަދަން ފެށި މަސައްކަތެއްގައި ސައިންސް އެޑިއުކޭޝަން ސެންޓަރު ވުޖޫދަށް އައީ" އެވެ.\n"ޑރ. މާލިކުގެ އެސައިންމެންޓަކީ ސައިންސް ލެބޯޓްރީއެއް އުފެއްދުން. އެކަމަކު ވަކި ހިސާބަކުން އޭނާއާ ހަވާލުކުރީ ސްކޫލެއް އުފެއްދުމުގެ މަސައްކަތް. އެ ސްކޫލުގައި ފަށަން ޖެހުނީ ސައިންސް ކްލާސްތަކާއި އާޓްސް ކްލާސްތައް،" ގޭގައި މާލިކު ބަހައްޓަވައިގެން މެހްމާންދާރީ އަދާކުރައްވަމުން ގެންދެވި މަސްއޫދު ކިޔައިދެއްވި އެވެ.\nޑރ. މާލިކު "މިހާރު" އަށް އިންޓަވިއު ދެއްވަނީ\nމާލިކު ވިދާޅުވި ގޮތުގައި އޭލެވެލް ތައުލީމަށް ޚާއްސަ މަރުކަޒެއްގެ މުހިއްމުކަން އެންމެ ފުރަތަމަ ވެސް އޭނާ އަށް ވިސްނިވަޑައިގަތެވެ. ސަބަބަކީ އޭލެވެލް ހަދަން ރާއްޖެ އިން ބޭރަށް ދިޔުން ނޫން ގޮތެއް އޭރު ދިވެހިންނަށް ނެތުމެވެ. އެކަމަކު އެސްއީސީ އުފެއްދުމުގެ ޚިޔާލަކީ އޭނާގެ އެއްޗެއް ކަމަށް ވިދާޅުވާކަށް ބޭނުންފުޅެއް ނުވި އެވެ. ހަމައެކަނި ވިދާޅުވީ "އަޅުގަނޑު ވެސް އެކަމަށް އެހީތެރިވިން" ކަމަށެވެ.\nމާލިކު، އެ ދަނޑިވަޅުގައި އޭލެވެލް ތައުލީމަށް އިންތިޒާރުކޮށްގެން ތިބި ބައެއް ޒުވާނުން އެކަމުގައި ބައިވެރިކުރެއްވި އެވެ. ލެބޯޓްރީތަކަށް ބޭނުންވާ ސާމާނު ހޯއްދަވައި، އެހެނިހެން މަސައްކަތްތައް ވެސް ފުރިހަމަކުރެއްވި އެވެ. ބޭރުގެ ޔުނިވާސިޓީތަކަށް ވަދެވޭ ފެންވަރުގެ ދަރިވަރުންތަކެއް އުފެއްދުމުގެ މަގްސަދުގައި، 47 ދަރިވަރުންނާއި ހަތަރު ޓީޗަރުންނާ އެކު، އެސްއީސީ ފަށައިގަތް އިރު ކިޔަވައިދިނީ ސައިންސް ސްޓްރީމް އެކަންޏެވެ. ހަތަރު އަހަރު ވަންދެން ޕްރިންސިޕަލްކަން ކުރެއްވުމަށް ފަހު އޭނާ ފުރާވަޑައިގެންނެވީ އާޓްސްގެ މާއްދާތައް ވެސް ތައާރަފްކުރައްވައިފަ އެވެ. ފަހުން ބިޒްނަސް ސްޓްރީމް ވެސް އައީ އެވެ.\nމިހާރު 90 ވަރަކަށް ޓީޗަރުންނާ އެކު ސީއެޗްއެސްސީއަކީ އެއްފަހަރާ 1500 ދަރިވަރުންނަށް ކިޔަވައިދޭ ޝަރަފްވެރި މުއައްސަސާއެކެވެ. ރާއްޖޭގެ ތައުލީމީ ދާއިރާގެ އެންމެ މައި އެއް ތަނބެވެ. ސަރުކާރުން ދިން ދައުވަތެއްގައި ސީއެޗްއެސްއީގެ 25 ވަނަ އަހަރީ ދުވަހަށް 2004 ގައި މާލިކު ރާއްޖެ ވަޑައިގެންނެވި އިރު ވެސް، އެ ސްކޫލާ މެދު އޭނާ އޭރު ގެންގުޅުއްވި ތަސައްވުރު އޮތީ ފުރިހަމަވެފަ އެވެ. އޭނާ އެޅުއްވި ބިންގަލުގެ މަތީގައި ވޭތުވެދިޔަ 37 އަހަރު ތެރޭ އެތައް ހާސް ދިވެހި ޒުވާނުން ތައުލީމް ހޯދައިފި އެވެ. ރާއްޖޭގެ ތަޖުރިބާތަކުން އެއަށް ވުރެ ވަކިން ބޮޑު އުފަލެއް މާލިކަކަށް ނެތެވެ.\n"މީގެ 13 އަހަރު ކުރިން އަޅުގަނޑު އައި އިރު [ސީއެޗްއެސްއީ އިން] އަޅުގަނޑާ ބައްދަލުވީ އަޅުގަނޑުގެ ދަރިވަރުންގެ ދަރިންނާ. އެއީ އެއް ޖީލު. މި ފަހަރު އަޅުގަނޑާ ބައްދަލުވާނީ އަޅުގަނޑުގެ ދަރިވަރުންގެ ކާފަ/މާމަ ދަރިންނާ. މިއީ މުޅިން އާ ޖީލެއް،" މިހާރުގެ ހާލަތު ބައްލަވައިލެއްވުމުގެ ބޭނުމުގައި އަނެއްކާވެސް ރާއްޖެ ވަޑައިގެންނެވި މުދައްރިސް ވިދާޅުވި އެވެ.\nއެކަމަކު މާލިކުގެ ވާހަކަ އަޑުއެހީ އެސްއީސީ/ސީއެޗްއެސްއީގެ ކިތައް ދަރިވަރުން ހެއްޔެވެ؟ ގައިމު ވެސް އަޅުގަނޑަކަށް ކުރިއަކުން ނޭނގެ އެވެ. އަޅުގަނޑުމެންނާ މެދު އޭނާ ފަޚުރުވެރިވެވަޑައިގަންނަވާ މިންވަރު އެތައް ވާހަކައަކުން ބަޔާންކޮށްދެއްވި އެވެ.\n"ތިޔައީ ވެސް ސީއެޗްއެސްއީގެ އުފެއްދުމެއް. ތިޔަ އިންނެވީ ތިޔަ ބޭފުޅާގެ ނޫސް 'މިހާރު' އަށް އަޅުގަނޑާ އިންޓަވިއުކުރައްވަން. ނިކަން ދެކިބަލަ!" އުފަލާއި ހައިރާންކަން އެކުއެކީގައި ފާޅުކުރައްވަމުން އަޅުގަނޑާ ދިމާއަށް މާލިކު ވިދާޅުވި އެވެ.\nމިހާރު އެކި ދާއިރާތަކުގެ އިސް ސަފުން އަޅުގަނޑުމެންނަށް ފެންނަ އެތައް މޫނަކީ ސީދާ އޭނާގެ ދަރިވަރުންނެވެ. ޑޮކްޓަރުންނާއި އިންޖިނިއަރުންނާއި މިނިސްޓަރުންނެވެ. ސަރުކާރުގެ އިސް މަގާމްތަކާއި ތައުލީމީ އަދި ސިޔާސީ ދާއިރާގެ މޭސްތިރިންނެވެ.\nސީއެޗްއެސްއީ އުފެއްދެވި އަދި އެ ސްކޫލުގެ ފުރަތަމަ ޕްރިންސިޕަލް ޑރ. މާލިކު، މި ފަހަރުގެ ޒިޔާރަތުގައި، އޭނާގެ ކުރީގެ ބައެއް ދަރިވަރުންނާ އެކު ފޮޓޯއެއް ނަންގަވަނީ --ފޭސްބުކް ފޮޓޯ: ޑރ. މަރިޔަމް ޝަކީލާ\n"'ފަޚުރު' އެ ލަފްޒުން އެކަންޏެއް އަޅުގަނޑުގެ އިހުސާސްތައް ބުނެއެއް ވެސް ނުދެވޭނެ. ފަޚުރާ އެކު ހިތްތިރިކަން ވެސް އިހުސާސްވޭ. ހިތަށް އަރަނީ 'މާތްކަލާކޯ! މި މީހުންގެ ކުރިއެރުމަށް ކިތަންމެ ކުޑަ މިންވަރަކުން ވިޔަސް އެހީވުމުގެ ފުރުސަތު އަޅުގަނޑަށް ލިބުނޭ.' އެކަމަށްޓަކައި މާތް ރަސްކަލާނގެ އަށް ހަމްދުކުރަން،" މާލިކު ވިދާޅުވި އެވެ.\n"އެކަމަކު އެހެން ހުރިހާ ކަމަކަށް ވުރެ ބޮޑަށް އަޅުގަނޑަށް އެންމެ ބޮޑަށް ފާހަގަވާ ކަމަކީ، މިހާރު އޭގެ ތެރެއިން ކޮންމެ މީހަކާ ބައްދަލުވިޔަސް، 1979 ވަނަ އަހަރު އަޅުގަނޑު ކިޔަވައިދެމުން ގެންދިޔަ ކްލާހުގައި އިށީނދެ ތިބި އިރު އެ ކުރި ފުރިހަމަ އިހުތިރާމް އަދިވެސް، ހަމަ އެ ގޮތުގައި، އަޅުގަނޑަށް ކުރާ ކަން."\nފުރަތަމަ ޒިޔާރަތަށް ސާޅީހަކަށް އަހަރު ފަހުން މާލިކަށް ރާއްޖެ އިން ބަދަލެއް ފެނިވަޑައިނުގަންނަވާ ހަމައެކަނި ކަމަކީ އެއީ އެވެ. ދިވެހިންގެ ހިތްހެޔޮކަމާއި މެހްމާންދާރީ އަދާކުރުމުގެ ފުރިހަމަ ކަމެވެ. ކޮންމެ ތާކަށް ވަޑައިގެންނެވިޔަސް މަރުހަބާގެ އުފާވެރި އިހުސާސް ކުރެއްވެ އެވެ. ސެލްފީ ނަގާ ހިތްވާ މީހުންގެ "އުނދަގުލުން" ވެސް ސަލާމަތެއް ނުވެ އެވެ.\n"މިހާރު މި ވާ ގޮތެއް އެނގޭތޯ؟ ކޮންމެވެސް ގޮތަކުން އަޅުގަނޑުގެ ފޮޓޯ ސޯޝަލް މީޑިއާ އަށް ގޮސްގެން އެބަ ފެތުރޭ ކަމަށް ވަނީ. މިއަދު އަޅުގަނޑު ފިހާރައެއް ތެރޭ ހުއްޓާ، އަންހެނަކު އައިސް ހެވި ދިލިފައި އެހެން ކިޔައިފި. ދެން އަޅުގަނޑު ނުވެސް ދެނެ ހުއްޓާ އޭނާ ނެގީ އަޅުގަނޑުމެން ދެ މީހުންގެ ސެލްފީއެއް،" ޖޯޝާ އެކު އެ ވާހަކަ ކިޔައިދެއްވަމުން މާލިކު ވިދާޅުވި އެވެ.\nއެކަމަކު މަޝްހޫރުކަމާއި މަގްބޫލުކަން ހޯއްދެވުމަކީ އޭނާ ގެންގުޅުއްވާ ވިސްނުމެއް ނޫނެވެ. މާލިކު ގަޔާވެވަޑައިގަންނަވަނީ ހަމަހިމޭން މާހައުލުތަކުން މީހުންނާ ބައްދަލުވެ، ފަހަރަކު މަދު ބަޔަކާ އެކު ވަގުތު ހޭދަކުރެއްވުމަށެވެ. ސޯޝަލް މީޑިއާގެ ހަލަބޮލި ދުނިޔެއަކަށް އޭނާގެ ޝައުގުވެރިކަމެއް ނެތެވެ.\n"ސޯޝަލް މީޑިއާގެ ބާރު އަޅުގަނޑަށް ވަޒަންކުރެވޭ. އެކަމަކު އަޅުގަނޑަކީ އަބަދު މީހުންގެ ސަމާލުކަން ހޯދައިގެން އުޅޭ ހިތްވާ މީހެއް ނޫން،" އޭނާ ވިދާޅުވި އެވެ.\nއުމުރާ އެއްގޮތަށް މާލިކުގެ ވިސްނުން ވެސް "ބޯދާ"އީއޭ ހީވަންޏާ، އެއީ ހަމައެކަނި ސޯޝަލް މީޑިއާއާ މެދު އޭނާ ދެކެވަޑައިގަންނަވާ ގޮތެވެ. އިހުގެ އެންމެ ގަދީމީ ފޯނު ބޭނުންކުރައްވާފައި ހުންނެވި ބޭފުޅަކު މިހާރު އެ ގެންގުޅުއްވަނީ އައިފޯން7އެވެ. ޒުވާނުންނެކޭ އެއްގޮތަށް އޭނާ ވެސް ބަރޯސާވެވަޑައިގަންނަވަނީ ޓެކްސްޓް މެސެޖާއި އީމެއިލް ފަދަ ޚިދުމަތްތަކަށެވެ.\n"އަޅުގަނޑުގެ ހަޔާތުގައި މިކަހަލަ ހުރިހާ ކަމެއް ފެނިއްޖެ. މި ކަންކަން ދަސްކުރަން ޖެހުނީމަ އަޅުގަނޑު ދަސްކުރީ. އެއީ އަޅުގަނޑަކަށް އެއްވެސް މައްސަލައެއް ނޫން. އަޅުގަނޑު ފަދަ އެހެން ބައެއް މީހުން އެއްވެސް ކަމެއް ދަސްކުރާކަށް ބޭނުމެއް ނުވި. އެކަމަކު އެއީ އަޅުގަނޑު ވިސްނުން ގެންގުޅޭ ގޮތެއް ނޫން،" ދެ ދަރިންނާއި ކާފަ ދަރިފުޅުގެ އިތުރުން "އެހެނިހެން ގޮތްގޮތުން" އިތުރު ނުވަ ކާފަ ކުދިން ވެސް އެބަތިބި ކަމަށް ވިދާޅުވާ މާލިކު ފާހަގަކުރެއްވި އެވެ.\nފަހަރުގައި، އެހާ ދުޅަހެޔޮ ސިއްހަތެއްގައި މިހާ ގިނަ ދުވަހު ދެމިހުންނެވުނީ ވެސް އެފަދަ ވިސްނުމެއްގެ ވެރިއަކަށް ވާތީ އެވެ. އެކަމަކު މާލިކު ވިދާޅުވަނީ އެކަމުގައި "ވަކި ޖާދޫއެއް ނެތް" ކަމަށެވެ. ޒުވާނުންނަށް އޭނާގެ ހަމައެކަނި ނަސޭހަތަކީ އިންސާނާގެ ހަށިގަނޑަކީ ކިހާ ފުރިހަމަ އެއްޗެއްކަން ދެނެގަނެ، ހަށިގަނޑަށް "އިހުތިރާމްކޮށް" އެ ގޮތަށް އަމަލުތައް ބެހެއްޓުމެވެ. ދިރިއުޅުމުގެ އާދަތައް ދުޅަހެޔޮކުރުމެވެ. އެކަމާ ބެހޭ ގޮތުން އޭނާ ތަފްސީލްކޮށް ދެއްކެވި ހުރިހާ ވާހަކަތަކެއް ލިޔަންޏާ، އެއީ ވެސް ވަކި އާޓިކަލްއެކެވެ.\n"އަޅުގަނޑަށް ހީވަނީ، އަޅުގަނޑާއި އަޅުގަނޑު ފަދަ އެހެން މީހުންގެ ފަރާތުން ތަފާތެއް ފެންނަންޏާ އޭގެ ސަބަބަކީ މި ދެންނެވި ކަންކަން އަޅުގަނޑަށް އެނގިފައި ހުރުން ހެން،" އެ މައުލޫއު ނިންމާލައްވަމުން މާލިކު ވިދާޅުވި އެވެ.\nމަސައްކަތުގައި ވިޔަސް، ދިގު ދަތުރެއް ކުރެއްވުން ވިޔަސް، އެއް ދުވަސް ތެރޭ އެތައް ބަޔަކާ ބައްދަލުކުރެއްވުން ކަމަށް ވިޔަސް، އަދި ސިޑިން ހަތަރު ވަނަ ބުރިއަށް އަރާވަޑައިގަތުން ކަމަށް ވިޔަސް، މާލިކަށް މަޑުޖެހުމެއް ނެތެވެ.\nއެ ނަމޫނާ އިން ނުފުދެންޏާ، އެހެން މީހުންނާ މެދު އޭނާ ގެންގުޅުއްވާ އަދަބުވެރިކަމާއި އިހުތިރާމެވެ. އެހެން މީހުންގެ ކުރިއެރުމަށް އެދިވަޑައިގަންނަވާ މިންވަރާއި ބަހައްޓަވާ ޝައުގުވެރިކަމެވެ. ނޭނގި ނަމަވެސް، ހިކުމަތްތެރި އެތައް ވާހަކަތަކަކުން ނަންގަވައިދެއްވާ ފިލާވަޅުތަކެވެ.\nއިންޓަވިއު ރެކޯޑްކުރުން ހުއްޓާލުމާ އެކު މާލިކު ކުއްލިއަކަށް ޝައުގުވެރިކަން އަނބުރާލެއްވީ އަޅުގަނޑާ ޖެހިގެން އިން މި ނޫހުގެ ފޮޓޯގްރާފަރަށެވެ. އެހާ ތަނަށް އެއްޗެއް ނުބުނެ އިން ހުސެން ވަހީދުގެ ސިކުނޑީގައި ހިނގަމުންދިޔައީ ކޮން ޚިޔާލުތަކެއްތޯ ސުވާލުކުރެއްވި އެވެ. އޭނާގެ ތައުލީމު ކިހާ ހިސާބަކަށް ހިނގައްޖެތޯ އޮޅުންފިލުއްވި އެވެ.\nއޭގެ ފަހުން އަޅުގަނޑަށެވެ؛ ސީއެޗްއެސްއީ އަށް ފަހު ތައުލީމު ކުރިއަށް ގެންދިޔައިން ހެއްޔެވެ؟ މާސްޓާސް ހަދަން އެބަ އުޅެން ހެއްޔެވެ؟\nއެންމެ ފަހު ބަހަކަށް ވެސް، ނަސޭހަތެކެވެ.\n"އުއްމީދަކުން ނުފުދޭނެ. އެކަމަށް މަސައްކަތްކުރަން ޖެހޭނެ. މަސައްކަތް ނުކޮށެއް އުއްމީދު ހާސިލެއް ނުކުރެވޭނެ."\nތައުލީމް މުޖުތަމައު ރާއްޖެ-އެމެރިކާ ސީއެޗްއެސްއީ މީހުން\n27 ކޮމެންޓް, 203 ރިއެކްޝަންސް\nޑރ.މާލިކު ކިތަންމެ ޚިދުމަތެއް މި ގައުމަށް ކޮށްދެއްވިއެވެ. ނަމަވެސް " ރާއްޖެ އަށް އޭލެވެލް ތައުލީމް ތައާރަފްކުރެއްވި މުސްލިމް މޭސްތިރިޔާ" އޭ ބުނެވޭ ކަށް ނެތެވެ. ލިޔުން ތެރިޔާ އިތުރަށް ހޯއްދަވާށެވެ. އެސް.އީ.ސީ ހުޅުވުމުގެ ކުރިނއ މަޖީދިއްޔާ ، އަމީނިއްޔާގައި ގުރޭޑު 12 އާ ހަމައަށް އޮވެއެވެ، އޭލެބަލް އެދުވަސް ވަރު ނިންމަނީ އެސްކޫލް ތަކުގައެވެ. އަޅުގަޑުގެ ހަދާން ގޯސްނޫން ނަމަ މިހާރުގެ ރަޢީސް ވެސް އެލެވަލް ނިންމެވީ މަޖީދިއްޔާއިންނެވެ.\nސީއެޗްއެސް އުފައްދަން މާދުރުން ޕްރިންސިޕަލަކު އައީކީއެއް ނޫނެވެ. މާދުރުން ޕްރިންސިޕަލަކު ގެނައީއެވެ. ރައީސް މައުމޫން މި ޤައުމުގެ ދަރިންގެ މުސްތަޤްބަލަށްޓަކައި އެޅުއްވި ހަރުދަނާ ފިޔަވަޅުތަކުގެ ތެރޭގައި ހިމެނޭ އެންމެ ހަރުދަނާ ފިޔަވަޅަކީ މުޅި ރާއްޖެއަށް ތަޢުލީމު އާންމު ކުރުމެވެ. މިކަން ކުރެއްވީ އދ.ގެ ޖަމާޢަތްތަކާވެސް ދެކޮޅަށެވެ. އަދި އޭރުގެ އެޑިޔުކޭޝަނުގައި ތިއްބެވި އެންމެ އިސްވެރިންގެ ޚިޔާލާއި މަޝްވަރާއާވެސް ދެކޮޅަށެވެ. ރާއްޖޭގެ ތަޢުލީމާބެހޭ ދިރާސާކޮށް ލިޔާ ބަޔަކަށް މިލިޔުންތައް އަދި ފެނިފައި ނެތުމަކީ އެކަށީގެންވާ ކަމެކެވެ. އަމުދުން މިހާރުގެ ޅަ ނޫސްވެރިން މީގެ އެންމެ ލިޔުމެއްވެސް ނުދެކޭނެކަން ކަށަވަރެވެ. އެކަމަކު ދައުލަތުގެ ލިޔެކިޔުންތަކުގެ ތެރޭގައި ކޮންމެވެސް ތަނެއްގައި މިލިޔުންތައް ހުންނާނެކަމީ ޔަގީން ކަމެކެވެ.\nތިޔަ ވިދާޅުވީ ވަރަށްވެސް ބޮޑު ތެދު ހަގީގަތެކެވެ. މައުމޫނަކީ މި ގައުމުގެ ތައުލީމީ ދަންމަރުގެ ބާނީކަން ޔަގީނެވެ. ނުހަނުގިނަ އަގުހުރި މަސައްކަތް ތަކެއް ކުރެއްވި އެވެ. މިއަދު މިގައުމު މި ހާސިލްކުރާ ކާމިޔާބީތަށް ހާސިލްވުމުގަ އެމަނިކުފާނުގެ ހިއްސާ ބޮޑެވެ.\nޑރ މާލިކަށް އިނގިލައްވާތޯ އަޅުގަނޑުމެން ދިވެހިން މި ތިބެނީ ޑިމޮކްރަސީ ގިރާގެން ބޮއެގެން ހަޖަމް ނުކުރެވި ނަފްސީ ނަފްސީ ވެފަ،\nނޫނޭ އަހަރެން ހީކުރީ އެސްއީސީ އާއި ސީއެޗްއެސްސީ އަކީ ރައީސް މައުމޫން އުފެއްދެވި ތަންތަން ކަމަށް. މިހާރު އަދި ކިރިޔާ މިއިނގުނީ، ވަކި ޕްރޮޖެކްޓެއްގައި އެހެން ކަމެއް ކުރުވަން ގެންނެވި ބޭފުޅަކު، ޢަދި ލެބޯޓްރީއެއް އަމީނިއްޔާގައި އުފައްދަވަން ގެންނެވި ބޭފުލަކު އުފެއްދެވި މަދަރުސާއެއްކަން. ފެނޭ އޭނާގެ ސްކަލްޕްޗަރ އެއް ހަދާފައި ސީއެޗްއެސްސީ ގެ ދޮރުމަތީގައި ބައިންދާން.\nތިމާ ނުދެނެހުރި ތިމާއަށް ނޭނގޭ ކަންކަމާ ފާޑުނުކިޔާށެވެ. ދިވެހިރާއްޖެއިން ޔުނިވަރސިޓީ ތަޢުލީމް ހާސިލުކުރަން މީގެ 40 އަހަރުކުރިން 40 ދިވެހިން ފޮނުވީ ރާއްޖޭގައި ޔުނިވަރސިޓީއެއް އުފެއްދުމުގެ މާތް މަގުސަދުގައެވެ. ސަރުކާރުގެ ފަރާތުން މިކަންކަން ވިލަރެސްކުރުމަށް ހަވާލުކުރި އެއްބޭފުޅަކީ އަލްއުސްތާޛު މުޙައްމަދު އިބްރާހީމް ލުޠުފީއެވެ. އަދި ތިޔަ ބުނާ ތަނެއް އުފެއްދުމުގެ ޚިޔާލާއި މަޝްވަރާއަކީވެސް މީގެ ތެރެއިން ބަޔެކެވެ.\nޑރ މާލިކަށް އަހަރުމެން ކުރިއަރާފަ ތިބިވަރު އަދި ނޭގެ ކިތަންމެ ކަމަކުން މިތިބީ ކުރިއަރާގޮސް. ދުނިޔެއިން ބަޔަކަށް ނޭގޭ ބާވަތުގެ ކުރިއެރުމެއް އައިސް އެކުވެރިކަމާއި ގާތްކަންކެޑި އާއިލީ ގުޅުންކެޑި، އިކޮނޮމިސްޓުން ގިނަވެ ރާއްޖެމުއްސަދިވީވަރުން ބަނޑުފުރާނަ މުއްތިނުކުރެވި އަތްނުފޯރާފަށަށް އަގުުފުލި އެންމެން މާލޭކިޔާ ކުޑަކުޑަ ފިނޮޅަކަށް އެއްކޮށް ދެފައިދަމާލާ ވަރުގެތަންކޮޅެއްވެސް ނެތި މީހުން މިވަނީ ސައިންސުވެފަ. ރައްޔިތުން ކުރިއަރއިދިޔަވަރުން ދުނިޔޭގައި އުޅެން އުދަގޫވެ މިތިބީ ކޮންމެވެސް އެހެން ޕްލެނެޓަކަށް ދެވޭތޯ އިނތިޒާރުގައި.\nކިހާ ބޮޑް ކަމެއް. ކަލޭމެންނަކަށް ނޯވޭދޯ ހައްދެެއް. އަބަދު ޝަކުވާ ކުރުން ނޫނީ. ތިހެން ނޫޅެ ފަސްވަގުތު ނަމާދު ކޮށްގެން އަނބިދަރިންނަށް ކަމޭ ހިތައިގެން އަމިއްލަ އަށް މަސައްކަތް ކޮށްގެން ހަމަ ޖެހޭ ދިރި އުޅުމެއް އުޅެވޭތޯ ބަލާބަލަ. ޤައުމުގައި ހުރި ނަމަ ހުރި ހުރިހާ ކަންތަކަށް ބޯބާނަމުން ފެމިލީކަންތަކާ ބޯގާނަމުން ޖޮބްގެ ކަންތަކާ ސްޓްރެސްވެ އެންމެ ފަހުން އަމިއްމަ އަށް މަރު.... މިއީ މިހާރު ދިވެހިންގެ ހާލު.\n"އަދި ހަމަ، ހަމަޖެހިގެން އެންމެން އެކުގައި ދިރިއުޅުމުގެ އިޚްތިޔާރު ވެސް އެބަ އޮތް." މީކީ މި ރާއްޖެއަށް މިހާރު ފިޓުވާނެ މީހެއް ނޫންތާ.\nދުނިޔޭގައި އުޅެނީ އެންމެ ދީނެއްގެ އެންމެ މަޒުހަބެއްގެ އެންމެ ނަސްލެއްގެ އެންމެ ކުލައެއްގެ ބައެއް ނޫން. މި ދުނިޔެއަކީ މި އެންމެންގެވެސް ތަނެއް. އެންމެންވެސް އުޅެން އޮތް ތަން. އެވާހަކަ މީހަކު ބުނެގެން އެރިހާ ވަރު ތިޔައީ؟ ސާބަސް އިގޭ. ކީރިތި ރަސޫލާވެސް ޔަހޫދީންނާއި ނަސާރާއިންނާއި ބުދަށް އަޅުކަން ކުރާ މީހުންނާއި އެއްކޮށްވެސް އުޅުއްވި.\nބުރޯ ! ސަމާ އެބުނީ ކީކޭކަން ކަލެއަކަށް ގެޓެއް ނުވި ދޯ؟ ދެމީހުން އެކައްޗެކޭ ކިޔައިގެން ވެސް ޖަދަލު ކުރެވޭތޯ ބަލާތި.\nއަލީ މެންގެ ކިބަިއިގަ ސަމާސާ މިޒާޖުގެ ވިންދެއްވެސް ނުޖަހަނީ\nއަހަރެން ހީކުރީ ސީއެޗްއެސްސީ އަކީ ރައީސް ޔާމީނު ބިންގާ އެޅުއްވި ތަނެއްކަމަށް\nއެކަމަކު "މައުމޫނު ދިވެހިރާއްޖެއަކަށް ކަމެއްނުކޮށްދެއްވަޔޯ ދިގު30 އަހަރު." ސިޔާސީ މީހުންނަށްވިސްނޭނީ ކައިފާ ހޮޑަށްލީމައެވެ.\nދެންތިބުނަނީ މައުމޫނު 30 އަހަރުވަންދެން ނިދިއްޔޭތަ؟ ކޮންމެވެސްކަމެއްކުރާނެ ދޯ\nޑރ.މާލިކަކީ މިރާއްޖޭގެ ނަމޫނާ ޖީލެއް އުފެއްދުމަށް އިޚުލާޞްތެރި މަސައްކަތްތަކެއް ކޮށްދެއްވި ޙިކުމަތްތެރި ބޭފުޅެއް. މި އާޓިކަލުން ފެންނަ ފޮޓޯގައި ތިއްބެވި ބޭފުޅުންނަކީވެސް ގައުމަށް އަގުހުރި ޚިދުމަތްތެރިންތަކެއް. މިހާރުވެސް، އަބުރުވެރި ޚިދުމަތްތެރިންތަކެއް، އެފަދަ ކަމަކުން އިބުރަތް ހާސިލުކޮށް އަދިވެސް އެފަދަ ޖީލެއް އުފެއްދުމަށް އެބޭފުޅުންގެ އަރިހުން އެދެން. އޭރުން މިގައުމު މިހާރު އޮތް ހާލަތުން އެހެން ހާލަތަކަށް ބަަދަލުވާނީ. ޑރ.މާލިކުގެ ނަސޭހަތަކީ، ހަށިގަނޑަށްވެސް ބަލަންވާނެކަމަށް. އެއީ، މިދުނިޔޭގައި ނަމޫނާއަކަށް ބަލަންވީ މީހުންނަކީ، އެފަދަ މީހުން އުފައްދަންވީވެސް. އެކަމަށް މަސައްކަތްކުރަންވީވެސް. މާލިކަށް ފުރިހަމަ ސިއްހަތަކަށާ ބާއްޖަވެރިކަން މިންވަރުކުރައްވާށި! ސާބަހޭ މާލިކު\nސީއެޗްއެސްސީ އުވާލައި އެތަން އަމީނިއްޔާ ސުކޫލަށް ދިނުން އެންމެ ރަނގަޅީ އެއަށް ފަހު އަމީނިއްޔާ މަޖީދިއްޔާ ދަރުމަވަންތަ އަދި ހިރިޔާ ފަދަ ސުކޫލުތަކުގަ އޭލެވެލްއަށް ކިޔަވައިދޭން ފެށިމަ މާގިނަ ކުދިންނަށް ޔާންސްލިބި މައްސަލަތައްވެސް ހައްލުވާނެ..


Israel akee vaki dhaulatheh gothugai balai nugannaan: Pakistan\nޕާކިސްތާންގެ ބޮޑުވަޒީރު އިމްރާން ހާން-\nއިޒްރާއިލްއަކީ ވަކި ދައުލަތެއް ގޮތުގައި ބަލައި ނުގަންނާނަން: ޕާކިސްތާން\n25 ނޮވެންބަރ 2020 - 23:50:22\nއިޒްރާއިލްއަކީ ވަކި ދައުލަތެއް ގޮތުގައި ބަލައި ނުގަންނާނެ ކަމަށް ޕާކިސްތާނުން ބުނެފިއެވެ.\nޕާކިސްތާނުގެ ފޮރިން މިނިސްޓްރީ އިން ބުނީ އަރަބި ގައުމުތަކުން އިޒްރާއިލާއި އެކު ހާރިޖީ ގުޅުން ގާއިމްކޮށް އެމީހުންގެ ސިޔާސަތުތައް ބަދަލުކުރި ނަމަވެސް އިޒްރާއީލާއި މެދު ޕާކިސްތާނުން ގެންގުޅޭ ހާރިޖީ ސިޔާސަތު ބަދަލެއް ނުކުރާނެ ކަމަށެވެ.\nޕާކިސްތާނުގެ ފޮރިން މިނިސްޓްރީ އިން ނެރުނު ބަޔާނެއްގައި ފޮރިން މިނިސްޓްރީގެ ތަރުޖަމާނު ޒާހިދް ހަފީޒް ވިދާޅުވީ އެގައުމުން އިޒްރާއީލަކީ ވަކި ދައުލަތެއް ގޮތުގައި ބަލައިގަނެ ހާރިޖީ ގުޅުން ގާއިމު ކުރަން އުޅޭ ކަމަށް ބުނެ ފަތުރަނީ ހަގީގަތާއި ހިލާފު ހަބަރުތަކެއް ކަމަށެވެ.\nސުލްހަ ގާއިމްކުރެވޭނީ އދ އާއި އޯއައިސީގެ ނިންމުންތަކަށް ބޯލަނބައި 1967ގެ ކުރިން ބޯޑަރުތަށް އޮތްގޮތަށް ފަލަސްތީނުގެ ބިންތައް ދޫކޮށްލައި ގުދުސް އަކީ ފަލަސްތީނުގެ ވެރިރަށް ކަމަށް އިސްރާއީލުން ބަލައިގަތުމުން ކަމަށް ފޮރިން މިނިސްޓްރީގެ ބަޔާނުގައި ވެއެވެ.\nހޯމަ ދުވަހު އިޒްރާއީލުގެ ބޮޑުވަޒީރު ބެންޖަމިން ނަތަންޔާހޫ ވަނީ ސިއްރު މަޝްވަރާތަކަށް ސައުދީ އަރަބިއްޔާއަށް ވަޑައިގެންފައެވެ. އެކަމާ ގުޅޭ ގޮތުން ދެގައުމުގެ ސަރުކާރުން ރަސްމީކޮށް އެއްވެސް އެއްޗެއް ހާމަކޮށްފައެއް ނުވެ އެވެ.\nސަބާ ސިންގަލް ވެއްޖެ\nކަރާޗީގެ އިމާރާތެއްގައި އެއްޗެއް ގޮވާ، ބަޔަކު މަރުވެއްޖެ\nއަރުޝަދުގެ ކެފޭ ޗައި ވާލާ ހުޅުވައިފި


Juventus evvaruvi iru, Inter ah faseyha molheh\nބެނެވެންޓޯ އާއި ޔުވެންޓަސް ބައްދަލުކުރި މެޗު އެއްވަރުވީ 1-1 ގެ ނަތީޖާއަކުން\nސަސުއޯލޯ އަތުން އިންޓަ މޮޅުވީ 3-0 ގެ ނަތީޖާއަކުން\nކ. މާލެ | 29 ނޮވެންބަރ 2020 | އާދީއްތަ 11:16 | 2,656\nބެނެވެންޓޯ އާއި ޔުވެންޓަސް ބައްދަލުކުރި މެޗުގެ ތެރެއިން: މި މެޗު އެއްވަރުވީ 1-1 ން - ގެޓީ އިމޭޖާސް\nއިޓާލިއަން ލީގުގައި ހޮނިހިރު ދުވަހުގެރޭ އެންމެ ފަހުގެ ޗެމްޕިއަން ޔުވެންޓަސް އާއި ބެނެވެންޓޯ ބައްދަލުކުރި މެޗު އެއްވަރުވިއިރު، ސަސުއޮލޯ އަތުން އިންޓަ މިލާން ފަސޭހަކަމާއެކު މޮޅުވެއްޖެއެވެ.\nރަށުން ބޭރުގައި ކުޅުނު މެޗުން ޔުވެންޓަސް އެއްވަރުވީ 1-1 ގެ ނަތީޖާއަކުންނެވެ. މި މެޗުން ޔުވެންޓަސް އެއްވަރުވިއިރު، މިއީ މި ސީޒަނުގައި އެ ޓީމުގެ ކޯޗުގެ މަގާމާ ހަވާލުވި އަންދްރެއާ ޕިރްލޯގެ އިރުޝާދުގެ ދަށުން ކުޅެ ޔުވެންޓަސް އެއްވަރުވި ފަސްވަނަ މެޗެވެ.\nމި މެޗުގައި ޔުވެންޓަސްގެ ތަރި ކްރިސްޓިއާނޯ ރޮނާލްޑޯ ކުޅެފައެއް ނުވެއެވެ. އެކަމަކު މެޗުގައި އެންމެ ފުރަތަމަ ލަނޑު ޖަހާ ލީޑު ނެގީ އެ ޓީމުންނެވެ. އެގޮތުން މެޗުގެ 21 ވަނަ މިނެޓުގައި ޔުވެންޓަސްއަށް ލީޑު ނަގައިދިނީ އަލްވާރޯ މޮރާޓާއެވެ. އެކަމަކު ފުރަތަމަ ހާފު ނިމުމުގެ ކުރިން ބެނެވެންޓޯއިން ވަނީ ނަތީޖާ އެއްވަރުކޮށްފައެވެ. ފުރަތަމަ ހާފުގެ އިތުރުވަގުތުގައި މި ލަނޑު އެ ތީމަށް ޖަހައިދިނީ ގައެޓާނޯ ލެޓިޒިއާއެވެ.\nމި މެޗު ޔުވެންޓަސްއިން ނިންމާލީ އެއް ކުޅުންތެރިއަކު މަދުކޮށެވެ. އެއީ މެޗުގެ ފަހު ވަގުތު ޔުވެންޓަސްގެ މޮރާޓާއަށް ސީދާ ރަތް ކާޑެއް ދެއްކުމާ ގުޅިގެންނެވެ. މޮރާޓާއަށް ރެފުރީ ރަތް ކާޑު ދެއްކީ އޭނާ ބޭއަދަބީ އިބާރާތުން ވާހަކަ ދެއްކުމާ ގުޅިގެންނެވެ.\nސަސުއޯލޯ އާއި އިންޓަ ބައްދަލުކުރި މެޗުގެ ތެރެއިން: މި މެޗުން އިންޓަ މޮޅުވީ 3-0 ން\nލީގުގައި ހޮނިހިރު ދުވަހުގެރޭ ކުޅުނު މެޗުން ޔުވެންޓަސް އެއްވަރުވިއިރު، އިންޓަ މިލާން މޮޅުވީ ސަސުއޮލޯ އަތުން 3-0 ގެ ނަތީޖާއަކުންނެވެ.\nސަސުއޯލޯގެ ދަނޑުގައި ކުޅުނު މެޗުގެ ވަރަށް ކުރީކޮޅު އިންޓައިން ވަނީ ލީޑު ނަގާފައެވެ. މެޗު ފަށައިގެން ހަތަރުވަނަ މިނެޓުގައި މި ލަނޑު އިންޓައަށް ކާމިޔާބުކޮށްދިނީ އެލެކްސިސް ސަންޗޭޒެވެ. އަދި އޭގެ 10 މިނެޓު ފަހުން އިންޓައިން ވަނީ ލީޑު ފުޅާކޮށްފައެވެ. މި ލަނޑަކީ ސަސުއޯލޯގެ ވްލަޑް ކިރިކެސް އަތުން ބައިކޮޅަށް ވަން ލަނޑެކެވެ. އަދި މެޗުގައި އިންޓައިން ކާމިޔާބުކުރި ތިންވަނަ ލަނޑު 60 ވަނަ މިނެޓުގައި ޖަހައިދިނީ ރޮބާޓޯ ގަލިއާޑިނީއެވެ.\nމި މޮޅާއެކު އިންޓަ ވަނީ ކުޅުނު ނުވަ މެޗުން 18 ޕޮއިންޓް ހަމަކޮށް ތާވަލުގެ ދެވަނައަށް ޖެހިލާފައެވެ. ސަސުއޮލޯއިން އެ އަދަދަށް ޕޮއިންޓް ހޯދި ނަމަވެސް، އެ ޓީމު އޮތީ ލަނޑުގެ ތަފާތުން ތިންވަނައިގައެވެ. އަދި ޔުވެންޓަސް އޮތީ ނުވަ މެޗުން 17 ޕޮއިންޓާއެކު ފަސްވަނައިގައެވެ. ބެނެވެންޓޯ އޮތީ ނުވަ މެޗުން 10 ޕޮއިންޓާއެކު ތާވަލުގެ 12 ވަނައިގައެވެ.


ފެކަލްޓީ އޮފް ހެލްތު ސައިންސަސްގައި 2015 ވަނަ އަހަރުގެ ދެވަނަ ޓާރމުގައި ތިރީގައި މިދަންނަވާ މާއްދާތައް ކިޔަވައިދެއްވުމަށް ޕާރޓްޓައިމް ލެކްޗަރަރ އިން ހޯދުމަށް ވަނީ ބޭނުންވެފައެވެ.\nވީމާ، މިދަންނަވާ މާއްދާތައް ކިޔަވައިދެއްވުމަށް ޝައުޤުވެރިވެވަޑައިގަންނަވާ ފަރާތްތަކުން 2015 ޖޫން 16 ވަނަ ދުވަހުގެ 14.00 ކުރިން، ފެކަލްޓީ އޮފް ހެލްތު ސައިންސަސްއަށް، ހުށަހަޅަން ޖެހިވަޑައިގަންނަވާ ތަކެއްޗާއެކު ސިޓީ ފޮނުއްވުން އެދެމެވެ.\nމާއްދާގެ ނަން: MLS 315 މޮލެކިއުލާ ބައޮލޮޖީ\nކިޔަވައިދޭންޖެހޭ ކޯސް: ބެޗިލާރ އިން މެޑިކަލް ލެބޯރޓްރީ ސައިންސް\nކިޔަވައިދޭންޖެހޭ ވަގުތު: 14 ހަފުތާ، ހަފުތާއަކު2ގަޑިއިރު\nފެންވަރު ނުވަތަ ޝަރުޠު: ކިޔަވައިދޭ މާދާއާ ގުޅޭ ދާއިރާއިން ބެޗިލަރ ޑިގްރީ ހާސިލްކޮށްފައިވުން.\nމާއްދާގެ ނަން: MLS 123 މައިކްރޯ ބައޮލޮޖީ އިން ހެލްތު ސައިންސަސް.\nކިޔަވައިދޭންޖެހޭ ކޯސް: ޑިޕްލޮމާއިން ނާރސިންގ 44 ،49، 51 ވަނަ ބެޗާއި، ބެޗިލަރ އޮފް ނާރސިން 11 ވަނަ ބެޗް\nމާއްދާގެ ނަން: MLS 025 މައިކްރޯ ބައޮލޮޖީ އިން ހެލްތު ސައިންސަސް.\nކިޔަވައިދޭންޖެހޭ ކޯސް: ޑިޕްލޮމާއިން ފާމަސީ 3،5ވަނަ\nކިޔަވައިދޭ މާއްދާގެ ރޮނގުން ތަޢުލީމް ފުރިހަމަކުރައްވާފައިވާކަމުގެ ސެޓިފިކެޓާއި ޓްރާންސްކްރިޕްޓް (އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހަކުން ތައްގަނޑު ޖަހާފައިވާ އަސްލު)\n20 ޝަޢުބާން 1436\n07 ޖޫން 2015\nޕަބްލިޝްކުރި ގަޑި: 0442